**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 14 Οκτωβρίου 2024, ημέρα Δευτέρα και ώρα 16.10΄, στην Αίθουσα   Γερουσίας **του** Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης» (2η συνεδρίαση-ακρόαση εξωκοινοβουλευτικών προσώπων).

### Στη συνεδρίαση παρέστησαν ο Υπουργός Εσωτερικών, κ. Θεόδωρος Λιβάνιος, η Υφυπουργός Εσωτερικών, κυρία Παρασκευή Χαραλαμπογιάννη, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Αθανάσιος Παπαϊωάννου, Πρόεδρος του Ανωτάτου Συμβουλίου Επιλογής Προσωπικού, Σταυρούλα Παπαδημητρίου, μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων, Μάρκος Δαρδαμάνης, Πρόεδρος της Πανελλήνιας Ομοσπονδίας Προσωπικού Οργανισμών Τοπικής Αυτοδιοίκησης, Ηλίας Κυρμανίδης, Πρόεδρος της Επιτροπής Θεσμών και Διαφάνειας της Κεντρικής Ένωσης Δήμων Ελλάδος, Δήμαρχος Καμένων Βούρλων, Δημήτριος Κοντούρης, Πρόεδρος του Σωματείου Οικογενειών Ενόπλων Δυνάμεων, Διονύσιος Λιναρδάτος, Πρόεδρος της Ομοσπονδίας Εργαζομένων Ανεξάρτητων Αρχών, Παναγιώτης Ψαρός, Πρόεδρος της Ένωσης Ελεγκτών Εναέριας Κυκλοφορίας Ελλάδος, Κωνσταντίνος Παπαδημητρίου, Πρόεδρος του Διοικητικού Επιμελητηρίου Ελλάδος, Χρήστος Νικομάνης και Ήβα Καρυώτη, μέλη του προσωρινού Διοικητικού Συμβουλίου του Συλλόγου Επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022, Σοφία Μάλλιου, μέλος της επιτροπής αγώνα επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022, Αγγελική Ηλιοπούλου, Αντιπρόεδρος του Συλλόγου Εργαζομένων Ανωτάτου Συμβουλίου Επιλογής Προσωπικού και Νίκη Χρονοπούλου, Πρόεδρος του Κεντρικού Συμβουλίου της Ομοσπονδίας Διοικητικού Προσωπικού Τριτοβάθμιας Εκπαίδευσης.

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ**.** Ανδρέας Ποττάκης, Συνήγορος του Πολίτη, Πέτρος Πετρίδης, μέλος της Εκτελεστικής Επιτροπής της Πανελλήνιας Ομοσπονδίας Εργαζομένων Οργανισμών Τοπικής Αυτοδιοίκησης, Χαράλαμπος Μπονάνος, μέλος του Δ.Σ. της Ένωσης Περιφερειών Ελλάδας, Αναπληρωτής Περιφερειάρχης Δυτικής Ελλάδας και Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Χρηστίδου Ραλλία, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος και Βαλτογιάννης Διονύσιος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε την επεξεργασία και εξέταση του σχεδίου νόμουτου Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Βρισκόμαστε στη 2η συνεδρίαση της Επιτροπής, στην ακρόαση των εξωκοινοβουλευτικών προσώπων. Να καλωσορίσω τους κυρίους και τις κυρίες εκπροσώπους των εξωκοινοβουλευτικών φορέων που είχαν την καλοσύνη να παραστούν σήμερα στη συνεδρίαση και να μας πουν τη γνώμη τους για το νομοσχέδιο.

Παρίστανται στη συνεδρίαση, για λογαριασμό της Κυβέρνησης, η Υφυπουργός Εσωτερικών, κυρία Παρασκευή Χαραλαμπογιάννη και, απ’ ό,τι ενημερώνομαι, οσονούπω, θα είναι παρών και ο Υπουργός Εσωτερικών, ο κ. Λιβάνιος.

Να σας ενημερώσω για τη διαδικασία, για όσους δεν είστε εξοικειωμένοι. Κάθε εκπρόσωπος φορέα θα τοποθετείται για 5 λεπτά, με ανοχή. Στη συνέχεια, θα τοποθετηθείτε όλοι, θα κάνετε μια πρώτη τοποθέτηση, επί του νομοσχεδίου. Στη συνέχεια, θα παραμείνετε στην αίθουσα και στις θέσεις σας προκειμένου να δεχθείτε ερωτήσεις από τους Εισηγητές και Ειδικούς Αγορητές του νομοσχεδίου ή και άλλους βουλευτές. Θα συγκεντρώσετε τις ερωτήσεις που αφορούν τον καθένα από εσάς και στη συνέχεια, με τη σειρά που κάνατε την αρχική τοποθέτηση, θα απαντήσετε στις ερωτήσεις των συναδέλφων βουλευτών.

Θα ξεκινήσουμε με τον κ. Αθανάσιο Παπαϊωάννου, Πρόεδρο του Ανωτάτου Συμβουλίου Επιλογής Προσωπικού.

**ΑΘΑΝΑΣΙΟΣ ΠΑΠΑΪΩΑΝΝΟΥ (Πρόεδρος του Ανωτάτου Συμβουλίου Επιλογής Προσωπικού):** Θα προσπαθήσω να θίξω πολλά ζητήματα, με επιγραμματικό τρόπο, επιφυλασσόμενοι για το στάδιο των ερωτήσεων και, βέβαια, νομίζω ότι πριν μπούμε στα επιμέρους άρθρα του νομοσχεδίου. Πρέπει να σας δώσω τη γενικότερη εικόνα των προσλήψεων αυτή τη στιγμή στο ΑΣΕΠ.

Το ΑΣΕΠ τα τελευταία τρία χρόνια, 2021, 2022 και 2023, κατά μέσο όρο, εξέδιδε 3.000 οριστικά αποτελέσματα για 3.000 θέσεις.

Το 2024, στο πρώτο εννιάμηνο, έχει εκδώσει οριστικά αποτελέσματα για 9.000 θέσεις. Αυτό βέβαια είναι καλό, αλλά εδώ τελειώνουν τα καλά νέα. Τα κακά νέα είναι ότι έχουμε εκκρεμότητες και θα έχουμε εκκρεμότητες μέσα στο 2024 και το 2025, για άλλες 22.000 με 23.000 θέσεις, να βγάλουμε αποτελέσματα.

Δηλαδή, για το επόμενο 15μηνο, θα έχουμε το στόχο, την αποστολή, να εκδώσουμε αποτελέσματα για υπερδιπλάσιο αριθμό θέσεων, σε σχέση με αυτά που καταφέραμε στο πρώτο εννιάμηνο του 2024 και το οποίο ήταν μια χρονιά ρεκόρ.

Πώς συντίθεται αυτή η εικόνα: Θα εισέλθω στα μεγαλύτερα προβλήματα που αντιμετωπίζει, που έχουν επιπτώσεις στη χρονική διάρκεια έκδοσης των αποτελεσμάτων. Πρώτον, η μη αποδοχή των διορισμών. Αυτή τη στιγμή, ένα 50% των υποψηφίων, μερικές φορές και πάνω από 50%, δεν αποδέχονται τον διορισμό τους. Βάζουν υποψηφιότητα, περνάνε τα σαράντα κύματα των διαδικασιών, τα δικαιολογητικά και λοιπά και είμαστε αναγκασμένοι να βγάζουμε 1.500 με 2.000 αποφάσεις αναπληρώσεων, οι οποίες είναι ανεπαρκείς, είναι πιο πολλές οι αναπληρώσεις, κάθε χρόνο, και από αυτές τις 1.500 με 2.000 αποφάσεις αναπληρώσεων, υπάρχει ένα ποσοστό, που ούτε κι αυτό με τη σειρά του δέχεται, άρα, πρέπει να βγάλεις άλλες 500-600-700 γι’ αυτές τις θέσεις που δεν δέχτηκαν.

Το δεύτερο ζήτημα είναι οι εκπαιδευτικοί. Η διαδικασία κατάταξης των εκπαιδευτικών, όπως είναι σήμερα, είναι μια πολύ βαριά διαδικασία. Περίπου 220.000 εκπαιδευτικοί γενικής παιδείας και ειδικής αγωγής, κάθε δύο χρόνια, πρέπει να τους αξιολογήσουμε και να τους κατατάξουμε. Δεν επέρχονται τεράστιες αλλαγές από διετία σε διετία. Οι ίδιοι άνθρωποι είναι, μείον αυτούς που διορίζονται ως μόνιμοι, και το πολύ-πολύ να έχουν πάρει κάποιο χρόνο παραπάνω υπηρεσίας, κάνα μάστερ παραπάνω ή να έχουν αποκτήσει κανένα παιδί παραπάνω. Αυτοί είναι η διαδικασία. Εκείνοι που μπαίνουν πρώτοι στην αγορά, από τη Φιλοσοφική Σχολή, από τη Μαθηματική Σχολή κ.λπ., δεν έχουν ελπίδες να διοριστούν. Άρα, ανακυκλώνονται οι ίδιοι άνθρωποι με μικρές αλλαγές στη σειρά κατάταξης.

Πρέπει να πω ότι βρισκόμαστε σε συνεννόηση με το Υπουργείο Παιδείας μετά από δική μας πρωτοβουλία και έχουμε συστήσει μια ομάδα εργασίας, οι δύο πλευρές, με σκοπό να απλοποιήσουμε το σύστημα. Όταν λέω «απλοποιήσουμε το σύστημα», προλαβαίνω, μη δημιουργηθεί λάθος εντύπωση, δεν μιλάμε τώρα για τον διαγωνισμό εκπαιδευτικών, δεν υπάρχει στον ορίζοντα, τουλάχιστον, στις δυνατότητες του ΑΣΕΠ. Δεν ξέρω αν υπάρχει αλλού, αλλά στις δυνατότητες του ΑΣΕΠ, δεν υπάρχει αυτή η δυνατότητα. Αυτό που εννοώ είναι ότι πρέπει να γίνει πιο απλή η διαδικασία, πιο απλά τα κριτήρια, δεκάδες κριτήρια στο σύστημα των εκπαιδευτικών. Έξι μήνες κάθε δύο χρόνια ή μεγαλύτερο ποσοστό του ανθρώπινου δυναμικού του ΑΣΕΠ ασχολείται με την κατάταξη των εκπαιδευτικών.

Τρίτον, αυξημένη μοριοδότηση. Η προσπάθεια να μονιμοποιηθούν άνθρωποι που είναι σε θέσεις με συμβάσεις ορισμένου χρόνου δημιουργεί τεράστιες καθυστερήσεις, διότι δεν κρίνονται με τα κοινά κριτήρια της εμπειρίας, κρίνονται με αυξημένα μόρια. Αυτό σημαίνει έλεγχο περισσότερων δικαιολογητικών και, βεβαίως, σημαίνει ότι πρέπει να εξετάσεις πολύ περισσότερους υποψηφίους, γιατί λίγοι από αυτούς αποδεικνύουν την επικαλούμενη «αυξημένη εμπειρία» τους.

Ενδεχομένως, νομίζουμε ότι το θέμα αυτό υπάρχει μόνο στο χώρο της υγείας. Αυτό είναι λάθος. Στο χώρο της υγείας, κατ’ εξοχήν υπάρχει, γιατί έχουμε το ζήτημα με την πανδημία, όπου τυπικά το καθεστώς της πανδημίας σε ό,τι αφορά τη μοριοδότηση εξακολουθεί να ισχύει. Δηλαδή, αν κάποιος σήμερα προσληφθεί σε ένα νοσοκομείο ή συνεχίζει να απασχολείται, παίρνει την αυξημένη μοριοδότηση της πανδημίας. Δεν είναι μόνο στην υγεία, υπάρχουν και άλλοι τομείς, όπου έχουμε ζητήματα προσαύξησης της ειδικής εμπειρίας, όπως στον ΟΦΥΠΕΚΑ, το Ανοιχτό Πανεπιστήμιο κ.λπ.. Όλα αυτά έχουν διπλάσιο χρόνο, ίσως και παραπάνω, ελέγχου των δικαιολογητικών.

Νέες αρμοδιότητες του ΑΣΕΠ. Δεν χρειάζεται να επεκταθώ, συνέχεια το ΑΣΕΠ αποκτά καινούργιες αρμοδιότητες, το πιο πρόσφατο είναι οι διοικήσεις των φορέων, το οποίο βεβαίως απορροφά - απασχολεί ένα σημαντικό ποσοστό του ανθρώπινου δυναμικού. Αυτή τη στιγμή, 27 υπάλληλοι του ΑΣΕΠ από τους 270, δηλαδή το 10% του προσωπικού του ΑΣΕΠ, απασχολούνται αποκλειστικά με αυτή τη διαδικασία που αφορά ένα μέρος των φορέων.

Νομοθεσία. Η νομοθεσία είναι περίπλοκη, ο τρόπος απόδειξης, προσόντα, πρόσθετα προσόντα, άδειες άσκησης επαγγέλματος, διαφορετικά καθεστώτα. Δεν είμαι από τους ανθρώπους που θέλω να εντυπωσιάσω, αλλά ένιωσα την ανάγκη, πραγματικά το λέω, να φέρω μια τυχαία προκήρυξη. Αυτή είναι η προκήρυξη των ΑμεΑ. Αυτή είναι μια προκήρυξη ΑμεΑ, για 1.600 θέσεις. Άλλη τόση είναι η προκήρυξη για την3ΓΒ/2023, σχεδόν 1000 σελίδες είναι αυτό. Άλλες τόσες σελίδες είναι η 3ΓΒ/2023. Πρέπει να βαδίσουμε προς την απλοποίηση της νομοθεσίας παντού και συνολικά. Σημειώστε ότι σε αυτό δεν περιλαμβάνονται μερικές δεκάδες σελίδες, που είναι τα πάγια μέρη των προκηρύξεων, που είναι ξεχωριστά.

Πρέπει, επίσης, να λάβουμε υπόψη μας ότι όταν λέμε ότι, για να προσληφθεί κάποιος, μπορεί να μεσολαβήσουν δύο δυόμισι χρόνια, στα δυόμισι χρόνια, πιθανότατα, ο ένας χρόνος να αφορά τα πριν και τα μετά του ΑΣΕΠ. Να αποφασίσει, δηλαδή, ο φορές τι θέλει, πώς το θέλει, με τι προσόντα το θέλει, ενδεχομένως, να νομοθετήσει αυξημένα προσόντα και, βέβαια, το μετά, που είναι ο διορισμός, από τα οριστικά αποτελέσματα μέχρι τον διορισμό.

Το νομοσχέδιο αυτό προσπαθεί, είναι η πρώτη φορά τα τελευταία χρόνια που προσπαθεί, να βάλει κάποια τάξη και στα μετά την έκδοση των οριστικών αποτελεσμάτων.

Οργανογράμματα. Θα κερδίζαμε πολύ χρόνο στην προετοιμασία των προκηρύξεων εάν τα οργανογράμματα των φορέων, των επιμέρους, είχαν άμεση ψηφιακή διασύνδεση με το Υπουργείο Εσωτερικών και με εμάς, ούτως ώστε να μας έρχονται απευθείας.

Για να φτιαχτεί αυτή η προκήρυξη των εννιακοσίων τόσων σελίδων, έπρεπε το ΑΣΕΠ να έρθει σε επαφή με δεκάδες φορείς ξεχωριστά. Όταν λέω «επαφή», εννοώ email, εννοώ ανταλλαγή αλληλογραφίας, δεν εννοώ ψηφιακές καταστάσεις ή, ενδεχομένως, διαλειτουργικότητα.

Τέλος, υπάρχουν και φαινόμενα νομοθετικών αλλαγών, όπου, όταν λαμβάνονται, δεν έχουν εκτιμηθεί οι παρενέργειες. Δε θα ξεχάσω, πριν από αρκετά χρόνια, ακόμα το πληρώνουμε αυτό, όταν θεσπίστηκε το «intergraded master», το ενσωματωμένο μεταπτυχιακό για τις πενταετείς σπουδές, το οποίο, αρχικά, θεσπίστηκε για να δοθεί κάποιο επίδομα παραπάνω. Το Υπουργείο Οικονομικών τότε, επί Τσακαλώτου, το είχε κόψει και έμειναν οι προσλήψεις. Τα ερμηνευτικά προβλήματα, που ακόμα και σήμερα δημιουργεί, είναι τεράστια.

Διετία εκπαιδευτικών, μια άλλη νομοθετική παρέμβαση. Προβλεπόταν να είναι τριετείς οι αλλαγές των πινάκων, μειώθηκαν σε διετείς και, βέβαια, αυτή η απασχόληση, όπως είπα, των έξι μηνών, αντί να γίνεται κάθε τρία χρόνια, γίνεται κάθε δύο χρόνια.

Θα μου επιτρέψετε να μπω στο νομοσχέδιο επιγραμματικά, το οποίο, πράγματι, έχει αρκετές διατάξεις τις οποίες έχουμε προτείνει και τις οποίες ευχαρίστως να πω και το σκεπτικό με το οποίο τις προτείναμε.

Εντοπιότητα. Η εντοπιότητα, σαν άνθρωπος νομικός που έχει ασχοληθεί και με ερμηνείες συνταγματικές, πράγματι, με προβληματίζει η μεγάλη αύξηση της εντοπιότητας, της βαρύτητας της εντοπιότητας. Υπάρχει, όμως, μια πραγματικότητα, κανείς δεν θα φύγει από την Αθήνα να πάει σε πόλη εκτός Αθηνών εκτός αν είναι τόπος καταγωγής του, με τίποτα.

Αν δεν έχετε ζήσει καταστάσεις, όπου οι Οινούσσες ψάχνουν να βρουν μηχανικό, ο πρώτος δεν πήγε, ο δεύτερος δεν πήγε, ο τρίτος δεν πήγε, ο τέταρτος δεν πήγε. Δεν ξέρω αν έχει πάει τελικά κάποιος μηχανικός στις Οινούσσες.

Τα Ψαρά, ίσως επειδή κατάγομαι από τη Χίο να αναφέρομαι σε αυτά, αλλά πιστέψτε με όλα τα νησιά έχουν παρόμοιες καταστάσεις και βέβαια και οι παραμεθόριες περιοχές.

Άρα, λοιπόν, νομίζω ότι είναι σε σωστή κατεύθυνση η μεγάλη αύξηση της μοριοδότησης της εντοπιότητας.

Η συνέντευξη του ειδικού επιστημονικού προσωπικού. Ξέρετε, μπορεί να τελειώνουν οι συνεντεύξεις, αλλά δεν τελειώνει η διαδικασία. Μια από τις μεγαλύτερες γάγγραινες είναι να γράφεις αιτιολογίες, γιατί ο τάδε υποψήφιος ήταν καλός και γιατί ο δείνα υποψήφιος είναι κακός, σελίδες ολόκληρες. Κρίμα, έφερα μόνο την προκήρυξη των ΑμεΑ, δεν σας έφερα πρακτικά μιας επιτροπής ειδικού επιστημονικού προσωπικού ή μιας επιτροπής για διοικήσεις φορέων κ.λπ..

Γίνεται ένα βήμα κάπως να μειωθεί, τουλάχιστον όταν τα μέλη της επιτροπής συμφωνούν μεταξύ τους στη βαθμολογία, να μη χρειάζεται να γράψει ο καθένας τη δική του άποψη. Η νομολογία, ελλείψει ειδικής ρύθμισης, έλεγε ότι ο καθένας πρέπει να πει τη δική του άποψη.

Ισοβαθμία και κλήρωση. Επειδή είδα λιγάκι το τι συζητήθηκε την Παρασκευή, μακριά από εμάς οποιαδήποτε σκέψη για μη διαφάνεια κ.λπ.. Η κλήρωση μέχρι τώρα πώς γίνεται; Ηλεκτρονικά γίνεται η κλήρωση. Τι είπαμε; Το πρόβλημα είναι ότι συνήθως τις ανάγκες για χιλιάδες κληρώσεις, για κληρώσεις χιλιάδων θέσεων, την κάνουμε για στους εκπαιδευτικούς. Βγαίνουν τα αποτελέσματα τον Ιούλιο, το Υπουργείο Παιδείας τρελαίνεται να βγάλει τα αποτελέσματα πριν έρθει ο Σεπτέμβριος και ανοίξουν τα σχολεία και πρέπει, μέσα σε όλα αυτά, να κάνεις και δυο τρεις βδομάδες να προετοιμάσεις με τον ΔΙΟΦΑΝΤΟ ηλεκτρονική κλήρωση.

Τι λέμε τώρα;

Να υπάρχει η δυνατότητα στο ΑΣΕΠ να κάνει όχι κλήρωση, να δίνει έναν αριθμό τυχαίο με το ίδιο σύστημα, το σύστημα της κλήρωσης, με αλγόριθμο, σε κάθε υποψήφιο, ώστε αν χρειαστεί να γίνει κλήρωση, σε εκπαιδευτικούς σίγουρα θα χρειαστεί κλήρωση, εν πάση περιπτώσει, σε άλλες προκηρύξεις, όπου χρειαστεί, να μη χρειάζεται να γίνεται μετά την έκδοση των οριστικών αποτελεσμάτων και να έχουμε άλλες τρεις βδομάδες καθυστέρηση.

Άρθρο 7,για τη δεκαετία. Νομίζω ότι είναι σκληρό μέτρο, αλλά δίκαιο μέτρο. Το σχόλιο που πάω να πω αφορά και το θέμα του αποκλεισμού του τριετούς, δεν νομίζω ότι αφορά, δεν μου αρέσει η λέξη «ποινή», ουσιαστικά σπρώχνει τον υποψήφιο να σκεφτεί καλά τι θα δηλώσει την ώρα που δηλώνει.

Αυτή τη στιγμή, η ευκολία με την οποία δηλώνονται θέσεις που, πριν ακόμη βγουν τα αποτελέσματα, αρχίζει να λέει ο υποψήφιος «καλά, αν πάω εδώ, δεν υπάρχει περίπτωση να πάω, φτάνει να πάω στην Αθήνα ή στη Θεσσαλονίκη». Είναι απαραίτητες αυτές οι διαδικασίες. Όποιος έχει επαφή με υποψηφίους, αντιλαμβάνεται ότι το θέμα της έλλειψης γεωγραφικής κινητικότητας, για πολλούς λόγους, οικονομικούς, στεγαστικούς κ.λπ., είναι τεράστιο πρόβλημα. Τουλάχιστον, να ωθήσουμε τους υποψηφίους να επιλέγουν αυτό το οποίο έχουν σκοπό να πάνε αν επιλεγούν.

Είναι πολύ απλό, δεν είναι θέμα ποινής, είναι θέμα να κάτσεις να συλλογιστείς πού θα πας αν διοριστείς.

Άρθρο 15, «Ηλεκτρονική πλατφόρμα για την πρόσληψη προσωπικού Ιδιωτικού Δικαίου Ορισμένου Χρόνου (Ι.Δ.Ο.Χ.)». Υπήρχε αυτή η διάταξη, πρέπει να ενεργοποιηθεί. Πιστεύω ότι θα βοηθήσει και σε θέματα διαφάνειας, αλλά, κυρίως, οι δήμοι να βοηθηθούν, γιατί πολλοί δήμοι δεν γνωρίζουν καλά τις διαδικασίες.

Άρθρο 16, σε ό,τι αφορά τα εξεταστικά κέντρα. Κυρία Υπουργέ, θα ήθελα να παρακαλέσω να υπάρξει μία αναδιατύπωση. Έτσι όπως είναι διατυπωμένη η διάταξη, ενδεχομένως, να δημιουργείται η εντύπωση ότι, ξέρετε, αυτό θα γίνει μόνο για τους Τ.Ε., που είναι ο πρώτος διαγωνισμός. Μιλάμε για το πακέτο Τ.Ε., Π.Ε., που είναι δύο διαγωνισμοί. Έτσι;

Δεύτερον, αναφέρεται στη Θεσσαλονίκη, καλό είναι να αναφερθεί και στην Αθήνα. Ο σχεδιασμός μας είναι οι εξετάσεις να γίνουν ταυτόχρονα σε Αθήνα και Θεσσαλονίκη. Επειδή θα είναι ηλεκτρονικός ο διαγωνισμός, δηλαδή, οι υποψήφιοι σε κομπιούτερ θα μπουν και θα γράφουν, με αρκετά κέρδη, πιο γρήγορα αποτελέσματα κ.λπ.. Δεν είναι δυνατόν να γίνει σε όλη την Ελλάδα, δεν είναι δυνατόν να γίνει στα σχολεία. Άρα, το άρθρο 16, μας διευκολύνει, αλλά θα παρακαλούσα μόνο μια αναδιατύπωση ως προς το τι εννοούμε πρώτο διαγωνισμό και, δεύτερον, να περιλαμβάνεται μέσα και η Αθήνα.

Άρθρα 18, επιτυχόντες του γραπτού. Προφανώς, θα υπάρξουν τοποθετήσεις και από διάφορους φορείς και, ενδεχομένως, στη δευτερολογία μου, να δώσω και κάποιους αριθμούς κατά τους υπολογισμούς μας. Πάντως, πράγματι, θεωρώ ότι, εφόσον υπάρχει δυνατότητα από το 2024 και 2025 και υπάρχει δυνατότητα για τους Π.Ε. κυρίως, δευτερευόντως για Τ.Ε., είναι θετικό να αξιοποιηθεί η δεξαμενή των επιτυχόντων του γραπτού διαγωνισμού.

Επιτυχόντες Ανεξάρτητης Αρχής Δημοσίων Εσόδων. Ο διαγωνισμός της Α.Α.Δ.Ε. είναι ένας διαγωνισμός, που θα ήθελα και εγώ να τον ξεχάσω ως εμπειρία του Α.Σ.Ε.Π.. Είχαμε τεράστια αποτυχία, είχαμε 2% επιτυχόντες. Άρα, όποιος πήγε καλά σε αυτό τον διαγωνισμό, μπορώ να εικάσω ότι θα γίνει «ξεφτέρι» εφοριακός. Άρα, η μείωση της βάσης από το 55 και 60, η βάση ήταν 55 και ο μέσος όρος έπρεπε να είναι 60. Υπερβολές και φταίμε και εμείς, φταίει και η Α.Α.Δ.Ε.. Δεν έχει σημασία ποιος φταίει, το θέμα είναι ότι παρήχθη ένα αποτέλεσμα, το οποίο μπορεί κανείς βάσιμα να εικάσει ότι αυτός που ήταν πάνω από 50, με 2% ποσοστό επιτυχίας, θα είναι ένα πάρα πολύ καλό στέλεχος της Α.Α.Δ.Ε.. Άρα, γι’ αυτό, θεωρούμε ότι ορθά, το άρθρο 19, θέτει αυτό το ζήτημα.

Μπόνους, αξιολόγηση. Καταρχήν, θεωρούμε θετικό το ότι ανατίθεται στην Επιτροπή των Επικεφαλής των Αρχών να αξιολογούν την επίτευξη των στόχων. Πράγματι, συνάδει και με την ανεξαρτησία των Ανεξάρτητων Αρχών. Νομίζω ότι, νομοτεχνικά, ίσως, λείπει μια πρόβλεψη για γραμματειακή υποστήριξη, διότι μιλάμε για πέντε διαφορετικούς φορείς. Θα πρέπει κάπου να προβλεφθεί ότι, ενδεχομένως, ο αρχαιότερος πρόεδρος ρυθμίζει, με απόφασή του, τέτοια πράγματα.

Τρίτον, σε ό,τι αφορά το επιστημονικό προσωπικό. Υπάρχουν δύο ζητήματα σε ό,τι αφορά το Α.Σ.Ε.Π. και ίσως και τον Συνήγορο του Πολίτη. Δεν είμαι αρμόδιος να μιλήσω για τον Συνήγορο του Πολίτη, νομίζω ότι έχει καταθέσει υπόμνημα.

Το ένα είναι να υπάγονται στο σύστημα αξιολόγησης. Θεωρώ ότι αυτό το θέμα μπορούμε να το δούμε, είτε στα πλαίσια ειδικών διατάξεων είτε και με πλήρη υπαγωγή. Αυτό δεν είναι, ίσως, το σημαντικό πρόβλημα, είναι η επόμενη διάταξη που λέει ότι το προσωπικό πρέπει να υπηρετεί στη συγκεκριμένη μονάδα. Οι ειδικοί επιστήμονες από τη φύση τους είναι ελεύθεροι σκοπευτές, υπάγονται στον Πρόεδρο, στον Υπουργό, στον Διοικητή. Ίσως, θα έπρεπε να προβλεφθεί κάποια δυνατότητα. Νομίζω ότι η Ομοσπονδία Εργαζομένων Ανεξάρτητων Αρχών και ο Σύλλογος Εργαζομένων του Α.Σ.Ε.Π., έχουν συγκεκριμένη πρόταση.

Ναι, να βελτιώσουμε το σύστημα αξιολόγησης του ειδικού επιστημονικού προσωπικού, αλλά, χωρίς να θίγουμε το status της ελευθερίας τους, να μπορεί να θέτει ο Πρόεδρος, ο Υπουργός, ο Διοικητής, στόχους, τους οποίους, μετά θα βλέπουν αν επετεύχθησαν.

Τελειώνω, δεν θέλω να κάνω κατάχρηση, είμαι βέβαιος ότι οι ερωτήσεις θα μου δώσουν την ευκαιρία να πω και άλλα. Να πω μόνο κάτι, κύριε Πρόεδρε.

Είναι γεγονός ότι οι διατάξεις του νομοσχεδίου είναι συγκεκριμένες, είναι 1, 2, 3, 4, 5. Θα ρωτήσει κανείς «το λύσατε το πρόβλημα με τις διαδικασίες και τις προθεσμίες των προσλήψεων»; Η απάντηση είναι ότι πιστεύω ότι, ειλικρινά, θα βελτιωθεί η κατάσταση.

Υπάρχουν και άλλα θέματα τα οποία πρέπει να γίνουν, όπως επιχειρησιακά, διαλειτουργικότητα, δικές μας αλλαγές και, πάνω απ’ όλα, μία αλλαγή της νοοτροπίας μας ως κοινωνία. Για παράδειγμα, όταν ψηφιζόταν, το 2021, η αρχική πρόταση ήταν να μετράει μόνο ο γραπτός διαγωνισμός και να μην υπάρχουν προσαυξήσεις για master και διδακτορικά. Τελικώς, μπήκαμε στη διαδικασία να υπάρχουν τα master και για να μην υπάρχει ασάφεια ως προς το τι θα πει συνάφεια είπαμε να καταγράφουμε όλα τα μεταπτυχιακά που είναι αποδεκτά. Αποτέλεσμα είναι αυτές οι 1.000 σελίδες, εκ των οποίων, οι 450 σελίδες είναι μεταπτυχιακά.

Νομίζω ότι πρέπει να πάμε σε ένα στάδιο, αλλά αυτό δεν είναι θέμα να γράψεις μια διάταξη, εδώ θέλει να αλλάξει η νοοτροπία της κοινωνίας μας, ότι μπορούμε τα master να τα λαμβάνουμε υπόψη, ανεξαρτήτως συνάφειας. Πήρες ένα master, εντάξει, θα πάρεις μια προσαύξηση, αν έχεις 80 βαθμούς στα 100, θα πάρεις και 2 μονάδες και θα πας στο 82. Αυτή η έμφαση στα τυπικά κριτήρια, από τη στιγμή που έχεις τον γραπτό διαγωνισμό, πρέπει σιγά σιγά να αρχίσει να υποχωρεί.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Τον λόγο έχει ο κ. Ανδρέας Ποττάκης, Συνήγορος του Πολίτη.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Θα μιλήσω για δύο, τρία σημεία του σχεδίου νόμου.

Θέλω να διατρέξω, επιλεκτικά και όλως επιγραμματικά, κάποιες από τις παρατηρήσεις της Αρχής σε ό,τι αφορά το πρώτο μέρος του σχεδίου νόμου, το οποίο κυρίως αφορά τη λειτουργία του Α.Σ.Ε.Π.. Είναι ο Πρόεδρος εκεί, τα ξέρει καλύτερα, έχει τοποθετηθεί ήδη.

Θέλω να επισημάνω, ωστόσο, τις θετικές πρόνοιες του σχεδίου στο άρθρο 3, για τα άτομα με αναπηρία.

Θέλω να υπογραμμίσω τον κίνδυνο η υπερμοριοδότηση του κριτηρίου της εντοπιότητας να φτάσει σε σημείο να προσκρούει στους συνταγματικούς κανόνες της ίσης μεταχείρισης υποψηφίων και της αξιοκρατικής επιλογής μεταξύ των.

Ομοίως, να υπογραμμίσω τον κίνδυνο η σύνταξη κοινής αιτιολογίας βαθμολόγησης, όταν οι βαθμολογίες δεν έχουν απόκλιση στα πρακτικά των συνεντεύξεων για το ειδικό επιστημονικό προσωπικό, να οδηγεί σε μερική, τουλάχιστον, έκπτωση ως προς το υποχρεωτικό περιεχόμενο των πρακτικών αυτών. Άρα, να φτάνει σε σημείο, ενδεχομένως, να προσβάλλει τον ουσιαστικό τύπο της όλης διαδικασίας και τη δυνατότητα κάθε αξιολογούμενου υποψηφίου να προσβάλλει το πρακτικό.

Να σημειώσω, επίσης, το θετικό μέτρο της αναγνώρισης της διαβεβαίωσης ως εναλλακτικού μέσου της ορκωμοσίας για την ανάληψη υπηρεσίας.

Έρχομαι στο Μέρος Β΄. Θα ήθελα να κάνω δύο επισημάνσεις, κύριε Πρόεδρε, με την ανοχή σας, σε ό,τι αφορά τον μηχανισμό κινήτρων και αμοιβών, το οποίο, πλέον, επεκτείνεται και στα στελέχη των Ανεξάρτητων Αρχών.

Θα ήθελα εδώ και τη διευκρίνιση εκ μέρους της ηγεσίας του Υπουργείου Εσωτερικών, που έχει την ευθύνη της επίσπευσης του συγκεκριμένου σχεδίου. Η πρώτη επισήμανση, λοιπόν, έχει να κάνει με το γεγονός ότι σύμφωνα με τις διατάξεις του σχεδίου νόμου, στο διευρυμένο, πλέον, πλαίσιο, υπάγονται και οι υπάλληλοι των Ανεξάρτητων Αρχών εφόσον οι Ανεξάρτητες Αρχές εφαρμόζουν ολοκληρωμένα τη διαδικασία στοχοθεσίας και αξιολόγησης του δεύτερου μέρους του ν.4940/2022.

Εδώ, θέλω να επισημάνω ότι σύμφωνα με τον ίδιο τον ν. 4940/2022, ο ίδιος, δηλαδή, ο νόμος για τον οποίο γίνεται επίκληση, αναγνωρίζει και αποδέχεται ειδικά συστήματα στοχοθεσίας και αξιολόγησης, κάποια εκ των οποίων ισχύουν στις Ανεξάρτητες Αρχές, ειδικά για το ειδικό επιστημονικό προσωπικό.

Η δική μου ανάγνωση, κύριε Πρόεδρε και αξιότιμα μέλη της Επιτροπής, η συνδυαστική, συνδυαστική και σε ό,τι αφορά τον ν.4940/2022 και τη συγκεκριμένη διάταξη του άρθρου 34 του υπό συζήτηση σχεδίου νόμου και σε ό,τι αφορά το άρθρο 37, που θεσπίζει την Ειδική Επιτροπή Κινήτρων και Ανταμοιβών, με συμμετοχή των πέντε επικεφαλής των πέντε συνταγματικών θεσμών της χώρας, Ανεξάρτητων Αρχών της χώρας, είναι ότι εφόσον ο ν.4940/2022 αναγνωρίζει ειδικά συστήματα αξιολόγησης, αυτά δεν θίγονται αφενός και το προσωπικό το οποίο υπάγεται σε αυτά τα ειδικά συστήματα, επίσης, δεν αποκλείεται από το σύστημα κινήτρων και ανταμοιβών, το οποίο διευρύνεται για τα στελέχη των Ανεξάρτητων Αρχών με το υπό συζήτηση σχέδιο νόμου.

Θα ήθελα τη διευκρίνιση αυτή και από τον κ. Υπουργό, προκειμένου να καταστεί απολύτως σαφές.

Με άλλα λόγια, τι θέλω να πω;

Ότι και το ειδικό επιστημονικό προσωπικό των Ανεξάρτητων Αρχών, το οποίο αξιολογείται ως προς τη στοχοθεσία από ένα σύστημα, το οποίο είναι αναγνωρισμένο από την εθνική μας νομοθεσία ως ειδικό σύστημα αξιολόγησης, μπορεί να τύχει των ευεργετημάτων του υπό συζήτηση σχεδίου νόμου σε ό,τι αφορά κίνητρα και ανταμοιβές χωρίς να υπαχθεί πλήρως, ολοκληρωμένα, όπως διατυπώνεται στο σχέδιο νόμου, στον ν. 4940/2022, το οποίο προσιδιάζει, άλλωστε, περισσότερο στο διοικητικό προσωπικό των Ανεξάρτητων Αρχών.

Η δεύτερη επισήμανση, που θα ήθελα να κάνω, σχετικά με το σύστημα κινήτρων και ανταμοιβής, κύριε Πρόεδρε, αναγνωρίζοντας, εκ προοιμίου, την πολύ θετική διόρθωση που έγινε σε σχέση με το σχέδιο νόμου που τέθηκε σε διαβούλευση από το επισπεύδον Υπουργείο και η πολύ σημαντική βελτίωση έγκειται στο άρθρο 37, με τη σύσταση, δηλαδή, της Ειδικής Επιτροπής Κινήτρων και Ανταμοιβών, αποτελούμενης από τους πέντε επικεφαλής των πέντε συνταγματικά κατοχυρωμένων Ανεξάρτητων Αρχών της χώρας, πέντε συνταγματικών θεσμών της πολιτείας μας, το οποίο το χαιρετίζουμε ασφαλώς.

Θα ήθελα, επίσης, από τον κ. Υπουργό μια διευκρίνιση σε ό,τι αφορά το εύρος του πεδίου αρμοδιότητας της Αρχής Διαφάνειας σε ό,τι αφορά τόσο τους επιμέρους φορείς, δηλαδή, τις πέντε συνταγματικές Αρχές της χώρας όσο και τη λειτουργία της αρμόδιας επιτροπής του άρθρου 37, δηλαδή, της επιτροπής που αποτελείται από τους επικεφαλής των συνταγματικών Αρχών.

Θέλω να πιστεύω ότι, σύμφωνα με την εκπεφρασμένη, εξ όσων αντιλαμβάνομαι, από συνδυασμό διατάξεων βούληση της πολιτικής ηγεσίας του επισπεύδοντος του Υπουργείου να αναγνωρίσει την ιδιαιτερότητα των συνταγματικά κατοχυρωμένων Ανεξάρτητων Αρχών της χώρας, η αρμοδιότητα της Αρχής Διαφάνειας δεν εκτείνεται μέχρι και του πεδίου δράσης των Ανεξάρτητων συνταγματικά κατοχυρωμένων Αρχών.

Ως προς αυτό, θα ήθελα μια ρητή διευκρίνιση από το επισπεύδον Υπουργείο, από τον επισπεύδοντα Υπουργό, προκειμένου να καταστεί απολύτως σαφές, διότι διαφορετικά θα υπήρχε περιορισμός, αν θέλετε, της αναγνώρισης της ανεξαρτησίας των συνταγματικά κατοχυρωμένων Αρχών και του τρόπου λειτουργίας τους, του τρόπου με τον οποίο θέτουν τους στόχους τους, του τρόπου με τον οποίο οργανώνουν την ίδια τους τη δουλειά. Το interna corporis, δηλαδή, των συνταγματικά κατοχυρωμένων Αρχών, με την παρεμβολή μιας υπηρεσίας, η οποία δεν ανήκει στις συνταγματικά κατοχυρωμένες Αρχές.

Εξάλλου, ο ίδιος ο επισπεύδων, το ίδιο το επισπεύδον Υπουργείο, είχε αναγνωρίσει την ιδιαιτερότητα και γι’ αυτό ανέγνωσε την ανάγκη να δημιουργήσει μια ειδική επιτροπή για να εξετάζει όλα αυτά τα ζητήματα, η οποία θα αποτελείται αποκλειστικά από τους επικεφαλής των συνταγματικά κατοχυρωμένων Αρχών.

Κατά τα λοιπά, κύριε Πρόεδρε, ο Συνήγορος του Πολίτη έχει υποβάλει σχετικό υπόμνημα με παρατηρήσεις επί διατάξεων του υπό συζήτηση σχεδίου νόμου, κυρίως παρατηρήσεις οι οποίες προκύπτουν από την επεξεργασία πλειάδας αναφορών που έχει χειριστεί ο Συνήγορος του Πολίτη κατά τη διάρκεια όλων των ετών της λειτουργίας του.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Παπαδημητρίου.

**ΣΤΑΥΡΟΥΛΑ ΠΑΠΑΔΗΜΗΤΡΙΟΥ (Μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων):** Πριν ξεκινήσω για τα άρθρα του νομοσχεδίου, να πω ότι, δυστυχώς, διαβάζοντας το νομοσχέδιο, διαπιστώνουμε ότι όλες αυτές οι δηλώσεις του Πρωθυπουργού, αμέσως μετά τις εκλογές, περί του ΑΣΕΠ και πόσο δεν καταφέρνει να επιτελέσει τον διορισμό του, τελικά, όλα αυτά δε φαίνονται στο νομοσχέδιο, ούτε οι μομφές που έριχνε στους συναδέλφους μας στον ΑΣΕΠ, αν κάνουν ή αν δεν κάνουν καλά τη δουλειά τους.

Διαπιστώνουμε ένα νομοσχέδιο που δεν φαίνεται να λύνει τα ουσιαστικά προβλήματα. Ένα από τα μεγάλα προβλήματα που αντιμετωπίζουμε σε όλη τη δημόσια διοίκηση είναι η υποστελέχωση των δημοσίων υπηρεσιών και είναι και οι τεράστιοι χρόνοι από τη μέρα που διαπιστώνεται η ανάγκη κάλυψης μιας θέσης μέχρι την κάλυψη της θέσης αυτής, που, όπως πολύ σωστά είπε ο Πρόεδρος, φτάνει στα δυόμισι χρόνια. Είναι ένας χρόνος πάρα πολύ μεγάλος, που μας προβληματίζει και ένας χρόνος που είναι απαραίτητο να συντμηθεί.

Βέβαια, αυτό είναι ένα πολυπαραγοντικό πρόβλημα. Ένα μεγάλο κομμάτι είναι ότι οι άνθρωποι δεν δέχονται τους διορισμούς. Δεν δέχονται τους διορισμούς γιατί η δουλειά στο δημόσιο δεν είναι ελκυστική για ένα νέο δημόσιο υπάλληλο. Τόσο οι αποδοχές μας όσο και οι συνθήκες εργασίας μας είναι αποτρεπτικές γι’ αυτό το κομμάτι.

Επίσης, για να έχουμε επίσπευση, το βασικό είναι να στελεχωθεί, να μην είναι υποστελεχωμένος ο φορέας που κάνει τους διορισμούς. Αυτή τη στιγμή, έχει 96 κενές οργανικές θέσεις το ίδιο το ΑΣΕΠ, που καλείται να επιταχύνει τη διαδικασία. Αν δεν καλυφθούν οι θέσεις στον ίδιο το φορέα που συζητάμε, πώς θα μπορέσει να κάνει τη δουλειά του σύντομα και αξιόπιστα; Οι συνάδελφοι στο ΑΣΕΠ καλούνται να δουλέψουν για δύο πολλές φορές, για να επιτύχουν αυτά τα καταπληκτικά αποτελέσματα, που μας είπε πριν από λίγο ο Πρόεδρος.

Τώρα βλέπω το άρθρο 4, που αφορά την ενίσχυση της μοριοδότησης. Ενώ εμείς, σαν ΑΔΕΔΥ, είμαστε σαφώς υπέρ της μοριοδότησης κάποιων περιοχών, για να αποτελέσει κίνητρο για να πάνε οι άνθρωποι να δουλέψουν σε αυτές τις περιοχές. Όμως, έτσι όπως προτείνεται σ’ αυτό το νομοσχέδιο, είναι μια στρέβλωση της αρχής της αξιοκρατίας, της ισότητας των ευκαιριών, διότι δεν συνιστά τυπικό προσόν που αφορά το περιεχόμενο και την αποστολή της εργασίας, από τη μία, αλλά από την άλλη, αυτή τη στιγμή, οι μόνες περιοχές επί της ουσίας που μένουν εκτός μοριοδότησης, 40 μόρια και 20, είναι η Αττική και η Θεσσαλονίκη.

Στην ουσία, για ποιο λόγο ένας άνθρωπος, τη στιγμή που μοριοδοτούνται όλα περίπου τα νησιά το ίδιο, να μην μείνει σε ένα μεγάλο νησί;

Στην ουσία, αυτό θα έχει τα αντίθετα αποτελέσματα. Οι πραγματικά, δηλαδή, ακριτικές και δυσπρόσιτες περιοχές, εφόσον μπαίνουν όλοι μαζί σε αυτό το μεγάλο τσουβάλι της πολύ μεγάλης μοριοδότησης για όλους, θα μείνουν χωρίς στελέχωση.

Βέβαια, εδώ είναι σα να προτείνει ο νομοθέτης «μείνε στο σπίτι της μητέρας σου, αφού δε σου δίνω χρήματα αρκετά για να πληρώσεις νοίκι», κάτι που το είπε και ο ίδιος ο Υπουργός, σε δήλωσή του στη Βουλή, «πολλές φορές, ο μισθός του νεοδιόριστου υπαλλήλου είναι μικρότερος από ότι το ενοίκιο που καλούνται να πληρώσουν».

Όμως, δεν είναι λύση αυτή. Γιατί, για να πάνε οι άνθρωποι πραγματικά στην περιφέρεια θα πρέπει εκεί να έχουν ένα νοσοκομείο, να έχουν δομές για την οικογένειά τους.

Μόνο τότε ουσιαστικά θα ενισχύσουμε τα κίνητρα και μοριοδοτώντας βέβαια τις περιοχές που έχουν πραγματικό πρόβλημα και όχι εξισώνοντας όλες σε μια μοριοδότηση χύμα θα έλεγα.

Όσον αφορά το άρθρο 7 και τη δεκαετία, είναι μια τιμωρητική διάταξη, κατά τη γνώμη μας. Οι άνθρωποι μπορούν να κάνουν μια αίτηση και, μέσα στα 2,5 χρόνια, να έχουν αλλάξει τα πράγματα στη ζωή τους ή να διοριστούν και πράγματι άλλες συνθήκες οικογενειακές να τους υποχρεώσουν να αλλάξουν τις συνθήκες της ζωής τους και να μην μπορούν να μείνουν σε αυτή τη θέση. Το να αποκλείονται για 10 χρόνια από τον διορισμό, σημαίνει ότι μία φορά στη ζωή τους θα έχουν δικαίωμα, δεν θα μπορέσουν δεύτερη. Σκεφτείτε, στα 40 χρόνια του εργασιακού βίου, κάποιος έχει δουλέψει πριν, στην ουσία είναι μία φορά.

Η αύξηση και ο διπλασιασμός της συμμετοχής, νέες διαδικασίες από τα 5 στα 10. Μετά τον διορισμό αν αλλάξει κάτι και δεν αλλάξουν περιοχές, αυτό λέω. Ναι, λέω ότι με το δεδομένο ότι οι μετατάξεις γίνονται και πιο δύσκολες, κάποιοι κλάδοι εξαιρούνται των μετατάξεων, γιατί οι μετατάξεις είναι ένας τρόπος, η κινητικότητα στην ουσία περιορίζεται. Άρα, ένας άνθρωπος αν θέλει να αλλάξει κατεύθυνση, δεν μπορεί και είναι 10 χρόνια τιμωρημένος.

Όσον αφορά το άρθρο 18, την πλήρωση θέσεων από τους επιτυχόντες της προκήρυξης, ναι, εμείς πιστεύουμε, ότι υπερασπιζόμαστε το αίτημα να απορροφηθούν όλοι οι επιτυχόντες από τον συγκεκριμένο διαγωνισμό του ΑΣΕΠ. Η υποστελέχωση που έχουμε, μπορούν να καλύψουν αυτές τις θέσεις, που και εμείς τις έχουμε ανάγκη και πιθανόν να βοηθήσει και την άμεση στελέχωση των υπηρεσιών.

Τώρα, όσον αφορά τα άρθρα από 31 έως 39, για το σύστημα κινήτρων και ανταμοιβής, ο νομοθέτης εδώ μας λέει, ότι αυτό γίνεται για να γίνουν πιο αποδοτικοί οι δημόσιοι υπάλληλοι, στην αιτιολογική για να γίνουν πιο αποδοτικές οι δημόσιες υπηρεσίες. Δεν υπάρχει σε κανένα φορέα, δημοσίου, ιδιωτικού, όπως και να το δεις, να αξιολογώ μόνο τον εργαζόμενο, αυτόν που κάνει τη δουλειά, για να βελτιώσω μια υπηρεσία. Να πω ένα παράδειγμα, σε ένα εστιατόριο, όσο καλός και να είναι ο σερβιτόρος, αν τα τραπεζομάντιλα είναι βρώμικα, δεν θα δουλέψει. Άρα, το ότι εδώ ερχόμαστε και βάζουμε μια αξιολόγηση για να βελτιώσω μια υπηρεσία μόνο σε αυτόν που κάνει τη δουλειά, χωρίς να αξιολογώ τις δομές, χωρίς να αξιολογώ τα εργαλεία, χωρίς να αξιολογώ και τις υποδομές που έχει στη διάθεσή του, είναι μόνο τιμωρητική για τον δημόσιο υπάλληλο. Είναι το γνωστό ότι για όλα φταίει αυτός που κάνει τη δουλειά και όχι αυτός που αποφασίζει και διαθέτει και τους πόρους για το πώς θα γίνει αυτή η δουλειά.

Βέβαια, από την άλλη, επειδή, όπως είπαμε, οι αμοιβές μας, με την αύξηση, την ιλιγγιώδη αύξηση των τιμών, τη στεγαστική κρίση των ενοικίων, για μας, τους δημοσίους υπαλλήλους, ακόμα και αυτό το μπόνους, θα είναι μια κάποια λύση. Και αυτό θα είναι μια λύση οικονομική, μια ανάσα, όμως, επί της ουσίας, δεν θα αλλάξει κάτι, αφού σε αυτές, όπως είπαμε, υποστελεχωμένες υπηρεσίες, που οι θέσεις ευθύνης μοιράζονται χωρίς κρίσεις τα τελευταία χρόνια από το 2014, αυτή η κατάσταση δεν μπορεί να αντιμετωπιστεί, η βελτίωση, δηλαδή, του δημοσίου, μόνο με την αξιολόγηση των δημοσίων υπαλλήλων.

Άρα, για να βελτιωθούν οι συνθήκες, θα πρέπει βέβαια να έρθει ο 13ος μισθός, όπως ισχύει και στον ιδιωτικό τομέα, κατάργηση του παγώματος του 2016-2017. Βέβαια, από την άλλη, ενώ παράλληλα είναι προφανές, ότι δεν έχει στόχο τη βελτίωση, ο σχεδιασμός του τρόπου καθορισμού της στοχοθεσίας και της απόδοσης στους εκάστοτε εμπλεκόμενους υπαλλήλους, αφήνει έντονους προβληματισμούς, οι ίδιοι οι υπάλληλοι δεν συμμετέχουν στη διαμόρφωση των στόχων, τα κριτήρια δεν είναι προκαθορισμένα, η αρμοδιότητα για να θέσουν είναι της ιεραρχίας, η οποία είπαμε δεν έχει κριθεί, το πλαφόν των στόχων δείχνει ότι θα αφορά ένα πολύ μικρό μέρος και το πόσοι δημόσιοι υπάλληλοι θα πάρουν το μπόνους κατά 40 εκατομμύρια, μας δείχνει ότι αυτό θα αφορά ένα πάρα πολύ μικρό μέρος των δημοσίων υπαλλήλων.

Αυτές οι διατάξεις, όπως είδαμε να συμβαίνει και με το μπόνους που τώρα δίνεται, θα οδηγήσει σε φαινόμενα ευνοιοκρατίας, πελατειακών σχέσεων, εξαρτήσεις των υπαλλήλων και θα δημιουργήσουν και ένα πολεμικό κλίμα μέσα στις δημόσιες υπηρεσίες, που καθόλου δεν ευνοεί την εύρυθμη λειτουργία τους και την αύξηση της παραγωγικότητας. Βέβαια, στη στοχοθεσία και μη ποσοτικοί στόχοι δεν είναι εύκολο να ληφθούν υπόψη, γιατί δεν είναι όλες οι δημόσιες υπηρεσίες με ποσοτικούς στόχους.

Στο άρθρο 31, βλέπουμε ασάφειες στον ορισμό του κινήτρου.

Στο άρθρο 34, είναι εκβιαστικό το ότι για να μπορεί κάποιος να λάβει το μπόνους να συμμετέχει στην αξιολόγηση και θα εξαιρεθούν απ’ αυτό δεκάδες και εκατοντάδες συνδικαλιστικά στελέχη που συμμετέχουν στην απεργία-αποχή από την αξιολόγηση. Όπως είπαμε, ο στόχος δείχνει ότι αφορά μια πάρα μικρό μέρος των δημοσίων υπαλλήλων. Και, βέβαια, λέμε ότι στην επιτροπή, ενώ μετέχουν εκπρόσωποι της Κυβέρνησης, εξαιρούνται εκπρόσωποι των εργαζομένων. Στην επιτροπή, θα μπορούσαν, ο καθορισμός στόχων, να συμμετέχει και ένας εκπρόσωπος της ΑΔΕΔΥ και να μην αφορά μόνο εκπροσώπους της Κυβέρνησης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Πετρίδης.

**ΠΕΤΡΟΣ ΠΕΤΡΙΔΗΣ (Μέλος της Εκτελεστικής Επιτροπής της Πανελλήνιας Ομοσπονδίας Εργαζομένων Οργανισμών Τοπικής Αυτοδιοίκησης):** Εκπροσωπώ την ΠΟΕ ΟΤΑ ως μέλος της Εκτελεστικής Επιτροπής.

Όσον αφορά το άρθρο 18, την πλήρωση θέσεων ετών 2022, 2023 και 2024, 2025, από τους επιτυχόντες της πρόσκλησης προκήρυξης 2Γ/2022, θεωρούμε απαράδεκτο να αλλάζουν οι όροι του διαγωνισμού στο ενδιάμεσο της διαδικασίας. Συγκεκριμένα, με αυτή τη διάταξη, καταργήθηκε η προσαύξηση μοριοδότησης λόγω των τυπικών προσόντων όπως προέβλεπαν οι προκηρύξεις. Πρόκειται για μια πρακτική που υπονομεύει τη διαφάνεια και την αντικειμενικότητα της διαδικασίας και παραβιάζει την αρχή της δικαιολογημένης εμπιστοσύνης του διοικούμενου και την αρχή της ασφάλειας του δικαίου. Είμαστε αντίθετοι με την παράγραφο 2, όσον αφορά τη διενέργεια οποιασδήποτε νέας διαγωνιστικής διαδικασίας προτού απορροφηθεί το σύνολο των επιτυχόντων της προκήρυξης 2Γ/2022. Σε περίπτωση διενέργειας νέου διαγωνισμού, δεν πρέπει να καταργούνται οι πίνακες επιτυχόντων, αλλά να αποτελούν κατά προτεραιότητα εν δυνάμει διοριστέους.

Επίσης, δεν προκύπτει κανένα λογικό επιχείρημα για την εισαγωγή του περιορισμού των δύο αναπληρώσεων μιας κενής θέσης όπως προβλέπεται στην παράγραφο 3. Αυτό θα έχει σαν αποτέλεσμα να μειωθούν σημαντικά οι πιθανότητες πλήρωσης μιας θέσης και να οδηγεί στην επαναπροκήρυξή της, προσθέτοντας αχρείαστες χρονικές και γραφειοκρατικές καθυστερήσεις. Άρα, υπερασπιζόμαστε, χωρίς αστερίσκους και υποσημειώσεις, το αίτημα να απορροφηθούν άμεσα όλοι οι επιτυχόντες από τον συγκεκριμένο διαγωνισμό. Η υποστελέχωση των υπηρεσιών αναδεικνύει την αναγκαιότητα αυτών των προσλήψεων. Ταυτόχρονα, μέχρι να ολοκληρωθεί ο διαγωνισμός, μέχρι να ολοκληρωθεί η απορρόφηση των επιτυχόντων, να μην διεξαχθεί νέος διαγωνισμός, με εξαίρεση διαγωνισμούς σε ειδικότητες και σε κλάδους που δεν συμπεριλαμβάνονται στη δεξαμενή των επιτυχόντων.

Στο μέρος Α’ κεφάλαιο Δ’ άρθρο 26, προθεσμία δημοσίευσης και τρόπος κοινοποίησης πράξης διορισμού, στην παράγραφο 2 αναφέρεται ότι ο διορισμός κοινοποιείται μέσα σε 10 μέρες κλπ., εφόσον ο διοριζόμενος έχει επιβεβαιώσει, κατά την αίτησή του, τα στοιχεία του ΑΦΜ του. Ζητάμε να απαλειφθεί.

Στο μέρος Α’ κεφάλαιο Δ’ άρθρο 28, ορκωμοσία και ανάληψη υπηρεσίας, διαβεβαίωση, αναφέρεται ότι καταργείται η παράγραφος 3 του άρθρου 26 του Κώδικα Κατάστασης Δημοτικών και Κοινοτικών Υπαλλήλων, το οποίο προβλέπει ότι αν αυτός που διορίστηκε δεν γίνει δεκτός για ορκωμοσία, θεωρείται, για όλες τις συνέπειες, ότι ανέλαβε υπηρεσία μετά την παρέλευση τριών μηνών από τη δημοσίευση της πράξης διορισμού στην Εφημερίδα της Κυβέρνησης και ο όρκος δίνεται ενώπιον του Γενικού Γραμματέα της Περιφέρειας.

Ζητάμε η παράγραφος 3 να μην καταργηθεί.

Στο μέρος β΄ κεφάλαιο β΄, σύστημα κινήτρων ανταμοιβής των δημοσίων υπαλλήλων, άρθρα 32 έως 39 και κεφάλαιο γ΄, αναθεώρηση του χρονικού πλαισίου στοχοθεσίας και ρυθμίσεις για το σύστημα αξιολόγησης ανθρωπίνου δυναμικού του δημόσιου τομέα. Τροποποίηση του ν.4940/22 και του ν.4622/ 19, άρθρα 40- 46, τα οποία είναι συνδεδεμένα με το σύστημα στοχοθεσίας και αξιολόγησης του ν.4940/22. Παραθέτουμε τις εξής παρατηρήσεις. Η ΠΟΕ-ΟΤΑ είναι υπέρ της αξιολόγησης, όχι όμως αυτής του ν.4940/22, ο οποίος δεν έλαβε υπόψη του τις ιδιαιτερότητες της τοπικής αυτοδιοίκησης, την πανσπερμία ανόμοιων ειδικοτήτων, κυρίως εργατοτεχνικού προσωπικού. Δεν είναι όλοι οι εργαζόμενοι των δήμων υπάλληλοι γραφείου. Δημιουργήθηκε από ανθρώπους και φορείς που δεν γνώριζαν εκ των έσω την τοπική αυτοδιοίκηση, τα θεσμικά της προβλήματα, τις τεράστιες ελλείψεις σε προσωπικό, υποδομές και μέσα και εν γένει τις ανάγκες που καθημερινά καλείται να καλύψει.

Για τον λόγο αυτό, απέχουμε από τη συγκεκριμένη αξιολόγηση και διεκδικούμε νέο θεσμικό πλαίσιο για την αξιολόγηση των εργαζομένων στους ΟΤΑ πρώτου βαθμού, η αξιολόγηση να έχει μοναδικό στόχο την αναβάθμιση του ρόλου των εργαζομένων και των υπηρεσιών των ΟΤΑ. Είμαστε αντίθετοι στη συγκεκριμένη συγκριτική τιμωρητική αξιολόγηση, που στόχο έχει τη συρρίκνωση του ρόλου της τοπικής αυτοδιοίκησης και του δημόσιου και κοινωνικού χαρακτήρα της. Άμεσα ζητάμε τη σύσταση διυπουργικής ομάδας εργασίας, κατά το πρότυπο αυτής που συστάθηκε με την κοινή υπουργική απόφαση του 2019, που θα εξειδίκευε την εφαρμογή του προηγούμενου νόμου της αξιολόγησης 4369 και του ν.4440 στους δήμους της χώρας, με στόχο μια αξιολόγηση από τους εργαζόμενους των δήμων που θα λαμβάνει υπόψη της το εύρος των αρμοδιοτήτων και τις ιδιαίτερες συνθήκες απασχόλησης των εργαζομένων κατά την άσκηση των καθηκόντων τους.

Είναι αποδεδειγμένο ότι η ισχύουσα αξιολόγηση δεν συνέβαλε στην αναβάθμιση των υπηρεσιών αλλά και του προσωπικού. Περιλαμβάνει ένα δαιδαλώδες σύστημα στοχοθεσίας και αξιολόγησης, το οποίο στηρίζεται σε υποκειμενικά κριτήρια, μη μετρήσιμα και δεν διασφαλίζει αξιοκρατική και ισότιμη αξιολόγηση των υπαλλήλων. Ζητάμε την άμεση έναρξη των διαδικασιών για την αξιοκρατική και με διαφάνεια επιλογή των προϊσταμένων σε όλες τις οργανικές μονάδες των οργανισμών τοπικής αυτοδιοίκησης πρώτου βαθμού, έτσι ώστε οι αξιολογητές και θέτοντας την στοχοθεσία των οργανικών μονάδων να μην είναι οι αναπληρωτές προϊστάμενοι που έχουν τοποθετηθεί από το δήμαρχο, όπως συμβαίνει στην πλειοψηφία των δήμων της Ελλάδος. Κατάργηση του θεσμικού πλαισίου βάσει του οποίου η αξιολόγηση των υπαλλήλων συνδέεται με τη μισθολογική και βαθμολογική τους εξέλιξη, καθώς και με την επιλογή τους σε θέσεις ευθύνης.

Για όλα τα παραπάνω, θεωρούμε ότι με τις προτεινόμενες ρυθμίσεις ο κομματισμός και η αναξιοκρατία θα επικρατήσουν και τελικά θα υπάρξει επιβράβευση των ολίγων, η οποία θα οδηγήσει σε αντίθετα αποτελέσματα, μη παραγωγικότητα και μη ενεργοποίηση των εργαζομένων.

Εάν ήθελα να σχολιάσω και το μπόνους, δεν μπορούμε να κάνουμε αξιολόγηση και να δίνουμε κίνητρα και μπόνους επιβράβευσης στους εργαζόμενους όταν έχουμε την τραγική υποστελέχωση των υπηρεσιών, έχουν απαξιωθεί οι υποδομές και εκχωρούνται συνέχεια και περισσότερες αρμοδιότητες στον ιδιωτικό τομέα και αναλαμβάνονται θέσεις ευθύνης στον δημόσιο τομέα από μετακλητούς υπαλλήλους. Αντίθετα, προτείνουμε σαν αρχικά κίνητρα αντί για το μπόνους, τη στελέχωση των υπηρεσιών, την επαναφορά του 13ου και 14ου μισθού, την κατάργηση του μισθολογικού παγώματος της διετίας ‘16 και ‘17 και της εισφοράς αλληλεγγύης υπέρ της ανεργίας.

Όσον αφορά στο μέρος Γ’, Κεφάλαιο Β’, το άρθρο 55, αναγνώριση συνάφειας τίτλων σπουδών σε μετατάξεις, τροποποίηση της παραγράφου 2 του άρθρου 71 του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου, προτείνουμε να προστεθεί η παράγραφος 3 στο άρθρο αυτό. Είτε η παράγραφος 2 του άρθρου 71 του Κώδικα Κατάστασης Δημόσιων Πολιτικών Διοικητικών Υπαλλήλων Και Υπαλλήλων Νομικών Προσώπων Δημοσίου Δικαίου όπως ισχύει, να ισχύει και για το προσωπικό των ΟΤΑ Α’ βαθμού, σύμφωνα με την παράγραφο 3 του άρθρου 44 του ν.4674/2020.

Στο άρθρο 56, απόσπαση στο πλαίσιο συνυπηρέτησης. Τροποποίηση του άρθρου 21 του ν.2946/2001. Η παρούσα διαδικασία συνυπηρέτησης είναι πολύπλοκη, γραφειοκρατική και δεν αντιμετωπίζει με ενιαίο τρόπο τους δημοσίους υπαλλήλους. Απαιτείται η απλούστευση και επιτάχυνση της διαδικασίας, καθώς και η κατάργηση των εξαιρέσεων. Η συνυπηρέτηση συμβάλλει καθοριστικά στην ομαλή εξέλιξη της οικογενειακής ζωής και στη μείωση του κόστους, ιδιαίτερα όσον αφορά την κατοικία. Προτείνουμε το δικαίωμα της συνυπηρέτησης να κατοχυρωθεί για όλους και όλες ανεξαρτήτως κλάδου και φορέα είτε είναι γονείς είτε όχι. Επίσης, να καταργηθεί το χρονικό όριο των δύο συν δύο ετών.

Να σχολιάσω και για την εντοπιότητα. Νομίζουμε, λοιπόν, ότι είναι υπερβολική. Συμφωνούμε ότι πρέπει να δοθούν κίνητρα και ένα από αυτά είναι η εντοπιότητα, αλλά στρεβλώνεται η αρχή της αξιοκρατίας, καθώς δεν συνιστά ουσιαστικό ή τυπικό προσόν, αλλά δεν μπορούμε, από την άλλη μεριά, να αγνοήσουμε το γεγονός η περιφέρεια και ιδιαίτερα οι ακριτικές νησιωτικές και ορεινές περιοχές έχουν τραγικά προβλήματα υποστελέχωσης των υπηρεσιών. Ενδεικτικά αναφέρω ότι νέοι συνάδελφοί μας παραιτούνται, 35% παραιτήσεις, αναφέρομαι σε μηχανικούς, δεν αποδέχονται τους διορισμούς λόγω και των πολύ μικρών αποδοχών, οι οποίες πρέπει να αυξηθούν. Πρέπει να αντιμετωπιστεί, όχι αποσπασματικά η υποστελέχωση των υπηρεσιών, αλλά απαιτείται ένας συνολικός σχεδιασμός με αποκέντρωση των υπηρεσιών από τη μια και από την άλλη την ενίσχυση των υποδομών στην επαρχεία, όπως σχολεία, νοσοκομεία, οδικοί άξονες, μέσα μαζικής μεταφοράς, ώστε να αποτελούν, επί της ουσίας, ελκυστικές και βιώσιμες επιλογές.

Πρέπει να δοθεί μια μεγάλη προσοχή ότι δίνετε μοριοδότηση για μεγάλα νησιά. Είναι πολύ μεγάλη η μοριοδότηση όταν βαθμολογούνται με 5 μόρια το διδακτορικό και δύο το μεταπτυχιακό, είναι υπερβολική μοριοδότηση της εντοπιότητας και ιδίως όταν δίνετε σε περιοχές όπως η Ρόδος, η Κέρκυρα, οι οποίες δεν είναι ούτε υποβαθμισμένες ούτε ορεινές ούτε έχουν τόσο τραγικό πρόβλημα.

Επίσης, νομίζουμε ότι στο άρθρο 7 η συμμετοχή τακτικού προσωπικού στη διαδικασία πλήρωσης μετά από δεκαετία πρέπει να παραμείνει πενταετία και ότι είναι υπερβολικά τιμωρητικό να έχει δικαίωμα συμμετοχής ο δημόσιος υπάλληλος μετά από 10 χρόνια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Δαρδαμάνης.

**ΜΑΡΚΟΣ ΔΑΡΔΑΜΑΝΗΣ (Πρόεδρος της Πανελλήνιας Ομοσπονδίας Προσωπικού Οργανισμών Τοπικής Αυτοδιοίκησης):** Κύριε Πρόεδρε, κυρία Υπουργέ, κυρίες και κύριοι της Επιτροπής, ευχαριστούμε για την πρόσκληση και τη δυνατότητα που μας δίνετε να αναφερθούμε στο προς συζήτηση σχέδιο νόμου. Θα αναφερθώ μόνο στα άρθρα που μας αφορούν, κυρίως σε αυτά που εμείς έχουμε εντοπίσει.

Στο άρθρο 3 παράγραφος 2, προβλέπεται ποσοστό 12% των θέσεων ΠΕ, ΤΕ, ΔΕ και ΥΕ καλύπτονται από άτομα με ποσοστά αναπηρίας τουλάχιστον 50%. Δεν έχουμε τίποτα με τη συγκεκριμένη κατηγορία εργαζομένων, όμως είναι σίγουρο ότι δεν μπορούν να ανταπεξέλθουν στην κατηγορία των ΥΕ, δηλαδή εργατοτεχνικών και ιδιαίτερα σε υπηρεσίες καθαριότητας πρασίνου και λοιπά και αυτό το είδαμε από προηγούμενες προσλήψεις. Αυτό δημιουργεί πρόσθετες ανάγκες στις υπηρεσίες. Προτείνουμε, όσον αφορά τους ΥΕ, μόνο αυτούς και για υπηρεσίες, όπως προανέφερα, να εξαιρεθούν.

Στο άρθρο 4 παράγραφος 1, αναφέρεται ότι: «Τα στοιχεία αντλούνται από το φορολογικό μητρώο της ΑΑΔΕ». Νομίζουμε ότι εδώ θα πρέπει να υπάρξει μια δεύτερη δικλείδα, γιατί υπάρχουν πολλοί που κατοικούν αλλού από ότι δηλώνουν ως έδρα και επειδή μπορεί να συναντήσουμε πολλά προβλήματα, όπως προέκυψαν με την 3Κ στο παρελθόν. Καλό θα ήταν να μπει μία δικλείδα ασφαλείας. Επίσης στο άρθρο 8 παράγραφος 6, νομίζω ότι τα 5 έτη που αποβάλλεται δεν είναι και τόσο αποτρεπτικά όσο θα έπρεπε. Ίσως πρέπει να αυξηθεί αυτός ο χρόνος για να αποφεύγονται προσπάθειες εξαπάτησης του δημοσίου και η πρότασή μας είναι και για διπλασιασμό.

Στο άρθρο 10 παράγραφος 3. Τα τρία συν δύο χρόνια είναι υπερβολικά και προτείνουμε να μειωθεί. Μετά την έκδοση των πινάκων, δηλαδή, δίνουμε τρία συν δύο χρόνια. Να μη γυρίσουμε τόσο πίσω στο παρελθόν, γιατί υπάρχουν ακόμα εκκρεμότητες από το 2009. Στο άρθρο 24. Θετικοί στην προσπάθεια σύντμησης του χρόνου πρόσληψης, γιατί οι ανάγκες είναι μεγάλες και δεν έχουμε την πολυτέλεια να καθυστερήσουμε, όπως στο παρελθόν.

Επίσης, θέλω να πω ότι με το άρθρο που προτάσσουν την εντοπιότητα και, μάλιστα, χωρίς «παραθυράκια». Άκουσα, βέβαια, τους κινδύνους που διατρέχουν. Άκουσα και τον νομικό σύμβουλο που αναφέρθηκε ότι υπάρχει ο κίνδυνος οριακού συνταγματικού – αντισυνταγματικού, αλλά άκουσα και τον Πρόεδρο του ΑΣΕΠ να λέει ότι κανένας δεν πηγαίνει σε κάποια νησιά, κυρίως στα μικρά, αλλά και στα μεγάλα. Αν πάρουμε παράδειγμα από το παρελθόν από την 3Κ, όταν πήγαν την επόμενη μέρα, θέλανε να φύγουν οι περισσότεροι, αν όχι όλοι.

Άρα, λοιπόν, επειδή όντως αυτές οι υπηρεσίες εκεί έχουν ανάγκη από προσωπικό, καλώς δίνονται τα πολλά μόρια και προτάσσονται πάντα μπροστά από όλους τους άλλους. Νομίζω ότι είναι θετικότατο, απλά θα πρέπει να διαχωρίσουμε, ίσως, πέραν της Αθήνας και της Θεσσαλονίκης και κάποιες ακόμα πόλεις. Αλλά, όσον αφορά τα νησιά, εγώ δεν θα διαφωνήσω. Θα πρέπει να μείνουν τα υπάρχοντα νησιά. Άλλωστε, αν δούμε, η Μύκονος είναι παραμεθόριος περιοχή, ξέρετε.

Λοιπόν, στο άρθρο 30 και τα επόμενα άρθρα, όσον αφορά το μπόνους κλπ.. Εμείς βλέπουμε ότι υπάρχει ένα ποσό προς διάθεση 40 εκατομμυρίων και δίνεται σε συγκεκριμένες κατηγορίες εργαζομένων. Το θεωρούμε άδικο και θα πρέπει στη συνέχεια να δείτε πως αυτό μπορεί να επεκταθεί στην τοπική αυτοδιοίκηση α΄, τουλάχιστον, βαθμού.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ηλίας Κυρμανίδης.

**ΗΛΙΑ ΚΥΡΜΑΝΙΔΗΣ (Πρόεδρος της Επιτροπής Θεσμών και Διαφάνειας της Κεντρικής Ένωσης Δήμων Ελλάδος, Δήμαρχος Καμένων Βούρλων):** Για οικονομία του χρόνου, τα άρθρα, τα οποία το Διοικητικό Συμβούλιο της Κεντρικής Ένωσης Δήμων Ελλάδος αξιολογεί ότι την καλύπτουν ή τουλάχιστον κινούνται προς τη σωστή κατεύθυνση, δεν θα τα μνημονεύσω καν. Πολύ συνοπτικά, λοιπόν, σε ό,τι αφορά τη μοριοδότηση λόγω εντοπιότητας. Άποψη της ΚΕΔΕ είναι ότι θα πρέπει να ισχύσει για όλους τους δήμους, δηλαδή, να μην υπάρχει η εξαίρεση.

Σε ό,τι αφορά τις προθεσμίες από τον διορισμό μέχρι και την αποδοχή και τοποθέτηση των υπαλλήλων, η ΚΕΔΕ προτείνει περαιτέρω σύντμηση αυτών, όπως αναφέρεται στο υπόμνημα που έχουμε καταθέσει. Να μην διαβάζω ένα προς ένα τις διατάξεις για οικονομία του χρόνου.

Σε ό,τι αφορά την παραμονή για δέκα χρόνια στον οικείο φορέα και για άλλα πέντε χρόνια στην περιφέρεια, η ΚΕΔΕ εκτιμά ότι θα πρέπει να είναι τουλάχιστον 15 έτη. Αυτές είναι οι διαφοροποιήσεις μας ή οι προσθέσεις που προτείνουμε επί των διατάξεων του σχεδίου νόμου το οποίο συζητάμε και πέρα, βέβαια, από όλα αυτά υπάρχουν και πάγιες θέσεις της Κεντρικής Ένωσης Δήμων Ελλάδος, οι οποίες να ομολογήσουμε ότι, δυστυχώς, παραμένουν ως θέσεις χωρίς να έχουν γίνει αποδεκτές.

Αναφέρομαι στο υπόμνημα. Δεν θα τις ξαναμνημονεύσω και σήμερα και ελπίζουμε ότι ο υπό διαμόρφωση και ψήφιση νέος Κώδικας θα συμπεριλάβει αρκετές από αυτές και θα καλύψει υστερήσεις και παθογένειες ετών που θα ενισχύσουν την ποιότητα της λειτουργίας των ΟΤΑ α΄ βαθμού και των παρεχόμενων, κυρίως, υπηρεσιών προς τους πολίτες.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το λόγο έχει ο κ. Χαράλαμπος Μπονάνος.

**ΧΑΡΑΛΑΜΠΟΣ ΜΠΟΝΑΝΟΣ (Μέλος του Δ.Σ. της Ένωσης Περιφερειών Ελλάδας και Αναπληρωτής Περιφερειάρχης Δυτικής Ελλάδας):** Αυτή την ώρα, γίνεται πορεία συλλογικοτήτων σε σχέση με το συζητούμενο νομοσχέδιο.

Να πω από την αρχή ότι έχουμε ήδη μπει σε έναν διάλογο με τον Υπουργό Εσωτερικών, τον κύριο Λιβάνιο. Οι επιτροπές μας έχουν κάνει μια συγκεκριμένη δουλειά, με προτάσεις συγκεκριμένες προς το Υπουργείο και το εν λόγω νομοσχέδιο νομίζω ότι κινείται, με αυτή τη φράση που συνηθίζουμε να λέμε, προς τη σωστή κατεύθυνση. Αυτό σημαίνει ότι γίνεται ένα πρώτο βήμα για να ικανοποιηθούν οι απαιτήσεις της Ένωσης Περιφερειών Ελλάδος που, θα έλεγα, ότι χρόνια τώρα κάνει συγκεκριμένες προτάσεις και περιμένουμε αυτές οι προτάσεις να γίνουν αποδεκτές και να ολοκληρωθούν στο νέο Κώδικα που φαντάζομαι, όπως είπε ο εκπρόσωπος από την ΚΕΔΕ, να λύσει παθογένειες ετών στην τοπική αυτοδιοίκηση, διότι παρουσιάζεται, ξέρετε, το φαινόμενο η κεντρική Κυβέρνηση να περιμένει συγκεκριμένες λύσεις και λόγω της αρχής της εγγύτητας από την τοπική αυτοδιοίκηση, όμως, πολλές φορές, δεν υπάρχουν τα απαραίτητα εργαλεία, δεν υπάρχει το ανθρώπινο δυναμικό, οι υποδομές, ώστε να μπορέσουμε να φανούμε χρήσιμοι στον πολίτη.

Το εν λόγω νομοσχέδιο, με τις συγκεκριμένες διατάξεις που έχει, όπως η ταχύτερη στελέχωση των δημοσίων υπηρεσιών μέσω της σύντμησης των προθεσμιών, νομίζουμε ότι είναι θετικό, αν και να σας πω την αλήθεια, ακούγοντας τον κ. Παπαϊωάννου τώρα στην Επιτροπή σας, για τις αρμοδιότητες του ΑΣΕΠ και για την επιφόρτιση που έχει με την στελέχωση των διοικήσεων, με έπιασε λίγο πανικός. Φαντάζομαι, με το νομοσχέδιο, να δοθούν τέτοιες λύσεις για την επιτάχυνση των διαδικασιών, γιατί εάν σας πω το τι συμβαίνει εδώ πέρα στην Περιφέρεια, για παράδειγμα, που λειτουργώ, Δυτικής Ελλάδας, θα δείτε ότι με την προκήρυξη 13Κ του 2021, διατέθηκαν 15 όλες κι όλες οι θέσεις για διορισμό. Καμία σχέση με αυτά που ζητάγαμε, αλλά, τελικά, ολοκληρώθηκε ο διορισμός 12 ατόμων τον Μάρτιο του 2024. Δηλαδή, πέρασαν 3 ολόκληρα γεμάτα χρόνια από την προκήρυξη, για να μπορέσουμε να βρούμε ανθρώπους, οι οποίοι να προσέρχονται στις υπηρεσίες μας που πραγματικά ανταποκρίνονται σε αυτή τη μαγική λέξη που λέμε υποστελέχωση, που τη χρησιμοποιούμε όλοι. Βέβαια, μπορεί να μην είναι η μαγική λέξη για τη λύση των προβλημάτων, δηλαδή, το να μπορέσουμε να έχουμε ανθρώπινο δυναμικό, διότι χρειάζονται και άλλες τρεις παραμέτρους. Χρειάζονται οι αποδοχές, το κίνητρο και η ασφάλεια. Μην το παραγνωρίζουμε αυτό, το ανέφερε και κάποιος συνδικαλιστής νομίζω, η ασφάλεια στην περιοχή που ζουν και λειτουργούν.

Όμως, το νομοσχέδιο πρέπει να πω, και σε αυτό το σημείο νομίζω ότι είναι θετικό, αυξάνει τη μοριοδότηση εντοπιότητας, διότι συμφωνούμε ότι η αύξηση αυτής της μοριοδότησης είναι μια διάταξη η οποία έχει ανθρώπινο πρόσημο, διότι γινόμαστε μάρτυρες συνεχώς για οικογένειες που κυριολεκτικά διαλύονται. Δεν θα ξεχάσω, τον προηγούμενο μήνα, όταν είχε να ορκιστεί κάποιος υπάλληλος για να αναλάβει υπηρεσία και την επόμενη μέρα αμέσως, έκανε αίτηση για μετάθεση εκτός τόπου διορισμού και μάλιστα εκτός της Περιφέρειάς μας, που απαρτίζεται από τις τρεις Περιφερειακές Ενότητες, για να μπορέσει να βρίσκεται με την οικογένειά του.

Αυτό το φαινόμενο το συναντάμε διαρκώς. Άρα, πράγματι αυτό που άκουσα ότι «μείνε σπίτι σου» έχει και την άλλη οπτική γωνία. Δεν είναι μόνο η οπτική γωνία ότι α, να μείνουν στο σπίτι των γονιών τους, έχει και τη γωνία να μείνει στον τόπο. Θέλουμε τα παιδιά μας να μένουν στον τόπο που μεγάλωσαν, που γεννήθηκαν και να στελεχώνουν τις υπηρεσίες μας, γιατί όχι, και φυσικά η αύξηση της μοριοδότησης στην εντοπιότητα είναι ένα σημαντικό κίνητρο.

Δεν θέλω να μιλήσω τώρα για τις ελλείψεις που έχουμε. Το άλλο που είπε πρέπει να το προσέξουμε πάρα πολύ και μακάρι να λυθεί με το νομοσχέδιο αυτό ότι το 50%, που είπε ο κ. Παπαϊωάννου, δεν αποδέχονται τον διορισμό και οι αναπληρώσεις δεν τελειώνουν ποτέ, συνεχόμενες αποφάσεις, σημαντικό και αυτό, να υπενθυμίσω, όμως, γενικά, για να έχετε μια εικόνα και στην Επιτροπή σας και για να δείτε το πού βρισκόμαστε, ότι, για παράδειγμα, στην Περιφέρεια Δυτικής Ελλάδας το 2011 το προσωπικό ήταν 1.239 άτομα και το 2024 έχουμε γύρω στα 750 άτομα. Καταλαβαίνετε ότι υπάρχει μια τεράστια έλλειψη προσωπικού και αν συνυπολογίσετε καινούργιες αρμοδιότητες που έχουμε και σημαντικές αρμοδιότητες από τη μεταφορά αρμοδιοτήτων, διότι συνηθίζεται αυτό, από την κεντρική Κυβέρνηση, την τοπική αυτοδιοίκηση, χωρίς να υπάρχουν και οι ανάλογοι πόροι και χωρίς να εξετάζεται αν μπορεί να ανταποκριθεί η τοπική αυτοδιοίκηση, καταλαβαίνετε ότι χρειαζόμαστε, είναι ανάγκη, άμεσα, να έρθει καινούργιο προσωπικό , φυσικά μέσω ΑΣΕΠ, με διάφανες διαδικασίες, διότι φανταστείτε χειριστές μηχανημάτων δεν έχουμε για την πολιτική προστασία όταν λέμε που έχουμε την αρμοδιότητα για καθαρισμούς ποταμών, ρεμάτων και τα λοιπά και με την κλιματική αλλαγή, τι σημαίνει αυτό, να δαπανάμε συνεχώς λεφτά για αναθέσεις, μετά θα αρχίσει η κριτική γιατί κάνετε αναθέσεις, όταν δεν έχουμε χειριστές μηχανημάτων και τα μηχανήματα μας παραμένουν στο εργοτάξιο ή όταν δεν έχουμε κόφτες για τη δημόσια υγεία -φάνηκε ξεκάθαρο αυτό και στην περίοδο της πανδημίας ή όταν δεν έχουμε ανθρώπους για τις αδειοδοτήσεις επιχειρήσεων που πρέπει και να επιταχύνουμε γιατί χρειαζόμαστε την επιχειρηματικότητα και τις ιδιωτικές επενδύσεις ή για ελέγχους ακόμα και σε πρατήρια βενζίνης ή, τέλος πάντων, εκεί που ο πολίτης έρχεται face to face με τον δεύτερο βαθμό τοπικής αυτοδιοίκησης, με τα παραρτήματα του Υπουργείου Μεταφορών.

Κλείνοντας, θέλω να πω ότι είναι ένα σημαντικό βήμα, πρέπει να το αναγνωρίσουμε, στην κατεύθυνση των θέσεων της Ένωσης Περιφερειών Ελλάδας και περιμένουμε να εισακουστούν και άλλες προτάσεις μας και αυτές να μετουσιωθούν σε συγκεκριμένα άρθρα νομοσχεδίου, ώστε να περάσουμε από την περιφερειακή αυτοδιοίκηση στην πραγματική περιφερειακή διαΚυβέρνηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Βασίλειος Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία):** Καλησπέρα σε όλους τους φορείς, στην Υφυπουργό την οποία και εκ μέρους του Προέδρου, κ. Βαρδακαστάνη, πρέπει να ευχαριστήσουμε για την εξαιρετική συνεργασία που αφορά τη διαβούλευση που προϋπήρξε πριν την ψήφιση του σχεδίου νόμου.

Ωστόσο, παρ’ όλο που θεωρούμε ότι οι ρυθμίσεις που αφορούν την προθεσμία καθορισμού θέσεων των ατόμων με αναπηρία, καθώς και τη μοριοδότηση είναι πάρα πολύ σημαντικές γιατί, αφ’ ενός, εισάγεται προθεσμία για τον ετήσιο καθορισμό των θέσεων προσωπικού που καλύπτονται από άτομα με αναπηρία σε κάθε φορέα του δημοσίου, αφετέρου δίνεται προτεραιοποίηση σε υποψηφίους με γνωματεύσεις αναπηρίας με μεγαλύτερη ισχύ. Βέβαια, έχουμε προτείνει πολλές φορές αρκετές ρυθμίσεις για την αποδοτικότερη λειτουργία του συγκεκριμένου νόμου, του ν. 4765/2021.

Πιο αναλυτικά, προτείνουμε τις ακόλουθες τροποποιήσεις και συμπληρώσεις: Στο άρθρο 3, μοριοδότηση του ποσοστού της αναπηρίας. Μεγαλύτερη προστασία και προτεραιότητα στον νόμο θεωρούμε ότι πρέπει να έχουν τα άτομα με αναπηρία με μεγαλύτερο ποσοστό αναπηρίας.

Το σύστημα μοριοδότησης που ισχύει για τους υποψηφίους με αναπηρία για θέσεις ορισμένου χρόνου πρέπει να ισχύσει και για τους υποψηφίους με αναπηρία για μόνιμες θέσεις. Ως εκ τούτου, το σύστημα μοριοδότησης που αναφέρεται στο άρθρο 4 του ν.2643/98, σύμφωνα με το οποίο το ποσοστό αναπηρίας πολλαπλασιάζεται με τον συντελεστή 7, προτείνουμε να εφαρμοστεί στα άτομα με αναπηρία και στα μέλη των οικογενειών τους, που κάνουν αιτήσεις για τις μόνιμες θέσεις ή αορίστου χρόνου για τη μεταξύ τους σύγκριση. Αυτό ισοσκελίζει, κύριε Πρόεδρε, την ανισορροπία που υπάρχει στην μοριοδότηση για τις θέσεις των ατόμων με αναπηρία που προκύπτει από την εμπειρία, γιατί ο εργασιακός βίος που αποκτά κάθε άτομο έχει να κάνει κυρίως με τον ιδιωτικό τομέα και ιδιαίτερα για τις βαριές αναπηρίες η απόκτηση εμπειρίας στον ιδιωτικό τομέα είναι αδύνατη.

Δεύτερον, σε επιτυχόντες με αναπηρία που συμμετέχουν στο γραπτό διαγωνισμό, να δίνεται επιπλέον μοριοδότηση, καθώς και να εξεταστεί η αναδρομική ισχύ αυτής της ρύθμισης.

Κατάργηση της διάταξης που παραβιάζει το σύστημα προσλήψεων των ατόμων με αναπηρία ή και με χρόνιες παθήσεις και των μελών των οικογενειών τους σε προκηρύξεις για θέσεις των Οργανισμών Τοπικής Αυτοδιοίκησης.

Στην παράγραφο 2 του άρθρου 6 του ν.4765 του 2021 αναφέρεται το εξής: Η παράγραφος 1 δεν εφαρμόζεται για τις θέσεις των φορέων της παραγράφου 1 του άρθρου 2 κλάδων ειδικοτήτων του ειδικού ένστολου προσωπικού της δημοτικής αστυνομίας όλων των κατηγοριών, καθώς και των κλάδων ΔΕ των χειριστών μηχανημάτων, ΔΕ οδηγών, ΔΕ τεχνικών, φύλαξης, Υ.Ε. προσωπικού καθαριότητας κ.λπ., καθώς και των συναφών κλάδων ειδικοτήτων, όπως σε κάθε περίπτωση εξειδικεύονται στους οικείους οργανισμούς ή κανονισμούς.

Θεωρούμε ότι η εν λόγω διάταξη παραβιάζει την αρχή της ίσης μεταχείρισης λόγω αναπηρίας και χρόνιας πάθησης και συνιστά ανεπίτρεπτη δυσμενή διάκριση, όταν μάλιστα άτομα με αναπηρία που φοιτούν στα Ειδικά Εργαστήρια Επαγγελματικής Εκπαίδευσης και Κατάρτισης εκπαιδεύονται σε ειδικότητες που αναφέρονται στην εν λόγω παράγραφο. Με τον αποκλεισμό αυτόν παραβιάζεται ένα ολόκληρο πλαίσιο διατάξεων και ρυθμίσεων προσλήψεων ατόμων με αναπηρία. Θα εξειδικεύσω για οικονομία χρόνου σε δεύτερο χρόνο, αν μου δοθεί η δυνατότητα, για τη μη διάκριση και την ίση μεταχείριση στη συγκεκριμένη διάταξη, καθώς υπάρχει νομοθεσία που περιγράφει με σαφέστατο τρόπο την παραπομπή για τη φυσική καταλληλόλητα των ατόμων με αναπηρία.

Τέλος, άρθρο 14, μοριοδότηση υποψηφίων για την κάλυψη παροδικών αναγκών, τροποποίηση παραγράφου 3 του άρθρου 40 του ν.4765/2021. Σύμφωνα με το άρθρο 40 τα μόρια που δικαιούνται οι υποψήφιοι για θέσεις εργασίας ορισμένου χρόνου των κατηγοριών των πολυτέκνων και των τριτέκνων είναι πολύ περισσότερα από τα μόρια που δικαιούνται οι κατηγορίες των ατόμων με αναπηρία και των συγγενών τους. Οι πολύτεκνοι και τα τέκνα τους δικαιούνται 300 μόρια, ενώ τα άτομα με αναπηρία δικαιούνται 200 μόρια και οι συγγενείς ατόμων με αναπηρία 130 μόρια.

Θεωρούμε άνιση και άδικη τη διάταξη αυτή και δεδομένου ότι η αναπηρία συνιστά κατάσταση και όχι επιλογή, ζητάμε για τα άτομα με αναπηρία να δικαιούνται 400 μόρια και οι συγγενείς ατόμων με αναπηρία 200 μόρια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Δημήτριος Κοντούρης.

**ΔΗΜΗΤΡΙΟΣ ΚΟΝΤΟΥΡΗΣ (Πρόεδρος του Σωματείου Οικογενειών Ενόπλων Δυνάμεων, Ταγματάρχης):**  Καλησπέρα σας, κ. Πρόεδρε, κυρία Υπουργέ, κυρίες και κύριοι βουλευτές.

Ευχαριστούμε θερμά για την πρόσκληση και την ευκαιρία που μας δίνετε, ώστε να ακουστούν οι απόψεις των μελών του Σωματείου μας για το υπό ψήφιση νομοσχέδιο του Υπουργείου και συγκεκριμένα για το άρθρο 56, που αφορά τις συνυπηρετήσεις δημοσίων υπαλλήλων με τους στρατιωτικούς συζύγους τους.

Ως εξαιρετικά θετικό βήμα και στη σωστή κατεύθυνση χαρακτηρίζουμε, ως Σωματείο, την προτεινόμενη ρύθμιση για την τροποποίηση του άρθρου 21 του ν.2946/2001, απόσπαση στο πλαίσιο της συνυπηρέτησης, με σκοπό την επίλυση διαφόρων προβλημάτων που ανακύπτουν κατά την εφαρμογή της υφιστάμενης έως σήμερα διάταξης. Όχι απλά προβλήματα.

Το ζήτημα της συνυπηρέτησης, λοιπόν, αποτελεί ένα από τα σημαντικότερα προβλήματα που απασχολούν τις οικογένειες των υπαλλήλων και στις Ένοπλες Δυνάμεις λόγω των συχνών μετακινήσεων τους. Κάθε τρία χρόνια. Από ηπειρωτική Ελλάδα, Έβρο, νησί.

Μέχρι και σήμερα οι υπάλληλοι αντιμετώπιζαν τρομερές καθυστερήσεις στις διαδικασίες των αποσπάσεων τους εξαιτίας αδικαιολόγητων καθυστερήσεων τόσο στην εξέταση των αιτημάτων στο αρμόδιο υπηρεσιακό συμβούλιο έως και ένα χρόνο, όσο και καθ’ όλη τη διαδικασία της έγκρισης.

Αποτέλεσμα όλων των παραπάνω ήταν οικογένειες συναδέλφων να καθίστανται δυσλειτουργικές, χωρισμένες στα δύο και να επιβαρύνονται σοβαρά οικονομικά και ψυχολογικά. Η συχνότητα των μεταθέσεων των συναδέλφων και η μη ολοκλήρωση της απόσπασης των συζύγων τους επέβαλε τη διατήρηση δύο κατοικιών σε διαφορετικές περιοχές της Ελλάδας και τα παιδιά καλούνταν τις περισσότερες φορές στη μέση της χρονιάς και με την ολοκλήρωση της διαδικασίας συνυπηρέτησης να ολοκληρώνουν το σχολικό έτος σε άλλη πόλη από αυτή που ξεκίνησαν.

Παράδειγμα που υφίσταται αυτή τη στιγμή. Δημόσιος υπάλληλος από την ηπειρωτική Ελλάδα σε νησί πήγε άμεσα. Δημόσιος υπάλληλος να γυρίσει πίσω με τον σύζυγο στην ηπειρωτική Ελλάδα έχει 18 μήνες. Σημαντική, λοιπόν, είναι η εξέλιξη. Αποτελεί αλλαγή του άρθρου, διότι, τίθεται πλέον προθεσμία εκτέλεσης του 1 μήνα, καθώς και η απαλοιφη του μέχρι σήμερα προαπαιτούμενη σύμφωνης γνώμης του υπηρεσιακού συμβουλίου. Αλλαγές που αποτελούσαν και πρότασεις του Σωματείου μας και συναντήσεις μας με τους αρμόδιους φορείς του Υπουργείου.

Για όλα τα παραπάνω, ζητάμε την ψήφιση του από όλα τα κόμματα του Ελληνικού Κοινοβουλίου. Παρακαλούμε θερμά, όμως, για τη διασφάλιση της υλοποίησης αυτών εννοώντας το χρονικό περιθώριο που βάζει ο νομοθέτης, όσο και τις άμεσες υπογραφές των φορέων προέλευσης και υποδοχής, ώστε η οικογένεια του Στρατιωτικού να παραμένει ενωμένη και ο συνάδελφος απερίσπαστος και ανεπηρέαστος να εκτελεί τη βασική αποστολή του σε αυτή την προάσπιση των συνόρων της χώρας σε αέρα, θάλασσα και ξηρά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Λιναρδάτος.

**ΔΙΟΝΥΣΙΟΣ ΛΙΝΑΡΔΑΤΟΣ (Πρόεδρος της Ομοσπονδίας Εργαζομένων Ανεξάρτητων Αρχών):** Εισαγωγικά, να πω ότι οι υπάλληλοι των συνταγματικά κατοχυρωμένων Ανεξάρτητων Αρχών και του Συνηγόρου του Πολίτη, τους εργαζόμενους τους οποίους εκπροσωπούμε, μέχρι τώρα δεν είχαν ενταχθεί σε κανένα σύστημα αξιολόγησης. Ούτε στο σύστημα του 2022 για το κίνητρο επίτευξης δημοσιονομικών στόχων και το κίνητρο επίτευξης στόχων, ούτε στο νόμο 5043 του 2023 που αφορά τις υπόλοιπες μη συνταγματικά κατοχυρωμένες Αρχές.

Οπότε, είναι πολύ θετικό ότι τώρα με αυτό το νομοσχέδιο αποκαθίσταται αυτή η αδικία σε βάρος αυτών των υπαλλήλων και πλέον θα ενταχθούν και αυτοί σε ένα σύστημα κινήτρων και ανταμοιβής. Ωστόσο, όμως, κατά τη γνώμη μας, δεν είναι το καταλληλότερο σύστημα για να ενταχθούν. Το καταλληλότερο είναι αυτό που ισχύει με το ν. 5043 του 2023 που προσιδιάζει στον χαρακτήρα, στο μέγεθος, τη λειτουργία των Ανεξάρτητων Αρχών.

Δεύτερο θέμα που θέλω να θίξω είναι κατά πόσο επηρεάζεται η ανεξαρτησία των Αρχών από τις διατάξεις του συστήματος, έτσι όπως υπάρχουν στο νομοσχέδιο. Είναι σίγουρο και με μεγάλη ικανοποίηση είδαμε σημαντικές βελτιώσεις σε σχέση με αυτό το νομοσχέδιο που τέθηκε στη δημόσια διαβούλευση στο σημείο αυτό.

Εισάγεται η ειδική σύνθεση για την επιτροπή κινητών και ανταμοιβής που αφορά μόνο τους υπαλλήλους των συνταγματικά κατοχυρωμένων Αρχών, όμως, δεν λύνει πλήρως το πρόβλημα που υπάρχει με την αναίρεση αυτού του συστατικού στοιχείου των Αρχών που είναι η ανεξαρτησία τους και θα πω δύο συγκεκριμένα προβλήματα.

Το πρώτο πρόβλημα έχει να κάνει ότι οι αποφάσεις επιλογής για τους στόχους που θα ανταμειφθούν των Αρχών λαμβάνονται από το Υπουργικό Συμβούλιο μετά από εισήγηση του Υπουργείου Εθνικής Οικονομίας και Οικονομικών. Αν δεν είναι έτσι, τότε θα ισχύει κάτι άλλο, φαντάζομαι απευθείας από τις Αρχές. Αυτό, λοιπόν, είναι το ζητούμενο.

Το δεύτερο έχει να κάνει με το ότι η Επιτροπή Κινήτρων και Ανταμοιβής, τουλάχιστον έτσι όπως την έχω δει στο νομοσχέδιο, θεσμοθετείται μόνο για τις συνταγματικά κατοχυρωμένες Ανεξάρτητες Αρχές. Υπάρχουν και άλλες Αρχές, όπως ο Συνήγορος του Καταναλωτή ο οποίος, εάν τρέξουμε το νομοσχέδιο, θα διαπιστώσουμε ότι υπάγεται στην Επιτροπή Κινήτρων και Αμοιβής του Υπουργείου. Αυτό, όμως, ως Ανεξάρτητη Αρχή, δεν είναι επιτρεπτό για τον ανεξάρτητο χαρακτήρα που έχει. Κατά τη γνώμη μας θα πρέπει και είναι και πρότασή μας η Επιτροπή που εισάγεται να διευρυνθεί και να αφορά Επιτροπή για όλες τις Ανεξάρτητες Αρχές, να μην υπάρχουν εξαιρέσεις. Η διάταξη, δηλαδή, της παραγράφου 4 του άρθρου 37, πολύ απλά εάν σβήσουμε τις δύο λεξούλες «συνταγματικά κατοχυρωμένες», είναι για όλες τις Αρχές. Ενδεχομένως, να χρειαστεί τροποποίηση της συγκρότησή της ούτως ώστε να συμμετέχουν ως αναπληρωματικά μέλη, εκπρόσωποι, οι πρόεδροι των υπολοίπων Αρχών ή ο Συνήγορος του Καταναλωτή ή ο Βοηθός Συνηγόρου του Καταναλωτή, όταν συζητούνται οι αντίστοιχοι στόχοι αυτών των Αρχών που δεν είναι συνταγματικά κατοχυρωμένες. Νομίζω θα ήταν μια πολύ σημαντική βελτίωση που θα προάσπιζε τον ανεξάρτητο χαρακτήρα των Ανεξάρτητων Αρχών που δεν είναι συνταγματικά κατοχυρωμένες και δεν υπάγονται ούτε στον ν. 5043.

Το επόμενο σχόλιο είναι για τους δικαιούχους υπαλλήλους των φορέων. Ως Ομοσπονδία, είναι και πρότασή μας και συμφωνούμε με την πρόταση του Προέδρου για το επιστημονικό προσωπικό που έχει αυτή την ιδιαιτερότητα να μην ανήκει σε οργανικές μονάδες, οπότε σίγουρα πρέπει να συμπεριληφθεί και αυτή η κατηγορία υπαλλήλων στο σύστημα κινήτρων και ανταμοιβής.

Τέλος, θεωρούμε ότι είναι πάρα πολύ αυστηροί η προϋπόθεση που έχει τεθεί στο σημείο δ της παραγράφου 2 του άρθρου 34, ούτως ώστε όποιος έχει έστω και μια απλή ποινή να μην είναι δικαιούχος στην πραγματικότητα της ανταμοιβής, γιατί μπορεί να έχει δουλέψει - και, μάλιστα, η ποινή να του επιβληθεί και εκ των υστέρων - μπορεί να έχει πετύχει το στόχο του και να μην λάβει αυτή την ανταμοιβή. Αυτή, επίσης, η διάταξη ενέχει τον κίνδυνο - και προτείνουμε την κατάργησή της – καταχρηστικότητας που είναι ο αποκλεισμός από την ανταμοιβή υπαλλήλων στους οποίους επιβλήθηκε ή βρίσκονται σε διαδικασία επιβολής έστω και της επίπληξης εντός της τελευταίας τριετίας από την αναγνώριση τους ως δικαιούχους ανταμοιβής. Νομίζω αυτές οι απλούστερες περιπτώσεις δεν πρέπει να χρησιμοποιούνται ως πρόσθετη ποινή στην ποινή που προβλέπει ο δημοσιοϋπαλληλικό κώδικας, η μη καταβολή της ανταμοιβής. Νομίζω πρέπει να το δείτε, κυρία Υπουργέ, με ένα μάτι πιο επιεικές τουλάχιστον γι’ αυτή την κατηγορία των υπαλλήλων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κ. Παναγιώτης Ψαρός.

**ΠΑΝΑΓΙΩΤΗΣ ΨΑΡΟΣ (Πρόεδρος της Ένωσης Ελεγκτών Εναέριας Κυκλοφορίας Ελλάδος)**: Αξιότιμε κύριε Πρόεδρε, κυρίες και κύριοι Βουλευτές, κυρία Υφυπουργέ, κυρίες και κύριοι, καταρχάς θα ήθελα να σας ευχαριστήσω για την τιμή να βρισκόμαστε εδώ σήμερα και να εκφράσουμε εκ μέρους της Ένωσης Ελεγκτών Εναέριας Κυκλοφορίας Ελλάδας την άποψή μας αναφορικά με τη σχετική με εμάς ρύθμιση του άρθρου 62 του υπό συζήτηση νομοσχεδίου.

Ο έλεγχος εναέριας κυκλοφορίας στην Ελλάδα αντιμετωπίζει σήμερα δύο βασικές ελλείψεις, την έλλειψη σύγχρονου εξοπλισμού και την έλλειψη προσωπικού. Παρότι είμαστε ένας κλάδος που συνεισφέρει τα μέγιστα στην ασφάλεια των πτήσεων και παρότι η ενέρια κυκλοφορία αποτελεί βασικό πυλώνα του τουρισμού που είναι η βαριά βιομηχανία της χώρας, ως αποτέλεσμα διαχρονικών παραλείψεων και κακών αποφάσεων έχουμε αφεθεί σε καθεστώς ακραίας υποστελέχωσης.

Σύμφωνα με το Προεδρικό Διάταγμα 85 του 2018, ο κλάδος απαριθμεί 706 οργανικές θέσεις από τις οποίες σήμερα είναι οριακά καλυμμένες οι 600, ενώ οι ελεγκτές εναέριας πληροφορίας που είναι πλήρως εκπαιδευμένοι και κατέχουν τις σχετικές άδειες για να αποδώσουν επιχειρησιακά είναι περίπου 500, δεκάδες από τους οποίους υπολογίζεται ότι θα αποχωρήσουν τα επόμενα έτη. Απ’ ό,τι καταλαβαίνετε, το πλήθος των ελεγκτών εναέριας κυκλοφορίας που απαιτούνται για να συμπληρωθεί ο αριθμός των οργανικών θέσεων, ο οποίος είναι αντικειμενικά απαραίτητος για την εξυπηρέτηση της ζήτησης όπως διαμορφώνεται σήμερα, είναι απειροελάχιστο σε σχέση με το σύνολο των εργαζομένων στο δημόσιο. Παρ’ όλα αυτά, η μεγαλύτερη μονάδα της χώρας, το Κέντρο Ελέγχου Περιοχής Αθηνών - Μακεδονίας έχει αφεθεί να δουλεύει με 40% υποστελέχωση, ο Πύργος του Ελευθέριος Βενιζέλος και η προσέγγιση Αθηνών που εξυπηρετούν το μεγαλύτερο αεροδρόμιο της χώρας, λόγω έλλειψης προσωπικού αδυνατούν να εξυπηρετήσουν χωρίς καθυστερήσεις τη ζήτηση της εναέριας κυκλοφορίας, ενώ όλες οι μονάδες της Ελλάδας αυτή τη στιγμή αντιμετωπίζουν ελλείψεις σε προσωπικό.

Χαρακτηριστικό είναι ότι αεροδρόμια σε νησιά με έντονη τουριστική κίνηση, όπως η Ζάκυνθος, η Κεφαλονιά, η Σάμος και η Σκιάθος, έχουν με 2 με 3 άτομα προσωπικό, έκαστο. Οι συνάδελφοι εκεί δουλεύουν υπό αντίξοες εργασιακές συνθήκες, ώστε να μπορεί να εξυπηρετείται η επιβατική κίνηση, σε βάρδιες του ενός ατόμου και για πολλές ώρες, με συχνές παρατάσεις του ωραρίου λειτουργίας των αερολιμένων ή έκτακτες ενεργοποιήσεις, χωρίς καν τη δυνατότητα, πολλές φορές, διαλείμματος, καθώς δεν υπάρχει κανένας να τους αναπληρώσει.

Έχουμε δεσμευτεί -και έχουμε πετύχει ως κλάδος- κανένα αεροδρόμιο, όπου υπάρχει έλεγχος εναέριας κυκλοφορίας να μην έχει κλείσει λόγω έλλειψης προσωπικού. Αυτό, όμως, έχει επιτευχθεί μέσα από προσωπικές θυσίες συναδέλφων, οι οποίοι είτε αφιερώνουν τα ρεπό τους, είτε μετακινούνται αυθημερόν, πολλές φορές, από άλλα σημεία της Ελλάδας, για να καλύψουν απρόβλεπτα κενά.

Παρότι διεθνείς μελέτες έχουν δείξει ότι η απόδοση ενός ελεγκτή εναέριας κυκλοφορίας κορυφώνεται στην ηλικία των 40 ετών και μετά τα 50 πέφτει ραγδαία, ο μέσος όρος ηλικίας στον κλάδο μας είναι πάνω από 50 έτη. Αυτό έχει έρθει ως συνέπεια της απουσίας προσλήψεων ικανού αριθμού ελεγκτών, κυρίως την τελευταία δεκαπενταετία. Το κυριότερο πρόβλημα της έλλειψης προσωπικού είναι η παραγωγή καθυστερήσεων, λόγω ροής της εναέριας κυκλοφορίας, αφού το μειωμένο προσωπικό δεν μπορεί να διαχειριστεί το σύνολο της ζήτησης. Και, προκειμένου να διατηρηθεί το επίπεδο ασφαλείας που είναι αδιαπραγμάτευτο, εισάγονται περιορισμοί στον αριθμό των αεροσκαφών που μπορούν να εξυπηρετηθούν ανά ώρα.

Οι καθυστερήσεις αυτές επιβαρύνουν τόσο τον προγραμματισμό των αεροπορικών εταιρειών, όσο και των επιβατών, ενώ επιφέρουν και κόστος. Με πρόσφατη μελέτη, έχει υπολογιστεί ότι το κάθε λεπτό καθυστέρησης μιας πτήσης κοστίζει στην αεροπορική εταιρεία, κατά μέσο όρο, 119 ευρώ, επιβαρύνοντας το συνολικό κόστος της πτήσης, το οποίο έχει επίπτωση και στην τιμή του εισιτηρίου.

Ο λόγος της υποστελέχωσης είναι συγκεκριμένος και δεν αμφισβητείται από κανέναν. Ο μη έγκαιρος προγραμματισμός προσλήψεων και ο ανεπαρκής αριθμός των προκηρυσσόμενων θέσεων, όταν τελικά φτάσουμε στο στάδιο του διαγωνισμού. Οι διαδοχικές προκηρύξεις βγαίνουν αφού μεσολαβήσει ένα διάστημα πολλών ετών και οι προσλήψεις δεν συμβαδίζουν με τον ρυθμό των αποχωρήσεων. Χαρακτηριστικό είναι ότι λόγω των επιτακτικών αναγκών και της απουσίας νέας προκήρυξης, το έτος 2023, έγιναν προσλήψεις υποψηφίων από τη λίστα των επιτυχόντων διαγωνισμού, ο οποίος είχε προκηρυχθεί το έτος 2015, με ό,τι αυτό συνεπάγεται.

Στα επόμενα χρόνια, αναμένεται ένας μεγάλος αριθμός αποχωρήσεων έμπειρων ελεγκτών, γεγονός που θα πλήξει ακόμα περισσότερο τη χωρητικότητα του συστήματος της εναέριας κυκλοφορίας στην Ελλάδα. Αυτοί οι ελεγκτές πρέπει να αναπληρωθούν άμεσα, αφού οι νέοι ελεγκτές θα πρέπει να περάσουν πρώτα από το απαιτούμενο στάδιο της εκπαίδευσης, το οποίο μπορεί να φτάσει και τα 5 έτη.

Για να λυθεί το πρόβλημα, χρειάζεται αρχικά να προσληφθεί ένας μεγάλος αριθμός ελεγκτών άμεσα, με γραπτό διαγωνισμό που πρέπει να προκηρυχθεί άμεσα, εφόσον το παρόν νομοσχέδιο υπερψηφιστεί. Και, στη συνέχεια, να θεσπιστεί ένας μόνιμος μηχανισμός, στα πλαίσια του οποίου θα γίνεται πρόβλεψη των αποχωρήσεων, οι οποίες θα προϋπολογίζονται, ώστε έγκαιρα να γίνεται η πρόσληψη νέων ελεγκτών που θα συμπληρώνουν τα κενά. Είναι σημαντικό να μεταβούμε σε μια σταθερή κατάσταση, όπου θα υπάρχει μία μόνιμη ροή προσλήψεων αφού, τα επόμενα χρόνια, η ζήτηση της εναέριας κυκλοφορίας θα αυξηθεί και οι νέοι ελεγκτές χρειάζονται από 2 έως 5 χρόνια για να αποδώσουν πλήρως επιχειρησιακά.

Επίσης, όπως έχει δείξει η παγκόσμια εμπειρία, πρέπει κατά τη διαδικασία επιλογής να εντοπίζονται οι κατάλληλοι υποψήφιοι, οι οποίοι θα μπορέσουν να αποδώσουν καλύτερα στον έλεγχο εναέριας κυκλοφορίας.

Λόγω της ιδιαιτερότητας του επαγγέλματος και της υψηλής εξειδίκευσης που απαιτεί, είναι σημαντικό να επιλέγονται εξ αρχής οι καταλληλότεροι υποψήφιοι, ώστε, μετά από τη χρονοβόρα και κοστοβόρα εκπαίδευση που απαιτείται, να έχουμε ελεγκτές που να έχουν τη μέγιστη δυνατή απόδοση. Η επιλογή των κατάλληλων υποψηφίων, για να στελεχώσουν τη νευραλγική θέση του ελεγκτή εναέριας κυκλοφορίας, προϋποθέτει την εξέτασή τους σε δοκιμασίες σχετικές με τη φύση του επαγγέλματος και οι οποίες ελέγχουν τις ικανότητες ως προς την άμεση και ορθή λήψη αποφάσεων, την παρατηρητικότητα, τη μνήμη, την ετοιμότητα, τον προσανατολισμό στον χώρο και άλλες. Είναι εξίσου σημαντικό η κατάταξη των υποψηφίων να γίνεται με βάση τις επιδόσεις τους στις κρίσιμες αυτές δοκιμασίες.

Δυστυχώς, μετά την εισαγωγή του ν.4765/2021, βρεθήκαμε στην πολύ δυσάρεστη θέση αφενός μεν η πρόσληψη νέων ελεγκτών εναέριας κυκλοφορίας να εξαρτάται από το πότε θα προκηρυχθεί γενικός διαγωνισμός, αφετέρου δε οι υποψήφιοι -σύμφωνα με το νόμο- να μην κατατάσσονται με βάση τις επιδόσεις τους στις σημαντικές προαναφερθείσες δοκιμασίες, για τις οποίες μετρούσε μόνον αν κάποιος υποψήφιος πέρασε τη βάση και όχι καθ’ αυτή η επίδοσή του.

Στα παραπάνω πρέπει να προστεθεί ότι, λόγω παρερμηνείας ή ελλιπούς ενημέρωσης, στον περασμένο και μοναδικό γενικό διαγωνισμό, που έχει διεξαχθεί μέχρι σήμερα, αρκετοί ενδιαφερόμενοι για το επάγγελμά μας, που ανέμεναν για χρόνια την προκήρυξη σχετικού διαγωνισμού, δεν συμμετείχαν, καθώς δημοσίως είχε δοθεί η εντύπωση ότι ο γενικός διαγωνισμός δεν αφορά θέσεις ελεγκτού εναέριας κυκλοφορίας.

Η προτεινόμενη νομοθετική ρύθμιση έρχεται, για πρώτη φορά, να θέσει τις βάσεις για την επίλυση του σημαντικού προβλήματος της υποστελέχωσης στον έλεγχο της εναέριας κυκλοφορίας. Καταρχάς, επιτρέπει την επιλογή των πλέον σύγχρονων και κατάλληλων μεθόδων επιλογής υποψηφίων, επιτρέποντας τη σύναψη συμβάσεων με διεθνείς οργανισμούς που διαθέτουν εξειδικευμένα εργαλεία, καθώς και τη διενέργεια δοκιμασιών στην αγγλική γλώσσα που κατ’ εξοχήν χρησιμοποιείται στον έλεγχο της εναέριας κυκλοφορίας.

Επιπρόσθετα, τίθεται το χρονικό πλαίσιο μιας τριετίας, κατά τη διάρκεια της οποίας διατηρείται ενεργή η λίστα κατάταξης, ευελπιστώντας ότι έτσι θα αποφευχθούν φαινόμενα, όπως αυτό που προαναφέραμε, της πρόσληψης επιτυχόντων 8 έτη μετά την προκήρυξη του διαγωνισμού.

Σε συνδυασμό με τη ραγδαία πτώση της απόδοσης του ελεγκτή μετά τα 50 έτη και τη μακρόχρονη εκπαίδευση που απαιτείται από την ημέρα της πρόσληψης μέχρι αυτή που ένας νέος εκλεκτής θα πιάσει μικρόφωνο, γίνεται εύκολα αντιληπτό, γιατί είναι πάρα πολύ σημαντικό να προσλαμβάνονται ελεγκτές μικρής ηλικίας και να γίνεται ανανέωση συνεχώς.

Ιδανικά, θα επιθυμούσαμε, από την πλευρά μας, μια πιο ξεκάθαρη διατύπωση στην προτεινόμενη νομοθετική ρύθμιση που να ορίζει ρητά τη διενέργεια ξεχωριστού διαγωνισμού αποκλειστικά για την πρόσληψη ελεγκτών εναέριας κυκλοφορίας, ξεφεύγοντας από την αναμονή κάθε φορά γενικού διαγωνισμού, για να καλύψουν τα κενά και αποφεύγοντας τις πικρές εμπειρίες του πρόσφατου παρελθόντος. Παρότι έχουμε λάβει διαβεβαιώσεις ότι η παρούσα διατύπωση καλύπτει και επιτρέπει τη διενέργεια ξεχωριστού διαγωνισμού, θα θέλαμε μια πιο ρητή αναφορά.

Για να καταστεί πιο ξεκάθαρη η ανάγκη για τη διενέργεια ξεχωριστού διαγωνισμού, ειδικά για την πρόσληψη ελεγκτών, θα ήθελα να αναφέρω ότι στον τελευταίο ξεχωριστό διαγωνισμό για ελεγκτές, που προκηρύχθηκε το 2015, συμμετείχαν 2.180 υποψήφιοι για 32 θέσεις, οδηγώντας σε πολύ υψηλό επίπεδο ανταγωνισμού. Αντίθετα, η τελευταία προκήρυξη η 1ΓΒ/2023, στην οποία είχαν δικαίωμα συμμετοχής μόνο οι επιτυχόντες του Γενικού Διαγωνισμού από την 1Γ/2022 απέτυχε παταγωδώς να παράσχει τους απαραίτητους επιτυχόντες, αφού προκηρύχθηκαν 92 θέσεις και προσήλθαν για να εξεταστούν μόνο 258 υποψήφιοι, ενώ, τελικά, προσλήφθηκαν 29 - ούτε το 1/3, δηλαδή - αφού οι υπόλοιποι υποψήφιοι είτε κόπηκαν σε κάποιο από τα στάδια είτε δε μπόρεσαν να πάρουν το απαιτούμενο ιατρικό πιστοποιητικό.

Για να υπάρξει ένα μέτρο σύγκρισης, αρκεί να αναλογιστεί κανείς ότι με την Προκήρυξη 1ΓΒ/2023 προκηρύχθηκαν 92 θέσεις, δηλαδή, τριπλάσιες από ό,τι στην προκήρυξη του 2015, για τις οποίες προσήλθαν μόλις 258 υποψήφιοι, δηλαδή, περίπου το 1/10 σε σχέση με αυτούς του 2015. Παρότι, λοιπόν, οι υποψήφιοι της πρόσφατης προκήρυξης είχαν σχεδόν 30 φορές μεγαλύτερη πιθανότητα επιτυχίας, μετά την ολοκλήρωση της διαδικασίας, προέκυψαν μόνο 29 διοριστέοι, αφήνοντας 63 κενές θέσεις και τον Έλεγχο Εναέριας Κυκλοφορίας χωρίς διέξοδο.

Η παράθεση των αριθμών πιστεύω ότι είναι ικανή να αναδείξει το φιάσκο της επιλογής του Γενικού Διαγωνισμού και το ότι η διενέργεια ξεχωριστού διαγωνισμού για την πρόσληψη Ελεγκτών Εναέριας Κυκλοφορίας είναι μονόδρομος. Δυστυχώς, παρότι είχαμε εκφράσει τις αντιρρήσεις μας σε όλους τους τόνους και προς όλους τους αρμόδιους φορείς, μεταξύ αυτών το ΑΣΕΠ και την τότε ηγεσία του Υπουργείου Υποδομών και Μεταφορών, δεν εισακουστήκαμε, με αποτέλεσμα να ξεφύγει το πρόβλημα.

Στο σημείο αυτό, θα ήθελα να ευχαριστήσω τόσο προσωπικά όσο και εκ μέρους της Ένωσής μας την Υφυπουργό, κυρία Χαραλαμπογιάννη, για την κατανόηση της κρισιμότητας των όσων ανέφερα παραπάνω και για τη συνεργασία της μαζί μας τον τελευταίο 1 χρόνο. Αποτέλεσμα αυτής της συνεργασίας είναι να έχουμε σήμερα τη εν λόγω προτεινόμενη διάταξη, η οποία θα μας επιτρέψει να έχουμε πιο σύντομες, αδιάβλητες διαδικασίες επιλογής προσωπικού, με σύγχρονα μέσα επιλογής που χρησιμοποιούνται από όλες τις προηγμένες χώρες και, κυρίως, θα δώσει τη δυνατότητα να μπορούμε να προγραμματίσουμε μια σταθερή ροή νεοεισερχόμενων ελεγκτών, οι οποίοι να εκπαιδεύονται εγκαίρως, ώστε να μη δημιουργούνται κενά στις επιχειρησιακές μονάδες.

Η προτεινόμενη νομοθετική ρύθμιση δείχνει ότι βρισκόμαστε στον σωστό δρόμο για την επίλυση του ζητήματος της υποστελέχωσης στον Έλεγχο Εναέριας Κυκλοφορίας.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Κωνσταντίνος Παπαδημητρίου.

**ΚΩΝΣΤΑΝΤΙΝΟΣ ΠΑΠΑΔΗΜΗΤΡΙΟΥ (Πρόεδρος του Διοικητικού Επιμελητηρίου Ελλάδος):** Θα εστιάσουμε στο 2ο μέρος του νομοσχεδίου, στο σύστημα κινήτρων και ανταμοιβών. Κυρίες και κύριοι, στη Διοικητική Θεωρία είναι εδώ και πολλά χρόνια γνωστό το εν λόγω σύστημα και, μάλιστα, γνωστώς πετυχημένο υπό την εξασφάλιση, όμως, τριών βασικών προϋποθέσεων, τις οποίες θα αναπτύξω στη συνέχεια.

Πριν, όμως, θέλω να επισημάνουμε, όσον αφορά στην εισαγωγή του νομοσχεδίου ότι δεν γίνεται καμία αναφορά στα αποτελέσματα της προηγούμενης εφαρμογής του με τον ν. 4940, ως κίνητρο επίτευξης δημοσιονομικών στόχων. Πέτυχε; Δεν πέτυχε το σκοπό του το κίνητρο; Δεν παρατίθεται κανένα αριθμητικό στοιχείο και, επιπλέον, δεν παρατίθεται κανένα στοιχείο όσον αφορά στον αριθμό των υπαλλήλων που αφορά το εν λόγω κίνητρο. Προφανώς, δεν αφορά στους 568.000. Δεν αφορά μόνο στο μόνιμο προσωπικό, όπως αναφέρεται στην ΑΣΙΡ, αφορά στο τακτικό προσωπικό, αλλά και πάλι όχι όλους. Π.χ. είναι προφανές ότι οι εκπαιδευτικοί δεν εμπίπτουν. Πάλι, πολύ δύσκολα θα βλέπαμε και όσους υπηρετούν σε Διευθύνσεις Διοίκησης ή σε αυτοτελή τμήματα. Εν τέλει, πόσους αφορά, ώστε να μπορούμε να κάνουμε και μια σύγκριση αν τα 40 εκατ. που έχουν προβλεφθεί θα μοιραστούν σε μεγαλύτερο ή μικρότερο αριθμό υπαλλήλων.

Η ΑΣΙΡ, λοιπόν, δεν παραθέτει τέτοια στοιχεία, αλλά έχει μια αισιόδοξη άποψη ότι εφαρμόζοντας το σύστημα, θα επιτευχθεί, αυτομάτως, η βελτίωση της απόδοσης. Μια μηχανιστική αντίληψη για τα πράγματα που δεν είναι, ακριβώς, έτσι.

Πρώτα απ’ όλα, γιατί το σύστημα, ως σύστημα εξωτερικών κινήτρων, έχει ημερομηνία λήξεως. Ακολουθεί, δηλαδή, φθίνουσα απόδοση. Αυτό σημαίνει ότι αυτό που είναι κίνητρο σήμερα, παύει να είναι τόσο ισχυρό κίνητρο αύριο και παύει να είναι εντελώς κίνητρο μεθαύριο. Άρα, μακροπρόθεσμα, σε αντίθεση με αυτό που γράφει η ΑΣΙΡ, θα έχουμε μείωση της απόδοσης, δεν θα έχουμε αύξηση.

Το σύστημα, για να αποδώσει, απαιτεί τρεις βασικές προϋποθέσεις, όπως είπαμε, οι οποίες στην κατεύθυνση τη βασική τους ενισχύουν τα αντικειμενικά στοιχεία και προσπαθούν να περιορίσουν τα υποκειμενικά. Να τις δούμε μία προς μία.

Η πρώτη απαιτεί μια επαρκώς οργανωμένη δημόσια διοίκηση. Τι σημαίνει αυτό. Εκτός από το βασικό σχήμα, τη βασική διάρθρωση που προφανώς γνωρίζουμε όλοι, δηλαδή, γενικές διευθύνσεις, διευθύνσεις, τμήματα κ.λπ. υπάρχει και η λεγόμενη κάθετη οργάνωση. Δηλαδή, η περιγραφή της θέσης εργασίας, η εξειδίκευση της θέσης εργασίας, τα οποία, σε κάποιο βαθμό, τα έχουμε. Οι οργανισμοί, δηλαδή, των δικών μας δομών, τα έχουν. Αυτό όμως που δεν υπάρχει είναι η αξιολόγηση της θέσης εργασία, το γνωστό στη βιβλιογραφία job evaluation. Μέσα σε ένα τμήμα, άλλος υπάλληλος είναι εκείνος που εισηγείται μια απόφαση, που θα έχει εκτελεστικό χαρακτήρα, άλλος είναι εκείνος ο οποίος πληροφορεί για το αν ισχύει ο νόμος ή δεν ισχύει, υπό ποιες προϋποθέσεις κ.λπ. και άλλος είναι εκείνος που διαβιβάζει απλά έγγραφα από υπηρεσία σε υπηρεσία. Πολύ χαρακτηριστικά, σε ορισμένα μείζονα θέματα, άλλος ο μηχανικός που περιγράφει τους περιβαλλοντικούς όρους στο Costa Navarino και άλλος είναι εκείνος ο μηχανικός, ο οποίος βάζει περιβαλλοντικούς όρους σε μια μικροεπιχείρηση υδατοκαλλιέργειας. Υπάρχει, λοιπόν, πολύ μεγάλη γκάμα επιλογών και πολύ μεγάλη διαφοροποίηση όσον αφορά το έργο που κάνουν οι ίδιοι οι υπάλληλοι.

Οι υπάλληλοι πιθανότατα έχουν τα ίδια προσόντα. Τέτοια, λοιπόν, αξιολόγηση εμείς δεν έχουμε. Αυτό σημαίνει ότι απουσιάζει το μείζον αντικειμενικό στοιχείο που θα διευκόλυνε στο να μοιραστεί μετά, με όρους αντικειμενικότητας, στους πραγματικούς δικαιούχους, το επίδομα. Το θέμα είναι ότι αφού δεν το έχουμε τώρα, είναι δύσκολο να το αποκτήσουμε και σε σχετικά κοντινό διάστημα. Γιατί, απαιτεί μια πολύ αυστηρή μεθοδολογία και αρκετό χρόνο έως ότου να εφαρμοστεί.

Η μεθοδολογία πάντως αυτή δεν είναι εκτός ελληνικής πραγματικότητας. Είναι γνωστή. Παλαιότερα, κάποιοι γενικοί διευθυντές τη δίδασκαν στην Εθνική Σχολή Δημόσιας Διοίκησης. Ένας από αυτούς που την είχε διδαχθεί είχα την τύχη να είμαι κι εγώ.

Επιπλέον, απαιτεί και μια σταθερότητα δομών, η οποία δεν υπάρχει. Σήμερα έχουμε μια έντονη οργανωσιακή ρευστότητα. Πολλά υπουργεία δεν έχουν πλήρη οργανισμό. Λίγα είναι εκείνα που έχουν, αλλά αντίθετα, μέσα από σωρεία αλλαγών, ο οργανισμός τους έχει αρκετά «τσαλακωθεί». Το Υπουργείο Εσωτερικών είναι το παράδειγμα το χαρακτηριστικό σε αυτή την κατεύθυνση που δεν έχει νέο οργανισμό. Αντίθετα, έχει εισαγάγει πολλές αλλαγές. Άλλες με νόμο, άλλες με Προεδρικό Διάταγμα.

Επιπλέον, τεκμηρίωση σε αυτό το σχόλιο που κάνουμε μας δίνει το πόρισμα της Επιτροπής Κιντή το 2002. Ήταν μια Επιτροπή που είχε συστήσει το Υπουργείο Εσωτερικών, το Υπουργείο Οικονομικών σε συνεργασία με την ΑΔΕΔΥ τότε, πάνω σε μια παρόμοια συζήτηση για το μισθολόγιο των δημοσίων υπαλλήλων και υπό τον Καθηγητή του Οικονομικού Πανεπιστημίου κυρίου Κιντή. Είχε αναφερθεί ακριβώς αυτή η επισήμανση. Ότι, ελλείψει ενός συστήματος αξιολόγησης των θέσεων εργασίας, τα πράγματα είναι δύσκολα. Είχαν γίνει και σε αυτή την Επιτροπή σχετικές προτάσεις, προκειμένου να υπάρξει σύστημα. Όμως, δεν υπήρξε.

Η δεύτερη προϋπόθεση είναι, πολύ συνοπτικά, να λειτουργεί με όρους στρατηγικού στη δημόσια διοίκηση. Εννοούμε να υπάρχει στοχοθεσία. Να υπάρχει εξοικείωση με στοχοθεσία. Να τίθεται και να επιδιώκεται η επίτευξη στόχων. Εδώ, έχουμε έντονη προβληματικότητα. Είναι πολύ γνωστό. Από το 2004, με τον νόμο 3230, έγινε η πρώτη προσπάθεια εφαρμογής στοχοθεσίας. Απέτυχε παταγωδώς. Με τον νόμο 4369, έγινε δεύτερη προσπάθεια ως μέρος της αξιολόγησης. Ωστόσο, τα επόμενα πέντε χρόνια, είχαμε αξιολόγηση, αλλά χωρίς στοχοθεσία. Με τον νόμο 4940/22, επανήλθε στο σύστημα αξιολόγησης η στοχοθεσία. Ωστόσο, είναι ολοφάνερο ότι «σέρνεται». Η στοχοθεσία του 2023 επιτεύχθηκε στον βαθμό που επιτεύχθηκε και οι στόχοι ανταποκρίνονται όντως σε αυτό που η θεωρία θεωρεί ως στόχο, την άνοιξη του 2024. Έναν χρόνο μετά.

Όσον αφορά το έτος 2024, η στοχοθεσία που θα έπρεπε να ξεκινάει, να τίθεται το Γενάρη και να οριστικοποιείται το Μάιο. Αισίως, μάλιστα, θέλοντας να ενισχύσει και την παρουσία μας εδώ, η Υφυπουργός υπέγραψε, στις 3 Οκτωβρίου, μια εγκύκλιο προς όλες τις υπηρεσίες που λέει ότι η στοχοθεσία που πρέπει να τεθεί μέχρι τις 31 Οκτωβρίου του 2024. Δηλαδή, και σήμερα που μιλάμε, δεν έχει οριστικοποιηθεί.

Τρίτη προϋπόθεση. Από τη στιγμή που λείπουν τα αντικειμενικά δεδομένα, ερχόμαστε πια καθαρά στα υποκειμενικά, πόσο το δυνατόν οι άνθρωποι που θα εμπλακούν να έχουν κάποια χαρακτηριστικά αξιοπιστίας και αμεροληψίας. Ατυχώς, αλλά μόνο αυτό δεν συμβαίνει σήμερα στη διοικητική μας πραγματικότητα, όπου, χωρίς καμία δικαιολογία, εδώ και χρόνια, δεν γίνονται κρίσεις, σύμφωνα με τα οριζόμενα στα άρθρα 84-86 του Υπαλληλικού Κώδικα.

Οι θέσεις καλύπτονται είτε ως συνέχεια παλαιότερης ανάθεσης σε ένα μεταβατικό διάστημα, είτε με καινούργια ανάθεση, είτε με αναπληρώσεις. Να επισημάνω επ’ αυτού πως υπάρχει σε εξέλιξη έρευνα του Διοικητικού Επιμελητηρίου. Έχει ξεκινήσει εδώ και ένα μήνα περίπου, έχουμε απευθυνθεί σε όλα τα Υπουργεία, σε όλες τις Περιφέρειες, σε όλες τις Αποκεντρωμένες Διοικήσεις και στους μεγάλους δήμους και συλλέγουμε στοιχεία, για να παρουσιάσουμε την πλήρη εικόνα της κατάστασης. Πολύ σύντομα, πιστεύω να είμαστε σε θέση να το πετύχουμε.

Πάντως, πολύ χαρακτηριστικά, στο Υπουργείο Εσωτερικών, αυτή τη στιγμή, κανένας προϊστάμενος, είτε γενικός διευθυντής, είτε διεύθυνσης, είτε τμηματάρχης, δεν έχει προκύψει από κρίση από το αρμόδιο Υπηρεσιακό Συμβούλιο. Όλοι είναι με κάποιου τύπου ανάθεση. Στο Υπουργείο Υγείας, η κατάσταση είναι λίγο καλύτερη. Δεκαπέντε με κρίσεις που έγιναν σχετικά πρόσφατα, ογδόντα τρεις χωρίς κρίσεις.

Από τη στιγμή, λοιπόν, που οι προϊστάμενοι, σχεδόν στο σύνολό τους, είναι τοποθετημένοι με τέτοιο τρόπο, είναι προφανές πως δεν είναι αξιόπιστοι, ώστε να αναλάβουν να κατανείμουν το επίδομα σε εκείνους εκ των υπαλλήλων που έχουν και να κρίνουν ποιος έχει συμβάλλει περισσότερο και ποιος έχει συμβάλει λιγότερο στην επίτευξη των στόχων της οργανικής μονάδας.

Σημειώνουμε εδώ πως η κρίση αυτή ενός προϊσταμένου είναι ανέλεγκτη. Δεν υπάρχει τρόπος, δηλαδή, στον υπάλληλο να διαμαρτυρηθεί και να πει ότι, εγώ συνεισέφερα, συνέβαλα και έχω αυτά τα στοιχεία, σε αντίθεση με τον συνάδελφό μου, ο οποίος πήρε παραπάνω. Η κατηγορία που ήδη ακούστηκε, δηλαδή περί υπόθαλψης της ευνοιοκρατίας, είναι ολοφάνερη μπροστά μας.

Και θα κλείσω με μια τελευταία επισήμανση, λέγοντας ότι στη σύγχρονη εποχή, οι κατευθύνσεις της επιστήμης κινούνται στο να επιβραβεύουν την απόδοση της ομάδας και όχι των ατόμων, κάτι το οποίο δεν υπάρχει καθόλου μέσα στο νομοσχέδιο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Χρήστος Νικομάνης.

**ΧΡΗΣΤΟΣ ΝΙΚΟΜΑΝΗΣ (μέλος του Προσωρινού Διοικητικού Συμβουλίου του Συλλόγου Επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022):** Εκ μέρους του Συλλόγου Επιτυχόντων του Πανελλήνιου Διαγωνισμού ΑΣΕΠ 2Γ/2022, ευχαριστούμε για την πρόσκληση.

Κυρίες και κύριοι βουλευτές και κυρία Υπουργέ, οφείλουμε να αναφέρουμε ότι από την έναρξη του Διαγωνισμού 2Γ/2022 οι καθυστερήσεις ήταν τεράστιες. Από την έκδοση των αποτελεσμάτων έως την προκήρυξη των κενών των θέσεων για την κατηγορία Τ.Ε. πέρασαν τέσσερις μήνες, ενώ για την προκήρυξη Π.Ε. 7 μήνες. Στο διάστημα αυτής της αναμονής, μεταξύ αποτελεσμάτων και αιτήσεων, θα μπορούσε να γίνεται ο έλεγχος των δικαιολογητικών ο οποίος όμως αρχίζει αφού υποβληθούν οι αιτήσεις.

Ο Σύλλογός μας έχει πραγματοποιήσει δύο συναντήσεις με την ηγεσία του Υπουργείου και ορισμένες από τις προτάσεις μας έγιναν δεκτές, όπως να μην ισχύσει για την 2Γ/2022 ο περιορισμός των 120 δηλωμένων θέσεων.

Ορθώς, με το άρθρο 18, αποδίδονται οι θέσεις του 2025 στον διαγωνισμό 2Γ/2022. Όχι μόνο επειδή είναι δίκαιο για τους επιτυχόντες, αλλά και επειδή είναι η καλύτερη λύση για την ταχύτερη κάλυψη των κενών του δημοσίου. Υπό την οπτική αυτή, θεωρούμε ότι οι πίνακές μας πρέπει να εξακολουθήσουν να είναι ενεργοί, ακόμα και στην περίπτωση πραγματοποίησης επόμενου διαγωνισμού.

Βέβαια, εμείς πιστεύουμε ότι η πραγματοποίηση ενός δεύτερου διαγωνισμού, την ώρα που χιλιάδες, γιατί είμαστε χιλιάδες αδιόριστοι που «λιμνάζουμε» στην πρώτη δεξαμενή, δεν εξυπηρετεί το δημόσιο που περιμένει 4 και 5 χρόνια να καλυφθούν οι θέσεις που προκηρύσσονται. Παρά, εξυπηρετεί μόνο ιδιωτικά συμφέροντα, δηλαδή, τα φροντιστήρια που επωφελούνται πωλώντας πακέτα σημειώσεων.

Η πρόταση του Συλλόγου Επιτυχόντων πάνω στην παράγραφο 2 του άρθρου 18 είναι ότι οι πίνακες των επιτυχόντων παύουν να ισχύουν όταν αυτοί αδειάσουν, δηλαδή, μετατροπή των πινάκων σε πίνακες επετηρίδας.

Mε αφορμή αυτό, στο άρθρο 9, παράγραφος 2, προτείνεται μία ποινή μη αποδοχής της θέσης. Δεν διαφωνούμε. Εμείς πιστεύουμε ότι ένας υποψήφιος δημόσιος υπάλληλος πρέπει να είναι ένα υπεύθυνο και συνεπές άτομο, να δηλώνει τη θέση για να τη στελεχώσει, όχι να την έχει εφεδρεία, άμα δεν πετύχει σε κάποια άλλη. Αντίστοιχα, όμως, απαιτούμε συνεπή και στάση υπεύθυνη από την Κυβέρνηση, η οποία, επίσης, να πράττει αυτά που δηλώνει. Έτσι, περιμένουμε ακόμα να υλοποιηθεί η δέσμευση του κυρίου Πρωθυπουργού όταν, σε συνέντευξη που παραχώρησε τον Μάρτιο του 2023, ανέφερε αυτολεξεί «Για πρώτη φορά, έγινε ένας οριζόντιος διαγωνισμός του ΑΣΕΠ. Εβδομήντα πέντε (75) χιλιάδες συμπολίτες μας έδωσαν εξετάσεις για να προσλάβουμε, για να έχουμε μία «δεξαμενή» δώδεκα (12) χιλιάδων προσλήψεων, με απολύτως αντικειμενικά κριτήρια.».

Ως προς το άρθρο 18, παράγραφος 1, που ορίζει ότι οι θέσεις που αφορούν την ΑΑΔΕ δύνανται να πληρωθούν από υποψηφίους της 1Γ/2022. Κατ’ αρχάς, έλειπε από τη διαβούλευση. Ύστερα, πεντακόσιες θέσεις που αφορούν 5.000 επιτυχόντες, οικονομολόγους και νομικούς, είναι θέσεις ελάχιστες και αφαιρούνται από τη 2Γ/2022, δύο χρόνια μετά από τον διαγωνισμό. Εμείς βλέπουμε ως συνεπιτυχόντες μας τους συναδέλφους της 1Γ/2022 που, επίσης, ταλαιπωρήθηκαν και ταλαιπωρούνται από την αστοχία του διαγωνισμού τους και ζητάμε να μην ακολουθήσετε την πεπατημένη των κυβερνήσεων που βάζουν τη μία κοινωνική ομάδα «απέναντι» στην άλλη. Αλλά, να προχωρήσετε στην αποκατάσταση των συναδέλφων, εκτός των θέσεων που προβλέπονται σε αυτό το νομοσχέδιο.

Τις καθυστερήσεις, για τις οποίες δεν ευθυνόμαστε, οι επιτυχόντες του 2Γ/2022, δεν πρέπει να τις πληρώνουμε εμείς. Είμαστε βέβαιοι ότι οι ανάγκες της ΑΑΔΕ είναι πολλαπλάσιες των θέσεων που δίνονται με αυτό το νομοσχέδιο.

Εμείς πιστεύουμε ότι ο ταχύτερος τρόπος στελέχωσης του Δημοσίου, με αντικειμενικά και αξιοκρατικά κριτήρια, με ανθρώπους που έχουν κοπιάσει, που έχουν ξοδέψει χρήματα, να δώσουν εξετάσεις και δεν συμπλήρωσαν απλά μία αίτηση ένα απόγευμα μπροστά από τον υπολογιστή τους, είναι η αξιοποίηση της «δεξαμενής» των επιτυχόντων μέχρι και τον διορισμό του τελευταίου στον πίνακα κατάταξης. Ζούμε δύο χρόνια σε καθεστώς αβεβαιότητος, δεν αντέχουμε άλλο.

Κλείνοντας, θέλω να δώσουμε ιδιαίτερη έμφαση στο αίτημα να παραμείνουν ενεργοί οι πίνακές μας. Να μην πραγματοποιηθεί επόμενος διαγωνισμός, αλλά μόνο για ειδικότητες που δεν υπάρχουν επιτυχόντες. Ιδιαίτερα, ο πολυπληθής κλάδος της διεκπεραίωσης, στον οποίο ανήκουν όλα τα ΑΕΙ-ΤΕΙ, μην αναγκάσετε τους ίδιους χιλιάδες ανθρώπους να έρθουν ξανά, να δώσουν εξετάσεις, να ξαναπληρώσουν φροντιστήρια, να ξαναπεριμένουν 2 χρόνια και 3, για να διοριστούν όσο το Δημόσιο είναι ακόμα υποστελεχωμένο.

**ΠΑΝΑΓΗΣ ΚΑΠΠΑΤΟΣ(Αντιπρόεδρος της Επιτροπής):** Τον λόγο έχει η κυρία Σοφία Μάλλιου.

**ΣΟΦΙΑ ΜΑΛΛΙΟΥ (Μέλος της Επιτροπής αγώνα επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022):** Κυρία Υφυπουργέ, κύριε Πρόεδρε, κυρίες και κύριοι βουλευτές και αξιότιμα μέλη της Επιτροπής, παρίσταμαι ενώπιών σας ως Εκπρόσωπος της Επιτροπής αγώνα των επιτυχόντων του Πρώτου Πανελλήνιου Γραπτού Διαγωνισμού του ΑΣΕΠ 2Γ του 2022 που, επί 14 μήνες, προσπαθεί να επικοινωνήσει η Επιτροπή την αγωνία μας και να ακουστεί η φωνή των επιτυχόντων του διαγωνισμού και το αίτημά τους για διορισμό.

Ο νόμος 4765 του 2021, το Μάρτιο του 2023, οδήγησε 76.800 αποφοίτους Ανωτάτων και Τεχνολογικών Ιδρυμάτων σε μια ιδιαίτερα απαιτητική διαγωνιστική διαδικασία, στην οποία διακρίθηκε μόλις το 19% των συμμετεχόντων. 14.837 υποψήφιοι επιστήμονες κάθε ηλικίας αφιερώσαμε χρόνο, θυσιάσαμε προσωπική και επαγγελματική ζωή, δαπανήσαμε χρήματα, για να μπορέσουμε να πετύχουμε ένα στόχο, τον αξιοκρατικό, διαφανή και δίκαιο σε όλους διορισμό μας στη δημόσια διοίκηση, όπως εξαγγέλθηκε. Δυστυχώς, από τότε που ολοκληρώθηκαν οι εξετάσεις μέχρι και σήμερα, παραμένουμε εγκλωβισμένοι σε μια δεξαμενή ομηρίας, χωρίς να γνωρίζουμε ούτε πότε και κυρίως ούτε εάν κάποια στιγμή θα διοριστούμε.

Σήμερα, δύο ολόκληρα έτη μετά την προκήρυξη του διαγωνισμού, έχουν κριθεί οριστικά διοριστέοι μόλις 51 επιτυχόντες Π.Ε., 1.225 επιτυχόντες Τ.Ε. και προ δύο μηνών κρίθηκαν προσωρινά διοριστέοι 3.792 Π.Ε. Συνεπώς, δύο έτη μετά την προκήρυξη, έχει διοριστεί ή πρόκειται να διοριστεί το 1/3 των επιτυχόντων, παραμένουν αδιόριστοι 10.000, καθώς καμία άλλη προκήρυξη δεν έχει εκδοθεί, παρόλο που οι θέσεις του 2024 είναι γνωστές από πέρυσι και η υποστελέχωση στο δημόσιο παραμένει υψηλή. Είναι άκρως παράδοξο και εντυπωσιακό να προετοιμάζεται εντατικά η διενέργεια επόμενου γραπτού διαγωνισμού με το ανάλογο δημοσιονομικό κόστος, ενώ υπάρχουν 10.000 αδιόριστοι επιτυχόντες από τον πρώτο. Ενημερώστε μας, πώς γίνεται να εξαγγέλλονται 20.000 προσλήψεις μόνο για το 2025 και να μη μπορούν να απορροφηθούν οι μόλις 10.000 εναπομείναντες επιτυχόντες οι οποίοι διεκδικούν θέσεις από το 2022;

Κυρία Υφυπουργέ, όλα αυτά τα χρόνια ζητάμε συγκεκριμένες απαντήσεις και δυστυχώς εισπράττουμε συνέχεια αδιαφορία και εμπαιγμό. Λίγους μήνες μετά τη διενέργεια του διαγωνισμού, ο Πρωθυπουργός μας, ο κ. Μητσοτάκης, έκανε λόγο για άμεση πρόσληψη 12.000 επιτυχόντων από τον γραπτό διαγωνισμό και την ανάληψη υπηρεσίας εντός επταμήνου. Το υπό συζήτηση νομοσχέδιο δεν θα συμβάλει στην επίσπευση των διαδικασιών και μετά την ψήφισή του δεν θα επέλθει καμία βελτίωση της θέσης μας στην οποία βρισκόμαστε όλο αυτό το χρονικό διάστημα. Σε αρκετές περιπτώσεις μάλιστα, καθιστά τη θέση μας δυσμενέστερη.

Αλλαγές, όπως η αύξηση της μοριοδότησης της εντοπιότητας, μπορεί και να έχει θετικό αντίκτυπο, εν προκειμένω, όμως, έρχεστε να ανατρέψετε τους όρους της αρχικής προκήρυξης του διαγωνισμού, βάσει των οποίων συμμετείχαμε, δημιουργώντας εκ των υστέρων επιτυχόντες πολλαπλών ταχυτήτων και άνισων ευκαιριών, όταν είναι ήδη δημοσιευμένα τα διαγωνιστικά μας δεδομένα, ζήτημα που εγείρει αμφιβολίες για το αδιάβλητο της διαδικασίας. Βασική αξίωσή μας είναι να μην εφαρμοστεί καμία αλλαγή στη μοριοδότηση των επιτυχόντων του διαγωνισμού 2Γ του 2022 και να διατηρηθούν ως έχουν οι αρχικοί όροι.

Ως προς το άρθρο 18 παράγραφος 2, είναι αναγκαίο να γίνει νομοτεχνική αλλαγή, ώστε να προκύπτει με σαφήνεια ότι οι επόμενοι μελλοντικοί διαγωνισμοί θα είναι κλαδικοί και θα αφορούν τη κάλυψη θέσεων σε ειδικότητες στις οποίες δεν υπάρχουν επιτυχόντες.

Ως προς το άρθρο 18 παράγραφος 3, ζητούμε να μην εφαρμοστεί ο περιορισμός των τριών αναπληρώσεων στις κενές θέσεις, ώστε να μπορέσουν να διοριστούν σε βάθος χρόνου όλοι οι επιτυχόντες του γραπτού διαγωνισμού 2Γ του 2022.

Ως προς το άρθρο 18 παράγραφος 1, προβλέπεται η αξιοποίηση του πίνακα επιλαχόντων του γραπτού διαγωνισμού της ΑΑΔΕ 1Γ, για θέσεις που αφορούν τον προγραμματισμό προσλήψεων ετών 2024 και 2025, που βάσει του ίδιου νόμου μας ανήκουν. Για ποιο λόγο η συγκεκριμένη τροποποίηση δεν τέθηκε στη δημόσια διαβούλευση; Προκειμένου να αποφευχθούν αντιδράσεις; Για την ιστορία, ο διαγωνισμός της ΑΑΔΕ 1Γ του 2022 του άρθρου 43 του νόμου 4765/2021, αφορούσε γραπτό διαγωνισμό της μεταβατικής περιόδου έως την προκήρυξη του πρώτου πανελλήνιου γραπτού διαγωνισμού και σύμφωνα με την παράγραφο 11, ορίζεται ρητά, πως οι πίνακες κατάταξης ισχύουν μόνο για τη πλήρωση των θέσεων που προκηρύχθηκαν και δεν προβλέπονται επιλαχόντες.

Υπάρχει Έκθεση Συνταγματολόγων της Βουλής, η οποία αναφέρει ρητώς ότι δημιουργείται προβληματισμός ως προς τη τήρηση των Αρχών της ασφάλειας δικαίου και της αξιοκρατίας, έγγραφο που έχει αναρτηθεί στην Κοινοβουλευτική Διαφάνεια. Πρόκειται για υποψηφίους αρχικά αποτυχόντες, οι οποίοι, μετά από τη μείωση της βάσης κατά 10 μονάδες, ευνοήθηκαν και χαρακτηρίστηκαν επιτυχόντες και κατόπιν επιλαχόντες, σε αντιδιαστολή με το δικό μας διαγωνισμό, δεν συνέβη κάτι αντίστοιχο, η βάση για τη στελέχωση της ΥΠΑ αναβαθμίστηκε μεσούσης της εξεταστικής διαδικασίας, με αποτέλεσμα να προσληφθούν ακόμα λιγότεροι επιτυχόντες. Εφαρμόζονται δύο μέτρα και δύο σταθμά.

Τα ακαδημαϊκά προσόντα των επιτυχόντων του διαγωνισμού μας είναι ισάξια με των αρχικά επιτυχόντων του διαγωνισμού της ΑΑΔΕ, εκτός εάν αποδεχόμαστε ότι τα ίδια ακαδημαϊκά ιδρύματα παράγουν διαφορετικών ικανοτήτων πτυχιούχους τα οποία αξιολογούνται εκ των υστέρων ανάλογα με τη διαγωνιστική διαδικασία που αυτοί συμμετέχουν. Η δεξαμενή μας μπορεί να καλύψει με επάρκεια τις ανάγκες της ΑΑΔΕ και τις θέσεις αυτές διεκδικούμε. Όπως ο πρόεδρος του ΑΣΕΠ ανέφερε, είμαστε ισότιμοι, είμαστε κι εμείς παιδιά τζιμάνια, με προσόντα και γνώσεις που μπορεί να μην έτυχε να δηλώσουμε συμμετοχή στον 1Γ/2022. Ζητούμε, λοιπόν, επαναδιατύπωση του άρθρου 18 παράγραφος 1, ώστε οι εγκριθείσες θέσεις ετών 2024,2025 και όσες εκκρεμούν από το 2022 και 2023 και οι μελλοντικές, να πληρωθούν αποκλειστικά και μόνο από επιτυχόντες του πανελληνίου διαγωνισμού 2Γ/2022 μέχρι την εξάντληση της δικής μας δεξαμενής.

Ζητάμε να δεσμευτεί το Υπουργείο Εσωτερικών και το ΑΣΕΠ, να παραμείνουν αμετάβλητοι οι αρχικοί όροι συμμετοχής στο διαγωνισμό, να τεθεί επίσημο χρονοδιάγραμμα ολοκλήρωσης του διαγωνισμού, άμεση έκδοση οριστικών αποτελεσμάτων Π.Ε., να ενημερωθούμε πόσες και ποιες θέσεις αφορούν οι επόμενες προκηρύξεις για εμάς και να εκδοθούν άμεσα οι σχετικές προκηρύξεις, να σταματήσει οριστικά η διασπάθιση των θέσεών μας τόσο από τις προκλητικές προσλήψεις μέσω προκηρύξεων με μοριοδότηση τύπου Κ όσο και από την 1Γ/2022. Πριν την έκδοση προκηρύξεων, να διενεργείται εξορθολογισμός και αντιστοίχιση των εισαγομένων θέσεων ανάλογα με τη διαθεσιμότητα υποψηφίων, ούτως ώστε να επιτυγχάνεται η μέγιστη δυνατή απορρόφηση με έμφαση σε θέσεις της κατηγορίας διεκπεραίωσης που εμφανίζει τη μικρότερη απορρόφηση, λόγω της συμμετοχής όλων των πτυχίων σε αυτή, ακόμα και αν χρειαστεί ενίσχυση από τον προγραμματισμό θέσεων του 2026. Η διαλειτουργικότητα υπηρεσιών και η στελέχωση του ΑΣΕΠ εξυπηρετούν την επιτάχυνση των προσλήψεων. Γιατί δεν έχει προκηρυχθεί ούτε μία θέση στελέχωσης για την ανεξάρτητη αρχή από τη δεξαμενή επιτυχόντων μας; Είμαστε εδώ για να μας αξιοποιήσετε. Να παραταθεί η ισχύς των πινάκων των επιτυχόντων της 2Γ, ασχέτως εάν γίνουν νέες διαγωνιστικές διαδικασίες για κλάδους και ειδικότητες που έχουν εξαντληθεί οι επιτυχόντες, ώστε να μπορέσουν να διοριστούν όλοι.

Κύριε Πρόεδρε και μέλη της Επιτροπής, έχουμε τη στήριξη πλήθους επαγγελματικών σωματείων, δημόσιων φορέων και κομμάτων. Βρισκόμαστε εδώ για να διεκδικήσουμε το αυτονόητο, την άμεση στελέχωση του δημοσίου από εμάς. Είναι ζήτημα αξιοκρατίας και δικαιοσύνης η πρόσληψη όλων των επιτυχόντων και θα συμβάλλει τάχιστα στην εύρυθμη λειτουργία της δημόσιας διοίκησης, τροφοδοτώντας την με νέα στελέχη υψηλών επαγγελματικών προσόντων. Σήμερα, πρέπει να δεσμευτείτε ενώπιον όλων, ότι καμία και κανένας από εμάς δεν θα παραμείνει αδιόριστος. Σας ευχαριστώ όλους και κυρίως όσους εκ των Βουλευτών πρότειναν να είμαστε σήμερα εδώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής)**: Τον λόγο έχει η κ. Αγγελική Ηλιοπούλου.

**ΑΓΓΕΛΙΚΗ ΗΛΙΟΠΟΥΛΟΥ (Αντιπρόεδρος του Συλλόγου Εργαζομένων Ανωτάτου Συμβουλίου Επιλογής Προσωπικού**): Πολλά από όσα αρχικώς είχα σχεδιάσει να πω σήμερα έχουν ήδη ειπωθεί από τον πρόεδρο του ΑΣΕΠ και από τον κ. Λιναρδάτος, ο οποίος είναι ο Πρόεδρος της Ομοσπονδίας Εργαζομένων στις Ανεξάρτητες Αρχές, που συμπεριλαμβάνει και το δικό μας πρωτοβάθμιο σύλλογο των υπαλλήλων του ΑΣΕΠ.

Ως προς τον φόρτο εργασίας του ΑΣΕΠ, τα γνωρίζετε και νομίζω ότι ο Πρόεδρος ήταν εξαιρετικά κατατοπιστικός ως προς τις λεπτομέρειες. Αυτή τη στιγμή, το ΑΣΕΠ, με την υφιστάμενη στελέχωση που έχει, ασχολείται με την πλήρωση θέσεων διαγωνισμών με σειρά προτεραιότητας, με γραπτούς διαγωνισμούς, με αναπληρωτές εκπαιδευτικούς, με εποχικό, ειδικό επιστημονικό και προσφάτως έχουμε και νέες διαδικασίες, όπως η ανάθεση της επιλογής των διοικήσεων φορέων π.χ. των νοσοκομείων.

Ως εκ τούτου, όπως καταλαβαίνετε, το προσωπικό του ΑΣΕΠ καταβάλλει κάθε δυνατή προσπάθεια να ανταποκριθεί στον φόρτο, υπερβάλλοντας εαυτό συχνά. Στο πλαίσιο αυτό, πιστεύουμε ότι οι διατάξεις του πρώτου μέρους του νομοσχεδίου είναι προς τη σωστή κατεύθυνση, μπορούν να συμβάλουν στην επιτάχυνση των διαδικασιών, τόσο της εξέλιξης των διαγωνιστικών διαδικασιών όσο βέβαια και της έκδοσης των αποτελεσμάτων που αυτά αφορούν και την κοινωνία.

Ως προς το μέρος β΄ σχετικά με το σύστημα κινήτρων και ανταμοιβής, καταρχάς, θα ήθελα να πω ότι μας ικανοποιεί ιδιαιτέρως το γεγονός ότι, πλέον, προβλέπεται η υπαγωγή και των υπαλλήλων του ΑΣΕΠ στο σύστημα κινήτρων και ανταμοιβής του μέρους β΄ του άρθρου 34. Αποτελούσε, άλλωστε, πάγιο αίτημα του Συλλόγου και της Ομοσπονδίας Εργαζομένων Ανεξάρτητων Αρχών. Παρόλα αυτά, έκανε κάποια μνεία και ο Πρόεδρος του ΑΣΕΠ, αλλά και ο κύριος Λιναρδάτος εκ μέρους της Ομοσπονδίας, θα την επαναλάβω και εγώ και ίσως να την εξειδικεύσω λίγο ακόμη ως προς το επιστημονικό προσωπικό της Αρχής, το οποίο, τουλάχιστον μιλώντας για το ΑΣΕΠ, μιλάμε για 16 ανθρώπους, οι οποίοι, προφανώς, λόγω του ότι δεν ανήκουν στην γραμματεία του ΑΣΕΠ, έχουν ένα δικό τους καθεστώς, δεν μπορούν να υπαχθούν σε οργανική μονάδα.

Παρότι εφαρμόζεται σε αυτούς το ειδικό σύστημα αξιολόγησης, που προβλέπει τη διατήρησή του άλλωστε ο ν.4940, όπως είναι η διατύπωση του νόμου, θεωρούμε ότι μάλλον δεν καταλαμβάνεται από τις διατάξεις της υπαγωγής στο σύστημα κινήτρων και γι’ αυτό έχουμε κάνει μια μικρή προσθήκη για το επιστημονικό προσωπικό, την οποία, για να μην σας κουράσω και τη διαβάσω τώρα, θα τη λάβετε. Την έχουμε καταθέσει στο υπόμνημα της ομοσπονδίας, για να μη σας κουράζω και εγώ με τα ίδια. Δεν έχω κάτι άλλο, διότι έχω καλυφθεί από τους προλαλήσαντες. Ευχαριστώ πολύ για την πρόσκληση.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Χρηστίδου Ραλλία, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος και Βαλτογιάννης Διονύσιος.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Χρονοπούλου.

**ΝΙΚΗ ΧΡΟΝΟΠΟΥΛΟΥ (Πρόεδρος του Κεντρικού Συμβουλίου της Ομοσπονδίας Διοικητικού Προσωπικού Τριτοβάθμιας Εκπαίδευσης):** Ευχαριστούμε και εμείς για την πρόσκληση.

Ξεκινώντας από το πολύ σοβαρό ζήτημα των προσλήψεων στο δημόσιο, το περιεχόμενο του νομοσχεδίου, δηλαδή, οι ρυθμίσεις για τις διαδικασίες πρόσληψης δεν απαντούν θεωρούμε στην ουσία, δηλαδή, τις συνολικά τραγικές ελλείψεις σε προσωπικό, πολύ δε περισσότερο σε υπηρεσίες κρίσιμες, όπως είναι τα δημόσια νοσοκομεία, η πρωτοβάθμια φροντίδα υγείας, η εκπαίδευση σε όλες τις βαθμίδες, οι κοινωνικές υπηρεσίες, οι υπηρεσίες που σχετίζονται με την προστασία της ζωής και της περιουσίας του λαού και άλλες. Ίσα ίσα, θεωρούμε ότι υπάρχουν άρθρα του νομοσχεδίου που θα θέσουν και περαιτέρω εμπόδια στη στελέχωση των υπηρεσιών. Τι εννοούμε;

Είναι, για παράδειγμα το άρθρο 9, που προβλέπει κυρώσεις για όσους επιτυχόντες διαγωνισμών δεν αποδέχονται τη θέση του διορισμού τους ή παραιτούνται σε σύντομο χρονικό διάστημα. Ένα φαινόμενο που εντείνεται τα τελευταία χρόνια και το οποίο έχει να κάνει με τις εργασιακές συνθήκες στο δημόσιο, δηλαδή, τους απαράδεκτα χαμηλούς μισθούς που κυριολεκτικά δεν φτάνουν για να ζήσει ένας άνθρωπος σήμερα, πολύ περισσότερο οι νεοδιορισθέντες υπάλληλοι. Θυμίζουμε ότι η προϋπηρεσία στον ιδιωτικό τομέα δεν αναγνωρίζεται στο μισθό, άρα ένας εργαζόμενος που μπορεί να έχει 15 χρόνια στον ιδιωτικό τομέα αν διοριστεί στο δημόσιο αμείβεται λες και πρόκειται για την πρώτη του μέρα στη δουλειά. Αντίστοιχα, δεν αναγνωρίζεται μισθολογικά ακόμα και η υπηρεσία στο δημόσιο για όσους εργάζονταν με συμβάσεις μίσθωσης έργου. Επίσης, την εντατικοποίηση της εργασίας σε πολλούς τομείς του δημοσίου, αλλά και την έλλειψη μέτρων ασφάλειας και υγιεινής, που αναγκάζει εργαζόμενους να παραιτηθούν από την εργασία τους, καθώς έχουν κυριολεκτικά εξουθενωθεί. Το παράδειγμα των υγειονομικών είναι πολύ χαρακτηριστικό.

Το άλλο σημαντικό μέρος του νομοσχεδίου αφορά στη θεσμοθέτηση των κινήτρων ανταμοιβής. Για να λάβει ένας υπάλληλος το περιβόητο μπόνους, θα πρέπει να έχει συμμετάσχει στη διαδικασία στοχοθεσίας και αξιολόγησης, μιας αξιολόγησης στην οποία έχουν εκφράσει την αντίθεσή τους οι εργαζόμενοι στο δημόσιο μέσα από τα συλλογικά μας όργανα επειδή ακριβώς παίρνουν ως δεδομένη την υποστελέχωση που υπάρχει, άρα δεν μπορεί να απαντήσει στις πραγματικές ανάγκες των υπηρεσιών, αλλά κυρίως δεν έχει να κάνει και με την ικανοποίηση της ανάγκης του λαού να έχει πρόσβαση σε ποιοτικές και δωρεάν υπηρεσίες.

Στόχευση του νομοσχεδίου της Κυβέρνησης είναι να εμπλέξει με πιο ενεργητικό τρόπο τους εργαζόμενους στο δημόσιο στην υλοποίηση της αντιλαϊκής πολιτικής. Σύμφωνα, μάλιστα και με το άρθρο 35, ακόμα και οι στόχοι που σχετίζονται με την ουσιαστική συμβολή στη βελτίωση της καθημερινότητας των πολιτών μπαίνουν σε δεύτερη μοίρα. Αυτό γίνεται εμφανές και από την εξειδίκευση στόχων του ενοποιημένου σχεδίου κυβερνητικής πολιτικής. Ένα από τα ορόσημα, για παράδειγμα, του Υπουργείου Υγείας, είναι η λειτουργία απογευματινών χειρουργείων με πληρωμή του κόστους από τους ασθενείς. Αντίστοιχοι τέτοιοι στόχοι που είναι πολλοί στα υπουργεία, τι σχέση έχουν με την βελτίωση της καθημερινότητας του λαού; Γιατί εμείς, με βάση τέτοιους αντίστοιχους αντιλαϊκούς στόχους, θα αξιολογούμαστε και θα λαμβάνουμε τα μπόνους.

Επιπρόσθετα, λένε συνέχεια για αξιοκρατία και δικαιοσύνη. Αποκλείονται από τη διαδικασία αυτή ολόκληρες οργανικές μονάδες και μεμονωμένοι εργαζόμενοι από αυτό το σύστημα. Είναι τρανταχτό παράδειγμα οι εργαζόμενοι με ελαστικές σχέσεις εργασίας. Ένας τεράστιος αριθμός εργαζομένων στο δημόσιο, που έχει τα ίδια καθήκοντα και υποχρεώσεις και συχνά ακόμα λιγότερα δικαιώματα από τους μόνιμους και τους αορίστου χρόνου.

Ήδη, από την πρώτη εφαρμογή του συστήματος των μπόνους, είχαμε αυθαίρετους διαχωρισμούς και αποκλεισμούς εργαζομένων. Σε άλλους φορείς, δόθηκε το 2022, σε άλλους αναμένεται να δοθεί το 2023, ενώ σε πάρα πολλούς φορείς δεν έχει δοθεί καθόλου. Επιπλέον, μόνο το 40% του ποσού κατανέμεται ισομερώς στους υπαλλήλους και το υπόλοιπο 60% κατανέμεται με απόφαση του διευθυντή, κατά τρόπο μη οριζόντιο, αλλά σε συνάρτηση με την προσφορά εκάστου υπαλλήλου στη λειτουργία και το έργο της υπηρεσίας, όπως λέει το άρθρο.

Ο διευθυντής, χωρίς κανένα αντικειμενικό κριτήριο, θα ορίζει τους υπαλλήλους, οι οποίοι θα είναι επιλέξιμοι για την καταβολή της επιπλέον ανταμοιβής. Αποκλείονται υπάλληλοι, διαφοροποιούνται, διαχωρίζονται, αυξάνονται ή μειώνονται κατά το δοκούν οι αποδοχές τους και, με αυτή την έννοια, είναι απόλυτα δικαιολογημένες οι ανησυχίες που εκφράζουν συνάδελφοι μας ότι οι αρεστοί της Κυβέρνησης ή της εκάστοτε διοίκησης θα έχουν προνομιακή μεταχείριση έναντι των πολλών.

Έρχεται η Κυβέρνηση να μοιράσει «ψίχουλα» και μέσω αυτού του συστήματος σε ένα πολύ μικρό ποσοστό των εργαζομένων στο δημόσιο, σε συνθήκες δραματικής μείωσης του εισοδήματός μας. Συμπληρωματικά, και ας επαίρεται, λέω για τις αυξήσεις στο δημόσιο της τάξης των 20 ευρώ τον μήνα από τον Απρίλιο του 2025 που είναι πραγματική κοροϊδία, σε τέτοιες συνθήκες ακρίβειας, όταν δεν επαναφέρει τον 13ο και τον 14ο μισθό.

Είναι ξεκάθαρο ότι τα διάφορα μπόνους δεν μπορούν σε καμία περίπτωση να καλύψουν τις μεγάλες μισθολογικές απώλειες των προηγούμενων χρόνων. Το μόνο που θα επιτύχει η εφαρμογή του συστήματος κινήτρων και ανταμοιβής είναι να χειροτερέψουν οι όροι εργασίας μας αφού θα ενταθεί ο ανταγωνισμός, ο ατομικισμός και θα έχουμε περαιτέρω εντατικοποίηση της εργασίας. Γι’ αυτούς τους λόγους, είμαστε αντίθετοι.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο η Πρόεδρος της Κ.Ο. Πλεύση Ελευθερίας, κυρία Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα καθίσω εδώ ανάμεσα στους φορείς, λοιπόν, και στους εργαζόμενους, ακριβώς για να τους καλωσορίσω και να τις καλωσορίσω. Δεν άκουσα όλες τις τοποθετήσεις, διότι ταυτόχρονα διεξαγόταν στην Ολομέλεια η συζήτηση της επίκαιρης ερώτησης που έκανα στον Υπουργό Οικονομικών σχετικά με το πότε θα επαναφέρει τον 13ο και 14ο μισθό.

Είναι μια πρόταση νόμου που έχει καταθέσει η Πλεύση Ελευθερίας από πέρυσι τον Δεκέμβριο, 18 Δεκεμβρίου, ακριβώς μετά τη συζήτηση του προϋπολογισμού και συζητήθηκε η επίκαιρη ερώτηση με τον κύριο Υπουργό Οικονομικών να μην προσέρχεται. Δεν προσήλθε. Προσήλθε στις 15.00 να απαντήσει μόνο σε έναν βουλευτή της ΝΔ και στην αντιπολίτευση και ειδικά σε εμάς, στην Πλεύση Ελευθερίας, δεν απαντάει διότι θα πρέπει, φυσικά, να απαντήσει σε όλα και στο ότι ήταν παρακολουθούμενος υπουργός και πιστοποιείται και απόλυτο της στάσης ότι είναι εκβιαζόμενος υπουργός. Και ο κύριος Δελής, που είναι τώρα στην αίθουσα, ήταν πριν στην Ολομέλεια για τον ίδιο ακριβώς λόγο και έκανε και εκείνος την επίκαιρη ερώτησή του.

Θα ήθελα, λοιπόν, πρώτον, να πω ότι σας ευχαριστούμε όλους και εσάς που σας άκουσα και εσάς που δεν σας άκουσα που προσήλθατε. Εμείς θεωρούμε ότι η διαδικασία ακρόασης φορέων είναι μια πάρα πολύ σοβαρή δημοκρατική διαδικασία, όπου έρχονται μέσα στη Βουλή οι εκπρόσωποι, οι φορείς της κοινωνίας και είναι πάρα πολύ σημαντικό να ακούγονται.

Επειδή ακούστηκαν έτσι, ειδικά στο τέλος, εκπρόσωποι και μάλιστα γυναίκες εκπρόσωποι εργαζομένων, αλλά και επιτυχόντων στους διαγωνισμούς του ΑΣΕΠ και είναι γνωστό σε μένα το ζήτημα με το διαγωνισμό του 2022, θα πρέπει, επιτέλους, αυτό το ζήτημα των ανθρώπων οι οποίοι έχοντας προσόντα, έχοντας μοχθήσει, υποβάλλονται σε διαδικασίες, επιτυγχάνουν και στη συνέχεια αντιμετωπίζονται με απαξίωση, με βασανιστική αναμονή και με μια απολύτως υποτιμητική και προσβλητική της προσωπικότητάς τους, αλλά και του θεσμού ενός κράτους δικαίου, συνολική κυβερνητική και κρατική συμπεριφορά.

Είναι πολύ σημαντικά αυτά που ακούστηκαν και εμείς θα δώσουμε συνέχεια. Είναι πολύ σημαντικές οι παρατηρήσεις των ίδιων των φορέων που εκπροσωπούν εργαζόμενους. Το υπογραμμίζω αυτό, αλλά και ανθρώπους που μπορούν να προσφέρουν πολύτιμες υπηρεσίες και δεν ενεργοποιούνται, όπως είναι οι επιτυχόντες στον διαγωνισμό του ΑΣΕΠ, στον πανελλήνιο γραπτό διαγωνισμό 2Γ του 2022.

Θα ήθελα να απευθύνω κάποιες ερωτήσεις. Βεβαίως, να πω μιας και είναι παρών ο πρόεδρος του ΑΣΕΠ, ο κύριος Παπαϊωάννου, για εμάς, να το πω για να είμαι πολύ σαφής και να το πω και με την παρουσία του. Μετά μπορεί να απαντήσει με την απουσία μου. Αλλά για μένα, το να είναι πρόεδρος του ΑΣΕΠ ένα πρόσωπο του οποίου η θητεία, εδώ, ως Γενικού Γραμματέα της Βουλής, δεν έχει τα εχέγγυα που θα έπρεπε να έχει η στελέχωση μιας τέτοιας αρχής όπως είναι το ΑΣΕΠ. Είναι κάτι που ουσιαστικά αποκαλύπτει συνολικότερα τις παθογένειες της κρατικής λειτουργίας και της κυβερνητικής λειτουργίας. Ο κύριος Παπαϊωάννου ήταν Γενικός Γραμματέας της Βουλής, τοποθετηθείς από τον μακαρίτη Πετσάλνικο, διατηρηθείς από τον κύριο Μεϊμαράκη, και ήταν το ένα από τα δύο πρόσωπα που εγώ ζήτησα να φύγει από τη Βουλή. Δεν έκανα ούτε κομματικές εκκαθαρίσεις, ούτε κομματικούς διορισμούς. Όταν όμως βρήκα στο γραφείο μου ένα πάκο αποφάσεων εκταμίευσης κονδυλίων για προκλητικά πράγματα, με δήθεν εντολή Προέδρου, κονδυλίων χιλιάδων εκατοντάδων χιλιάδων ευρώ, την πρώτη μέρα της θητείας μου, την πρώτη μέρα της θητείας μου, με εντολή Προέδρου ενώ εγώ δεν είχα δώσει καμία εντολή εκταμίευσης.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρία Πρόεδρε, με συγχωρείτε αλλά δεν είναι αντικείμενο της αποψινής συζήτησης αυτό γιατί θα πρέπει να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Γιατί; Ανησυχείτε γι’ αυτό; Θα απαντήσει;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Θα πρέπει να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μα θα απαντήσει. Αυτή είναι η παθογένεια, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Θα βγούμε εκτός θέματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Αυτή είναι η παθογένεια. Μπορεί να είναι Πρόεδρος του ΑΣΕΠ (…)

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Θα μπορούσε να γίνει σε μία άλλη συζήτηση, να βρείτε εσείς τον χρόνο και τον τρόπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Παρακαλώ, μη με διακόπτετε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν σας διέκοψα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν είναι πρέπον. Δεν είναι πρέπον. Δεν είναι πρέπον.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Πρέπει να σας θυμίσω πού βρισκόμαστε σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μπορεί να είναι Πρόεδρος του ΑΣΕΠ για τη χρηστή διοίκηση, ένα πρόσωπο που δεν έχει τα εχέγγυα της χρηστής διοίκησης; Εγώ λέω όχι.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Μα, δεν μπορείτε να προσβάλετε έτσι ένα πρόσωπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας παρακαλώ. Εγώ μπορώ να καταγγέλλω αυτά τα οποία και αποδεικνύω. Σας παρακαλώ. Δεν μπορώ να προσβάλω; Τον είδατε να αντιδρά; Σας παρακαλώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Αν, για λόγους ευγένειας, δεν σας διακόπτει και δεν αντιδρά, δεν σημαίνει ότι το αποδέχεται. Γιατί θεωρώ ότι είναι άξιος να αντιδράσει αν θέλει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας παρακαλώ, να μην με διακόπτετε. Εκπροσωπείτε, στο κάτω κάτω, ένα κόμμα το οποίο χρωστάει 500 εκατομμύρια ευρώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Αυτή τη στιγμή, εκπροσωπώ τη Βουλή, κυρία Πρόεδρε. Το γνωρίζετε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εμένα, όταν με διακόπτετε, προφανώς, δεν με εκπροσωπείτε. Λοιπόν. Και αφήστε με να ολοκληρώσω, χωρίς να θίγεστε για λογαριασμό του Προέδρου του ΑΣΕΠ και πρώην Γενικού Γραμματέως της Βουλής.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Οποιαδήποτε προσωπικότητα, πρόσωπο κι αν ήταν, είμαι υποχρεωμένος να το προστατεύσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, μην το κάνετε αυτό, γιατί εσείς εκτίθεστε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν εκτίθεμαι εγώ. Προεδρεύω και πρέπει να επαναφέρω, αν θέλετε, την Επιτροπή στη λειτουργία της. Η Επιτροπή σήμερα είναι για την ακρόαση φορέων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Προεδρεύετε, με ποια ιδιότητα;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Αντιπρόεδρος της Επιτροπής της Δημόσιας Διοίκησης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με την ιδιότητα του Αντιπροέδρου.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ναι. Προεδρεύω αυτή τη στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πολύ ωραία. Και τι θέλετε; Να με λογοκρίνετε;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Όχι, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Τότε, γιατί με λογοκρίνετε; Αρκετά έχει δείξει το ακροδεξιό της πρόσωπο. Αρκετά το έχει δείξει η κυβέρνησή σας.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τι είναι αυτά που λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με τους Βορίδηδες, τους Γεωργιάδηδες, τους Πλεύρηδες κι άλλες δημοκρατικές δυνάμεις. Μη με λογοκρίνετε κιόλας. Αφήστε. Κρατηθείτε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν λογοκρίνουμε. Εσείς λογοκρίνατε αμέσως πριν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πενήντα χρόνια μετά την αποκατάσταση της δημοκρατίας. Σας παρακαλώ. Λοιπόν. Να με αποτρέψετε από το να πω αυτά που λέω, δεν πρόκειται. Γιατί εγώ μιλάω με αποδείξεις και για πράγματα πραγματικά και βιωματικά. Είμαι εκείνη η Πρόεδρος που βρήκα 250.000 ευρώ αποφάσεις στην πρώτη μέρα της θητείας μου, για προβολή ντοκιμαντέρ της δεκαετίας του ‘80 από το κανάλι της Βουλής 38.000 ευρώ, κουρτίνες δεν ξέρω κι εγώ πόσες χιλιάδες ευρώ, επισκευή WC 10.000 ευρώ και ούτω καθεξής, αν θέλετε να μπούμε σε λεπτομέρειες. Λοιπόν, και λέω ότι το ΑΣΕΠ θα έπρεπε να στελεχώνεται από πρόσωπα τα οποία παρέχουν άλλου είδους εχέγγυα. Και αυτό το έχω πει δημόσια ξανά και ξανά και θα το ξαναπώ. Γιατί είναι σκάνδαλο αυτό που συμβαίνει.

Όπως είναι σκάνδαλο συνολικά ένα κόμμα που χρωστάει 500 εκατομμύρια ευρώ να κανοναρχεί τους δημοσίους υπαλλήλους ότι θα ζήσουν με ψίχουλα.

Θα ήθελα να κάνω τις εξής ερωτήσεις. Πρώτον, στους εκπροσώπους ιδίως των εργαζομένων εάν θεωρούν ότι υπάρχει μέχρι σήμερα εγγύηση για την αξιοπρεπή παροχή των υπηρεσιών τους και της εργασίας τους, γιατί κάτι τέτοιο ειπώθηκε κάτω στην Ολομέλεια από τον Υφυπουργό.

Δεύτερον, σε όλους τους φορείς εάν έχουν υπόψιν τους και αν πιστεύουν ότι θα ήταν χρήσιμο να ακούσουμε και κάποιον άλλον και άλλους φορείς για το θέμα αυτό που συζητιέται. Βεβαίως η Πλεύση Ελευθερίας πρότεινε περίπου τουλάχιστον ακόμη 20 φορείς που δεν εκλήθησαν, γιατί είναι ένα μείζον θέμα και το νομοσχέδιο αφορά και πάρα πολλά αντικείμενα και τρίτον, στους εκπροσώπους της Ένωσης Ελεγκτών Εναέριας Κυκλοφορίας Ελλάδας, επειδή υπάρχουν τεράστια ζητήματα σε σχέση με την ασφάλεια των αερομεταφορών και έχουνε κάνει καταγγελίες, ποια είναι η τοποθέτησή τους σε σχέση με την ασφάλεια των αερομεταφορών σήμερα και αν έχουν επιλυθεί τα ζητήματα αυτά, για τα οποία έχουν προβεί και σε κινητοποιήσεις και σε απεργίες και στάσεις εργασίας. Ευχαριστώ πάρα πολύ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει Εισηγητής της Πλειοψηφίας, κύριος Περικλής Μαντάς, για τις ερωτήσεις.

**ΠΕΡΙΚΛΗΣ ΜΑΝΤΑΣ (Εισηγητής της Πλειοψηφίας):** Δεν έχουμε ερωτήσεις, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Δελής, Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ».

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν μπόρεσα, δυστυχώς, να παρακολουθήσω τις τοποθετήσεις όλων των προσκεκλημένων φορέων, είχαν ενδιαφέρον όμως, όσες πρόλαβα να ακούσω, επειδή είχα υποχρέωση κάτω στην Ολομέλεια για μία επίκαιρη ερώτηση. Θα διαβάσω ωστόσο τα πρακτικά και θα αποκτήσω γνώση αυτών που ειπώθηκαν.

Νομίζω ότι στο υπό συζήτηση νομοσχέδιο -θα καταλήξω με μια ερώτηση, κύριε Πρόεδρε, στο τέλος- υπάρχουν τρεις λέξεις κλειδιά. Η πρώτη λέξη είναι «στοχοθεσία», η δεύτερη λέξη είναι «μπόνους» και η τρίτη λέξη «αξιολόγηση» με τη σειρά που τις είπα. Αυτές αποτελούν, κατά την άποψή μας, κατά την άποψη του Κ.Κ.Ε., τους κρίκους της μιας ενιαίας και αδιαίρετης αλυσίδας, με την οποία σύρεται, εφαρμόζεται η εκάστοτε κυβερνητική αντιλαϊκή πολιτική. Αυτά τα τρία πάνε μαζί. Δεν μπορεί κανείς να τα ξεχωρίσει.

Η στοχοθεσία, βεβαίως, είναι αποκλειστικό προνόμιο της εκάστοτε Κυβέρνησης. Ήμουνα πάλι εδώ παρών όταν συζητιόταν το συγκεκριμένο νομοσχέδιο, Υπουργός ήταν ο κ . Βορίδης. Το μπόνους δεν είναι τίποτε άλλο από ένα εργαλείο χειραγώγησης των εργαζομένων και κάτι ακόμα όμως και ένα άλλοθι για τους τσακισμένους μισθούς σας, γιατί δεν έχουν σκοπό να δώσουν αυξήσεις, μπόνους εάν και εφόσον συμμετέχουν οι εργαζόμενοι στην αξιολόγηση, μια αξιολόγηση η οποία εφαρμόζεται διά πυρός και σιδήρου, μάλλον με τη σιδερένια φτέρνα του νόμου, αν κρίνω από τους εκπαιδευτικούς και όποιος δεν αξιολογείται, όχι μονάχα δεν θα παίρνει αυξήσεις, δεν ξέρω πού μπορεί να οδηγηθεί ακόμα. Τον δρόμο τον άνοιξε η κυρία Γεροβασίλη, για να μην ξεχνιόμαστε εδώ μέσα. Εδώ ήμασταν και τότε, το 2017 με την τιμωρητική της τροπολογία, «όποιος δεν συμμετέχει στην αξιολόγηση…» μας έλεγε τότε η κυρία Γεροβασίλη από εκείνα τα έδρανα τα υπουργικά «…δεν θα έχει δικαίωμα να εξελιχθεί υπηρεσιακά». Τόσο καλά και τόσο αριστερά και προοδευτικά.

Βλέπετε, αυτό τον δρόμο τον συνεχίζει η σημερινή Κυβέρνηση και τον προχωράει ακόμα παραπέρα. Αυτή είναι, λοιπόν, η ουσία του νομοσχεδίου. Αυτές οι τρεις λέξεις.

Ακούω το επιχείρημα, όχι μονάχα της Κυβέρνησης, αλλά και του Προέδρου του ΑΣΕΠ και του Συνηγόρου του Πολίτη. Ποιο είναι το επιχείρημα που ακούγεται εδώ; Μα βρε παιδιά, γίνονται προκηρύξεις, αλλά σε πάρα πολλές περιοχές κρίνονται άγονοι οι διαγωνισμοί, δεν πάει κανένας. Ακούσαμε για τις Οινούσσες. Ακούσαμε για τα Ψαρά.

Μάλιστα. Τα ακούμε όλα αυτά. Πράγματι, έτσι είναι. Το ερώτημα είναι το εξής: Ελλείψεις υπάρχουν μονάχα στις Οινούσσες και στα Ψαρά; Οι δημόσιες υπηρεσίες στην Αθήνα, για παράδειγμα, είναι καλυμμένες πλήρως; Έχουν λύσει δηλαδή το πρόβλημα της στελέχωσης τους; Γιατί εγώ ξέρω ότι στην παιδεία, ας πούμε, είναι χιλιάδες τα κενά, στην υγεία, στα νοσοκομεία, αν πάμε εδώ δίπλα στον Ευαγγελισμό, θα δούμε το υγειονομικό προσωπικό κυριολεκτικά να αναστενάζει από την κούραση. Αν πάμε δε στον ΕΦΚΑ, εδώ μερικά μέτρα παραδίπλα -δημόσιοι υπάλληλοι είναι όλοι αυτοί- είναι στελεχωμένες οι υπηρεσίες τους; Για να μη μιλήσω για τις Επιθεωρήσεις Εργασίας, όπου εκεί είναι μετρημένοι στα δάχτυλα του χεριού πια και για να γίνουν οι έλεγχοι σε όλες τις επιχειρήσεις πρέπει να περάσουν, σύμφωνα με τις δικές τους μετρήσεις, καμιά εικοσαριά χρόνια, για να γίνει ένας έλεγχος σε κάθε επιχείρηση. Ή για τις υγειονομικές επιτροπές κ.ο.κ.. Κατά σύμπτωση σε υπηρεσίες που έχουν να κάνουν με τις κοινωνικές ανάγκες, με τις ανάγκες των λαϊκών οικογενειών.

Συνεπώς, υπάρχει ένας ελέφαντας στο δωμάτιο, τον οποίο επιμένει να μη τον βλέπει και να κλείνει τα μάτια σε αυτόν τον ελέφαντα αυτό το νομοσχέδιο. Αυτός ο ελέφαντας είναι οι τεράστιες ελλείψεις, οι τραγικές ελλείψεις προσωπικού σε όλο το δημόσιο, είτε είναι στις παραμεθόριες περιοχές είτε είναι στην Αθήνα είτε είναι στην πατρίδα μου τη Θεσσαλονίκη. Παντού τα ίδια είναι λίγο ως πολύ.

Το να συζητάμε τώρα για τις παραμεθόριες και τις άγονες περιοχές, που, ναι, θα συμφωνήσω μαζί σας σε κάποιες περιπτώσεις μπορεί να είναι και πιο έντονο εκεί το πρόβλημα, αλλά να συζητάμε μονάχα γι’ αυτό, δεν νομίζουμε ότι αυτό αποτελεί λύση.

Εν πάση περιπτώσει, το ερώτημα με το οποίο καταλήγω είναι το εξής και ερωτώ τους εργαζόμενους τώρα και όποιον άλλο βέβαια νομίζει ότι μπορεί να απαντήσει και αισθάνεται αυτή την ανάγκη: Θεωρεί ότι με τέτοιες διατάξεις, όπως το είπε ο Συνήγορος του Πολίτη, υπερμοριοδότησης της εντοπιότητας, θα λυθεί το ζήτημα της υποστελέχωσης; Δηλαδή πόσους επιστήμονες έχουν βγάλει οι Οινούσσες ας πούμε που θα αξιοποιήσουν το προνόμιο της εντοπιότητας ή τα Ψαρά, για να αντιστρέψω το επιχείρημα; Ή θεωρεί, επίσης, ότι με τιμωρητικές διατάξεις, γιατί τιμωρητικές είναι αυτές οι διατάξεις και μάλιστα με έναν οριζόντιο χαρακτήρα, ότι όποιος δεν αποδέχεται τον διορισμό του στο δημόσιο τιμωρείται για δέκα χρόνια; Μπορεί να συμβούν πάρα πολλά πράγματα, κυρία Υπουργέ, στη ζωή ενός ανθρώπου και να υποχρεωθεί να πάρει μια τέτοια απόφαση. Έτσι, μαζί με τα ξερά και τα χλωρά, όλα τα πετάμε; Θεωρείτε ότι αυτό θα δώσει λύση, δηλαδή στο πρόβλημα;

Κάθε χρόνο, προσλαμβάνετε 40.000, 45.000, 50.000 χιλιάδες εκπαιδευτικούς αναπληρωτές, γιατί δεν τους μονιμοποιείτε; Θα αρνηθούν λέτε αυτοί; Δεν νομίζω. Κάθε χρόνο, κάνουν αιτήσεις αυτοί οι άνθρωποι για να προσληφθούν. Για να μην κοροϊδευόμαστε δηλαδή.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΌΠΟΥΛΟΣ»)**: Θέλω να καλωσορίσω κι εγώ με τη σειρά μου τους φορείς για την ανταπόκρισή τους και για την παρουσία τους εδώ.

Θα ξεκινήσω, κύριε Πρόεδρε, θα μου επιτρέψετε, με μια σοβαρή καταγγελία που έγινε σήμερα μέσα από αυτή την Επιτροπή.

Μιλάμε για μια καταγγελία που αν τελικά ο κ. Ψαρός, ο Πρόεδρος της Ένωσης Ελεγκτών Εναέριας Κυκλοφορίας της χώρας, μιας χώρας που εξαρτάται από τον τουρισμό, που εξαρτάται από τα εκατομμύρια επιβατών τα οποία κάθε χρόνο επισκέπτονται τη χώρα μας.

Η καταγγελία είναι ξεκάθαρη. Έλλειψη προσωπικού Ελεγκτών Εναέριας Κυκλοφορίας. Είναι μία καταγγελία που ακούγεται μέσα από αυτή την Επιτροπή, απευθύνεται στον ελληνικό λαό και σίγουρα στην Ολομέλεια και θα πρέπει να δώσουμε ιδιαίτερη βάση. Ναι, καλά είναι όλα αυτά που συζητάμε για τους διορισμούς, για τις μετακινήσεις, για τις αποσπάσεις για τις μεταθέσεις. Συμφωνούμε. Είπαμε, όλα τα νομοσχέδια που φέρατε δεν είναι για να τα πετάμε στον κάλαθο των αχρήστων. Υπάρχουν πάρα πολλά άρθρα μέσα που αναφέρονται σε διατάξεις που πρέπει να εφαρμοστούν. Συμφωνούμε απόλυτα.

Όμως, εδώ, θα πρέπει, κυρίες και κύριοι, να δείξουμε ιδιαίτερη βάση. Είναι κάτι που το έχει καταγγείλει ο πρόεδρος της Ελληνικής Λύσης, Κυριάκος Βελόπουλος, από το βήμα της Βουλής, αλλά ουδείς έχει δώσει τη δέουσα σημασία. Κάτι που συνηθίζει η Κυβέρνηση της ΝΔ. Να μη δίνει τη δέουσα σημασία.

Πάμε, λοιπόν, στην καταγγελία. Έλλειψη προσωπικού Ελεγκτών Εναέριας Κυκλοφορίας. Τι σημαίνει αυτό; Ότι αν γίνει ένα λάθος θα έχουμε εκατοντάδες θύματα. Γιατί, ξέρετε, στο αεροπλάνο μπαίνεις και δεν ξαναβγαίνεις αν πέσει. Αν γίνει ένα λάθος σε όλα τα αεροδρόμια μας ανά τη χώρα τότε θα μιλάμε για νεκρούς. Όπως είχαμε στα Τέμπη. Εκεί, βέβαια, ήταν τρένο και υπήρχαν κάποιοι που γλίτωσαν, αλλά πολλοί συνάνθρωποί μας και κυρίως νέοι συνάνθρωποί μας έφυγαν. Από την αμέλεια και την αναλγησία κάποιων συγκεκριμένων ανθρώπων και κυρίως της Κυβέρνησης.

Θέλω, λοιπόν, να σταθούμε σε αυτή την καταγγελία. Όχι, μόνο στην επίσπευση της διαδικασίας, γιατί ο κ. Ψαρός σας ευχαρίστησε στο τέλος, σας χρύσωσε το χάπι. Εγώ, θα σταθώ στην καταγγελία του που αφορά σε ανθρώπινες ζωές. Θα γίνουμε διεθνώς ρεζίλι, παγκοσμίως ρεζίλι, αν γίνει ένα ατύχημα, που δεν το εύχομαι. Το απευχόμαστε όλοι. Θέλω, λοιπόν, να δώσουμε ιδιαίτερη βάση σε αυτή την καταγγελία.

Θέλω, επίσης, να κάνω δύο ερωτήσεις. Η πρώτη ερώτηση απευθύνεται στην κυρία Μάλλιου, εκπρόσωπο της επιτροπής αγώνα επιτυχόντων του πρώτου πανελλήνιου γραπτού διαγωνισμού. Έχουν περάσει σχεδόν δύο χρόνια από τον διαγωνισμό 2Γ/2022 και 14.875 συνάνθρωποί μας βρίσκονται σε καθεστώς ομηρίας. Δεν γνωρίζουν αν και πότε θα διοριστούν.

Παρά τις αρχικές κυβερνητικές εξαγγελίες ότι η πλήρωση των θέσεων θα γινόταν σε έξι με επτά μήνες από τα αποτελέσματα, χιλιάδες επιτυχόντες είναι κυριολεκτικά στον αέρα. Την ίδια στιγμή, εκδίδονται φωτογραφικές προκηρύξεις. «K» ονομάζονται που καλύπτουν θέσεις με συγκεκριμένες ειδικότητες. Θα θέλαμε λοιπόν να ρωτήσουμε αν έχουν κάποια ενημέρωση από το Υπουργείο πάνω σε αυτό το ζήτημα κι αν αναγνωρίζουν το χρονοδιάγραμμα της πλήρωσης των θέσεων. Αν, δηλαδή, υφίσταται κάποιος προγραμματισμός.

Επιπλέον, θέλουμε να ρωτήσουμε γιατί υπάρχει τόσο μικρή απορρόφηση των θέσεων των επιτυχόντων και αν ξέρουν το ποσοστό αυτής και τέλος, αν υπάρχει αντιστοίχιση των θέσεων που προκηρύσσονται με τη διαθεσιμότητα των υποψηφίων.

Δεύτερη ερώτηση, απευθυνόμενη σε φορείς δημόσιας διοίκησης και σε όποιον γνωρίζει να μας απαντήσει μέσα από την αίθουσα ως προς το σύστημα ανταμοιβής των δημοσίων υπαλλήλων. Υφίστανται οι απαραίτητες προϋποθέσεις για την εφαρμογή του συστήματος τοποθέτησης – ανταμοιβής;

Πώς κρίνετε τη σύνδεση του κριτηρίου ανταμοιβής με την κρίση του εκάστοτε προϊσταμένου;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Καταρχήν, ως προς το άρθρο 62, για το οποίο έχει τοποθετηθεί ο κ. Ψαρός, θα ήθελα να γνωρίζω εάν υπάρχει συγκεκριμένη θέση του φορέα που εκπροσωπεί ως προς τις πάρα πολλές συμμετοχές και αιτήσεις στο Συμβούλιο της Επικρατείας από πολίτες περιοχών όπου βρίσκονται σε λειτουργία αεροδρόμια όπως το «Βενιζέλος», από την πλευρά πολιτών κατοίκων Αρτέμιδας, Σπάτων, σε σχέση με την ηχορύπανση και τις παραβιάσεις της εθνικής και ευρωπαϊκής νομοθεσίας, εάν αυτό οφείλεται στην υποστελέχωση της υπηρεσίας από Ελεγκτές Εναέριας Κυκλοφορίας στο πλαίσιο καθηκόντων των οποίων είναι και η ρύθμιση τέτοιων ζητημάτων, η καταγγελία και η διευθέτηση αυτών των προβλημάτων για τα οποία οι πολίτες πραγματικά βρίσκονται σε απόγνωση ειδικά στην Ανατολική Αττική και υπάρχει πληθώρα διαμαρτυριών συνεχώς. Πάρα πολλές αποφάσεις δικαστηρίων εκκρεμούν επί αιτημάτων που έχουν γίνει, επί προσφυγών.

Ύστερα, σε όλους τους φορείς και μεταξύ αυτών και στον ΑΣΕΠ, στον οποίο δεν λειτουργεί κάποια σύγχρονη πλατφόρμα υψηλής ταχύτητας και διαθεσιμότητας και όπου όχι μόνο υφίσταται έλλειψη προσωπικού, αλλά δεν υπάρχει και προσωπικό υψηλής πληροφορικής κατάρτισης, πώς αναμένετε να συμβάλει στην επιτάχυνση, όπως αναφέρεται ως επικεφαλίδα στο σχέδιο νόμου, των προσλήψεων όταν προστίθεται διάταξη σε σχετικό άρθρο με την όποια προσθήκη συνομολογείτε πρακτικά ότι θα καθυστερήσει περαιτέρω ακόμα η έναρξη λειτουργίας αυτής της πλατφόρμας. Αυτή η πλατφόρμα προβλεπόταν ήδη από το ν. 4765/2021, έχουν περάσει τρία χρόνια, η πλατφόρμα δεν υπάρχει κι εδώ υπάρχει μια προσθήκη ότι μέχρι την έναρξη λειτουργίας, στο άρθρο 15 της εν λόγω κεντρικής ηλεκτρονικής πλατφόρμας, ο τρόπος υποβολής αιτήσεων και δικαιολογητικών καθορίζεται από το ΑΣΕΠ σε συνεργασία με τον φορέα. Πραγματικά, προκαλεί εντύπωση γιατί μπαίνει αυτή η προσθήκη και παραπέμπει, προφανώς, σε περαιτέρω επιβράδυνση και καθυστέρηση εξέλιξης μιας διαδικασίας για την οποία πρακτικά ο κ. Λιβάνιος μας μίλησε πολύ αναλυτικά, ενώ δεν νομοθετείται καν η διαδικασία επί αυτής της δημιουργίας της πλατφόρμας.

Από εκεί και ύστερα, υπάρχουν διατάξεις για τις οποίες όλοι οι φορείς τοποθετήθηκαν σε σχέση με τη συνταγματικότητα της εντοπιότητας, τον τρόπο που μπορεί να επιδράσει αυτό το κριτήριο στον διορισμό υποψηφίων, αλλά και στην πλήρωση των θέσεων και στην επίλυση του προβλήματος της υποστελέχωσης υπηρεσιών στην ηπειρωτική και νησιωτική Ελλάδα, όταν, αυτή τη στιγμή, το ελληνικό κράτος βιώνει μια πρωτόγνωρη κατάσταση, η οποία είναι πραγματικά παροιμιώδης, στο ζήτημα της έλλειψης δημόσιων υπηρεσιών πια σε όλη την Περιφέρεια. Να πούμε για την κατάργηση των Υποθηκοφυλακείων, να πούμε για τη συγχώνευση των Ειρηνοδικείων, να πούμε για την κατάργηση των ΔΟΥ; Τι έχει μείνει όρθιο στην Περιφέρεια, ώστε να μιλάει κανείς για θέσεις που κάνει να πληρώνονται με τον όρο που θέτει η διάταξη αυτή;

Πραγματικά, υπάρχει μία αδυσώπητη επίθεση και στη μικρή επιχειρηματικότητα αλλά και στην επιβίωση στην Περιφέρεια υπό αυτές τις συνθήκες, όπου καμία σχεδόν δημόσια υπηρεσία δεν έχει απομείνει εκτός από τους ΟΤΑ και υπάρχει μια έλλειψη πρόβλεψης στο συγκεκριμένο νομοσχέδιο ως προς το γεγονός ότι υπάρχουν περιοχές οι οποίες μπορεί να είναι όμορες με άλλη Περιφέρεια. Πώς επιλύετε το ζήτημα ότι κάποιος μπορεί να θελήσει να πάρει σχετικά μόρια από το γεγονός ότι θέλει να εργαστεί σε ένα κοντινότερο σημείο του τόπου κατοικίας του που, όμως, δεν είναι εντός της ίδιας Περιφέρειας, αλλά σε όμορη.

Αυτό το παρακάμπτει η Κυβέρνηση με το παρόν σχέδιο νόμου. Προφανώς, υπάρχει μια προχειρότητα και ένας τρόπος ο υποψήφιος να αντιμετωπίζεται ως μετάθεση ευθύνης του κράτους στον ίδιο, με τη σύντμηση προθεσμιών, για να καλυφθούν τα κενά και να ιαθεί το πρόβλημα της υποστελέχωσης του δημοσίου.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Πρόεδρος του ΑΣΕΠ, κ. Παπαϊωάννου.

**ΑΘΑΝΑΣΙΟΣ ΠΑΠΑΪΩΑΝΝΟΥ (Πρόεδρος του Ανωτάτου Συμβουλίου Επιλογής Προσωπικού):** Θα μού επιτρέψετε να κάνω μια σύντομη δήλωση προτού μπω στα θέματα των ερωτήσεων. Είμαι υποχρεωμένος να το κάνω, αν μη τι άλλο, γιατί επισημάνθηκε ότι δεν απαντάω.

Με τίμησαν με την εμπιστοσύνη τους και ο μακαρίτης Φίλιππος Πετσάλνικος, ο Βύρων Πολύδωρας και ο Βαγγέλης Μεϊμαράκης. Με τίμησαν με την αγάπη τους οι εργαζόμενοι στη Βουλή. Το έργο μου έχει κριθεί. Δεν είναι δυνατόν, κάθε φορά που έρχομαι στη Βουλή, να ακούω το ίδιο τροπάρι. Αυτή τη στιγμή, κρίνομαι ως Πρόεδρος του ΑΣΕΠ.

Ένας από τους στόχους μου είναι -και το λέω με κάθε ειλικρίνεια- είναι να πείσω ακόμα και την Πρόεδρο της Πλεύσης Ελευθερίας, όταν ολοκληρωθεί το έργο μου, ότι αυτό το έργο - το έργο του ΑΣΕΠ πάνω από όλα και δευτερευόντως το δικό μου- είναι θετικό. Θέλω να θυμίσω ότι το ΑΣΕΠ, όπως και κάθε Ανεξάρτητη Αρχή, έχει ανάγκη από τη συμπαράσταση όλων των κομμάτων και δη των κομμάτων της αντιπολίτευσης, πέρα από προσωπικές συμπάθειες, αντιπάθειες, οτιδήποτε ή από εμπειρίες κάποιας συνεργασίας 40 ημερών. Από εκεί και πέρα, νομίζω ότι δεν θα ήταν σωστό να μπω σε λεπτομέρειες. Είναι προφανές ότι δεν είναι έτσι όπως παρουσιάστηκαν. Κρατήστε μόνον ότι η φιλοδοξία μου ήταν να πείσω και την κυρία Πρόεδρο της Πλεύσης Ελευθερίας ότι το έργο του ΑΣΕΠ και το δικό μου στο ΑΣΕΠ θα είναι θετικό. Αν μη τι άλλο, την αποτελεσματικότητά μου μπορεί οποιοσδήποτε να την αμφισβητήσει, αλλά την εντιμότητά μου την προσωπική κανείς δεν μπορεί να την αμφισβητήσει.

Λοιπόν, στις παρατηρήσεις. Ξεκινάω από κάτι για τον έλεγχο του μπόνους από την Εθνική Αρχή Διαφάνειας. Εγώ δεν θα υπεισέλθω στις παρατηρήσεις που έκανε ο Συνήγορος του Πολίτη. Είναι ένα θέμα για Ανεξάρτητες Αρχές από την Αρχή Διαφάνειας. Είναι ένα θέμα σοβαρό, αλλά θέλω να επισημάνω κάτι για ολόκληρο το δημόσιο. Μπορείτε να φανταστείτε ότι, αν κάποιος Διοικητής, κάποιος Υπουργός, κάποιος επικεφαλής θελήσει να κάνει καλά τη δουλειά του και αρχίσει να διαφοροποιεί και να λέει «εδώ πήγαμε καλά, εδώ δεν πήγαμε καλά, αυτή η Διεύθυνση πήγε καλά, αυτή η Διεύθυνση δεν πήγε καλά», στο τέλος ο κάθε απογοητευμένος από αυτή την κρίση, θα προσφεύγει στην Εθνική Αρχή Διαφάνειας. Και θα είναι πολλοί αυτοί που θα προσφύγουν, εάν κάνουμε όλοι καλά τη δουλειά μας και πράγματι πούμε ότι κάποιοι τα πήγαν καλά και κάποιες Διευθύνσεις δεν τα πήγαν καλά.

Άρα, η Εθνική Αρχή Διαφάνειας θα εμπλακεί σε έναν κυκεώνα αμφισβητήσεων και, βέβαια, δεν θα κάνει καμία άλλη δουλειά ο επικεφαλής του φορέα, ο επικεφαλής του Υπουργείου, οτιδήποτε, να προσπαθεί να αιτιολογήσει γιατί η τάδε Διεύθυνση πέτυχε τους στόχους ή όχι.

Θα πρότεινα να απαλειφθεί η διάταξη, άσχετα τα συνταγματικά θέματα - λέω για τον δειγματοληπτικό έλεγχο. Αλλά, πέραν του δειγματοληπτικού ελέγχου, θα αρχίσουν και οι καταγγελίες.

Πάμε τώρα στα θέματα τα καθ’ αυτά του ΑΣΕΠ. Αναφέρθηκαν φωτογραφικές προκηρύξεις. Είμαι ο πρώτος που έχω πει ότι έχουμε σωρεία προκηρύξεων που έχουν αυξημένη μοριοδότηση ειδικής εμπειρίας. Ανέφερα μερικά παραδείγματα.

Όμως, πρέπει να επισημάνω ότι στην ίδια τη Βουλή, η οποία επισημαίνει αυτό το πρόβλημα με τις προκηρύξεις της αυξημένης μοριοδότησης, συνήθως οι διατάξεις αυτές περνάνε ομόφωνα. Άρα, πρέπει όλο το πολιτικό προσωπικό να προβληματιστεί αν είναι δυνατόν, κάθε φορά που έχουμε θέμα συμβασιούχων ορισμένου χρόνου, να λύνουμε το θέμα με μία προκήρυξη αυξημένης μοριοδότησης, η οποία και πολύ χρόνο διαρκεί και η σύνταξη της προκήρυξης κρατεί πολύ χρόνο και ταλαιπωρεί τους πάντες. Και δεν διασφαλίζει –αν θέλετε- και πλήρως ότι θα μονιμοποιηθούν οι συμβασιούχοι. Περίπου ένα 20% είναι μη συμβασιούχοι.

Εντοπιότητα: Είναι προφανές ότι έχει δίκιο ο κ. Δελής, δηλαδή ότι υπάρχουν κενά και αλλού και στην Αθήνα και τη Θεσσαλονίκη, αλλά - πιστέψτε με - το πρόβλημα με τους ανθρώπους, οι οποίοι δε θέλουν να πάνε στην Κρήτη, ακόμα και στην Κρήτη, ακόμα και σε μεγαλύτερα νησιά όπως η Κρήτη, άνθρωπος που δεν έχει σχέση με την Κρήτη και είναι Αθηναίος, είναι Θεσσαλονικιός, δύσκολα θα πάει στην Κρήτη και με το που θα πάει στην Κρήτη, θα κοιτάει να φύγει. Δυστυχώς, σας είπα και στην αρχή ότι έχω κι εγώ ζητήματα συνταγματικών τύψεων, αλλά, ευτυχώς, το Σύνταγμα δέχεται την πριμοδότηση των νησιωτικών και παραμεθόριων περιοχών. Νομίζω ότι το να βάλουμε ένα νούμερο, μια προσαύξηση η οποία θα βοηθήσει πραγματικά τους ντόπιους, θα είναι θετικό.

Είπατε για τους επιστήμονες. Οι Οινούσσες π.χ. έχουν επιστήμονες; Πολιτικό μηχανικό; Κάναμε 4-5 φορές να κατέβουμε, για να δούμε πολιτικό μηχανικό στις Οινούσσες και στη Δωδεκάνησο, ακόμα και στη Ρόδο. Ναι, αναφέρθηκε η Ρόδος ως ένα νησί πλούσιο, παραγωγικό, κ.λπ.. Δε θα πάει κανείς. Είναι τα στεγαστικά έξοδα τόσα πολλά, είναι ο μισθός τόσο χαμηλός σε σχέση με τα στεγαστικά έξοδα.

Πάμε τώρα στο θέμα των ΑμεΑ. Κάποιος από τους ομιλητές - συγχωρέστε με, δεν κράτησα το όνομά του - πρότεινε να γίνει προσαύξηση βαθμολογίας στον γραπτό διαγωνισμό. Προσοχή, εάν αυτό προτείνεται σε υποκατάσταση των ποσοστώσεων, προσυπογράφω. Οι ποσοστώσεις δημιουργούν ένα περίπλοκο καθεστώς, ένα καθεστώς που ούτε οι ίδιοι οι υποψήφιοι δεν το καταλαβαίνουν, ένα καθεστώς που ταλαιπωρεί και το δικό μας αλγόριθμο και πληροφορικό σύστημα, ενώ η προσαύξηση της βαθμολογίας είναι κάτι ξεκάθαρο: Είσαι τρίτεκνος, θα πάρεις 10 μονάδες πάνω από αυτές που πήρες στο γραπτό διαγωνισμό. Είσαι πολύτεκνος, θα πάρεις 20 μονάδες. Έχεις πολλά παιδιά, θα πάρεις 25 μονάδες. Τα νούμερα που λέω, φυσικά, είναι ενδεικτικά, αλλά προσοχή, μην πάμε και στα δύο, και ποσοστώσεις και προσαύξηση βαθμολογίας, γιατί εκεί θα είναι η απόλυτα περίπλοκη κατάσταση.

Αλλαγή κριτηρίων επιτυχών στη μέση μιας προκήρυξης. Κοιτάξτε, πρέπει να καταλάβουμε πώς λειτουργεί μια δεξαμενή υποψηφίων. Η δεξαμενή υποψηφίων δεν είναι για 1 προκήρυξη, είναι για 2, ενδεχομένως και 3, για 2 ή 3 χρονιές. Δε σημαίνει ότι κάθε φορά που έχεις μία καινούργια προκήρυξη που απευθύνεται στους επιτυχόντες του διαγωνισμού δεν έχει την αυτονομία της αυτή η προκήρυξη και ότι δε μπορείς σε ένα μέτρο λελογισμένο να βάλεις καινούργιες διαστάσεις, όπως π.χ. η εντοπιότητα ή να πεις ότι «τα μάστερ θα τα δέχομαι ανεξαρτήτως συνάφειας».

Προσέξτε την αντίφαση: Να λέμε από τη μια μεριά «καθυστερούν τα αποτελέσματα» - είμαι ο πρώτος που θα το παραδεχτεί ότι τα αποτελέσματα έχουν μεγάλη διάρκεια, απλώς, θυμίζω ότι δεν είναι μόνο η διάρκεια του ΑΣΕΠ, αλλά, πάντως, είναι και η διάρκεια του ΑΣΕΠ - και από την άλλη μεριά ένα μέτρο ήπιο, ότι «το μάστερ θα το παίρνεις είτε είναι μέσα στη συνάφεια είτε δεν είναι μέσα στη συνάφεια». Να λέμε «ναι, αλλά αλλάζει τα δεδομένα στη μέση της προκήρυξη». Μέση καμίας προκήρυξης. Κάθε προκήρυξη έχει την αυτονομία της.

Αναφέρθηκε για την Υπηρεσία Πολιτικής Αεροπορίας από τον κ. Ψαρό μια λέξη, «φιάσκο». Θα ήθελα να θυμίσω ότι μεταξύ των 2 εκλογών του 2019 κάναμε μια σύσκεψη στο γραφείο του τότε Υπηρεσιακού Υπουργού Μεταφορών. Ήταν, βεβαίως, ο ίδιος ο Υπηρεσιακός Υπουργός, ήταν ο Γενικός Γραμματέας Μεταφορών, ήταν ο Αντιπρόεδρος της ΥΠΑ και ήταν και οι εκπρόσωποι των Ελεγκτών Εναέριας Κυκλοφορίας - οι συνδικαλιστικοί εκπρόσωποι. Κάναμε μια εξαντλητική συζήτηση. Ξέρετε, ο κόσμος ήταν στα πρόθυρα των δεύτερων εκλογών, όλοι ασχολούνταν με τις εκλογές, εμείς, κάτσαμε και κάναμε μια εξαντλητική συζήτηση και καταλήξαμε ομόφωνα ότι η πιο σύντομη λύση ήταν να αξιοποιήσουμε τους επιτυχόντες του γραπτού διαγωνισμού και να πάμε εκεί. Γνωρίζαμε όλοι οι μετέχοντες ότι, ναι, υπάρχει ένα ζήτημα. Θα προτιμούσαμε να γίνει αυτοτελής διαγωνισμός, θα είχε πιο απαιτητικά αποτελέσματα κι, επίσης, γνωρίζαμε όλοι ότι μάλλον δε θα μπορέσουν να πληρωθούν όλες οι θέσεις, θα πληρωθεί ένα μέρος από αυτές, γιατί δεν ήταν άνθρωποι προορισμένοι ή προετοιμασμένοι, για να πάνε για ελεγκτές. Εγώ θεωρώ ότι είναι πάλι καλά που βρήκαμε κοντά στους 30 ανθρώπους επιτυχόντες.

Εν πάση περιπτώσει, θέλω να διαβεβαιώσω γιατί ετέθη και από δικιά σας πλευρά, αλλά και γραπτώς μου ήρθε από εκπροσώπους των εργαζομένων, ότι το άρθρο αυτό μπορεί να έχει γραφτεί με ένα γενικό τρόπο, γιατί δεν θέλει κάθε λίγο και λιγάκι να αλλάζουμε τις διατάξεις. Είναι μια πάγια διάταξη, η οποία θα ισχύσει για την ΗΠΑ. Όμως, αν το διαβάσετε προσεκτικά και εν πάση περιπτώσει μπορώ να σας πω και τη δική μας βούληση, ο διαγωνισμός θα είναι διαγωνισμός ΗΠΑ. Είμαστε σε συνεργασία με το Eurocontrol και με την διοίκηση της ΗΠΑ. Δεν είναι τυχαίο. Αυτός ο διαγωνισμός θα γίνει στη γλώσσα των ελεγκτών, δηλαδή θα γίνει στη γλώσσα των αγγλικών. Θέλει μεγάλη προετοιμασία. Φανταστείτε ότι όταν συνεργάζονται δύο ελληνικοί φορείς, τι προβλήματα υπάρχουν. Φανταστείτε ότι εδώ έχουμε τρεις φορείς, έχουμε και τον ξένο φορέα. Θα γίνει και θα είναι διαγωνισμός ΗΠΑ. Το λέω ρητά και απλώς εξηγώ ότι η διάταξη είναι γενικά διατυπωμένη για να μην καθόμαστε κάθε δύο χρόνια και κάτι αλλάζουμε.

Είπε η κυρία Βουλευτής από την «ΠΛΕΥΣΗ ΕΛΕΥΘΕΡΙΑΣ» για την πλατφόρμα. Προσοχή, η πλατφόρμα των συμβασιούχων ορισμένου χρόνου δεν είναι πλατφόρμα του ΑΣΕΠ. Δηλαδή δεν προβλέπεται ως πλατφόρμα του ΑΣΕΠ. Προβλέπεται ως πλατφόρμα του δημοσίου, του Υπουργείου Εσωτερικών. Εμείς βεβαίως την τεχνογνωσία μας μπορούμε να την προσφέρουμε. Είναι μεγάλο το εγχείρημα. Πάντως δεν είναι δικό μας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Υπάρχει, είπα, η πλατφόρμα αυτή. Συνεπώς, προστίθεται μια διάταξη που αναφέρει ότι εσείς υπεισέρχεστε στη διαδικασία να διενεργείτε όλο το προηγούμενο ενός διαγωνισμού σε συνεννόηση με τον φορέα. Ακριβώς γιατί δεν υπάρχει. Άρα, αυτό μήπως σηματοδοτεί ότι θα επιμηκυνθεί και άλλο το διάστημα μέχρι να συμβεί αυτή η πλατφόρμα; Αυτό είπα διευκρινιστικά. Διότι, αυτή η πλατφόρμα προβλέπεται με τον νόμο του 2021. Έχουν περάσει τρία χρόνια και ακόμα μιλάμε για το «θα».

**ΑΘΑΝΑΣΙΟΣ ΠΑΠΑΪΩΑΝΝΟΥ (Πρόεδρος του Ανωτάτου Συμβουλίου Επιλογής Προσωπικού):** Το ερώτημά σας προφανώς πρέπει να το απευθύνετε προς το Υπουργείο Εσωτερικών. Δεν είμαι σε θέση να το απαντήσω. Είναι γεγονός ότι όταν θα λειτουργήσει αυτή η πλατφόρμα, θα είναι θετική.

Σε ό,τι αφορά το προσωπικό πληροφορικής που έχουμε στο ΑΣΕΠ. Έχετε υπόψη σας, δύο από τις μεγαλύτερες διευθύνσεις που έχουμε είναι οι διευθύνσεις πληροφορικής. Το ποσοστό των ανθρώπων είναι 60 εργαζόμενοι σε σύνολο 270. Εάν πάρετε διάφορες υπηρεσίες στο δημόσιο, τέτοιο ποσοστό πληροφορικών, δεν θα δείτε. Θα μου πείτε, εκ του αποτελέσματος κρινόμαστε όλοι. Είναι γεγονός ότι είμαστε σε μία διαδικασία ριζικής βελτίωσης του πληροφοριακού συστήματος. Έχουμε κάνει σημαντικά βήματα τα τελευταία 5, 6 χρόνια. Θέλει τον χρόνο του, γιατί ένα ευρωπαϊκό πρόγραμμα έχει ένα πραγματικά φιλόδοξο πρόγραμμα. Βέβαια, η κατάσταση χειροτερεύει, όπως είπα και στην αρχή, από μία περίπλοκη νομοθεσία που ακόμα και τα πληροφοριακά συστήματα έχουν δυσκολία να την ακολουθήσουν. Πάντως ναι, έχετε δίκιο, μπορούμε να πάμε καλύτερα. Σαν επίπεδο, τι ποσοστό υπαλλήλων έχουμε και αν είναι ποιοτικά καλό ή κακό, επιτρέψτε μου να σας πω ότι έχουμε καλό πρόσωπο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής)**: Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη)**: Θα ήθελα, πρώτα απ’ όλα, να εκφράσω τις ευχαριστίες μου προς την ηγεσία του Υπουργείου, την κυρία Υφυπουργό και τον κύριο Υπουργό, διότι το συγκεκριμένο σχέδιο νόμου ετέθη υπόψη του Συνηγόρου του Πολίτη σε χρόνο πρωθύστερο από τη σημερινή συζήτηση. Από τη συζήτηση, δηλαδή, σε επίπεδο αρμόδιας Επιτροπής και επεξεργασίας του. Είναι ένα χαρακτηριστικό και σημαντικό στοιχείο ορθής διαβούλευσης που αποφάσισε το Υπουργείο να τηρήσει με τις Ανεξάρτητες Αρχές της χώρας. Δεν είναι σύνηθες και γι’ αυτό ήθελα να το επισημάνω.

Με βάση αυτό, το Υπουργείο καταλαβαίνω ότι αντελήφθη ότι ο τρόπος με τον οποίο θα έπρεπε να οργανωθεί, τόσο ο τρόπος ελέγχου της θέσης στόχων, της αξιολόγησης όσο και της επίτευξης των στόχων εντός των ανεξάρτητων συνταγματικών Αρχών της χώρας, θα έπρεπε να διαφέρει.

Και προς τούτο, όπως ανέφερα και στην πρωτολογία μου, το Υπουργείο αναγνώρισε ότι θα έπρεπε αυτό να γίνεται από τις ίδιες τις Ανεξάρτητες Αρχές, θεσπίζοντας την Ειδική Επιτροπή, αποτελούμενη από τους πέντε επικεφαλής των πέντε συνταγματικά κατοχυρωμένων Αρχών. Αυτό θεωρώ ότι αποτελεί σημαντική καινοτομία, σημαντική επιλογή του Υπουργείου.

Με βάση αυτή την επιλογή, θέλω να επαναφέρω, και θα ήθελα αν όχι σήμερα ίσως στη συζήτηση στην Ολομέλεια που θα ακολουθήσει, τις ακόλουθες διευκρινίσεις από την κυρία Υφυπουργό ή από τον κ. Υπουργό.

Ξεκινώντας από αυτό στο οποίο αναφέρθηκε ο κ. Πρόεδρος του ΑΣΕΠ, η πρώτη διευκρίνηση αφορά στο εάν, έτσι όπως προκύπτει από τη δική μου ανάγνωση του νομοσχεδίου, η αρμοδιότητα της Αρχής Διαφάνειας όπως περιγράφεται στο σχέδιο νόμου για δειγματοληπτικούς ελέγχους, θα καταλαμβάνει ή όχι και το έργο των Ανεξάρτητων Αρχών και δη και της Επιτροπής, η οποία συγκροτείται αποτελούμενη από, όπως προανέφερα, τους επικεφαλής των Ανεξάρτητων Αρχών.

Κατά τη γνώμη μου, πέρα από το πραγματικό επιχείρημα, το πραγματικό πρόβλημα, που έδωσε ο κ. Πρόεδρος του ΑΣΕΠ, τίθεται και συνταγματικό ζήτημα. Θα ήθελα παρακαλώ τη διευκρίνιση του Υπουργείου επί αυτού.

Το δεύτερο σχετίζεται με την υπαγωγή ή όχι του ειδικού επιστημονικού προσωπικού των Ανεξάρτητων Αρχών στις πρόνοιες του υπό συζήτηση σχεδίου νόμου. Προσπάθησα να αναπτύξω στην πρωτολογία μου ότι, κατά την εκτίμησή μου, έτσι όπως διαρθρώνεται και με συνδυαστική ερμηνεία των άρθρων του σχεδίου νόμου, το σύνολο του προσωπικού των συνταγματικών Ανεξάρτητων Αρχών υπάγεται πλέον στις πρόνοιες κινήτρων και ανταμοιβών που προβλέπει το σχέδιο νόμου, βέβαια, υπό την προϋπόθεση ότι αναγνωρίζονται τα ειδικά συστήματα αξιολόγησης που ήδη είχε αναγνωρίσει ο ν. 4940 και αναγνωρίζει και το παρόν σχέδιο νόμου.

Θέλω να επισημάνω δε προς το Υπουργείο ότι εάν το Υπουργείο θεωρεί ότι θα πρέπει να υπάρξουν αλλαγές - γιατί ακούστηκε αυτό στη συζήτηση μεταξύ των φορέων - ως προς την οργανική διάρθρωση των Ανεξάρτητων Αρχών και δη των συνταγματικών, αυτό θα επιφέρει ένα κόστος, για το οποίο θα ήθελα να έχω την άποψη του Υπουργείου κατά πόσο είναι έτοιμο να το καλύψει, προκειμένου οι ρήτρες ή οι διατάξεις του σχεδίου νόμου που συζητάμε να μην είναι κενές περιεχομένου. Να μπορούν πράγματι να οδηγήσουν στην απόλαυση από τα στελέχη των Ανεξάρτητων Αρχών, είτε αυτά είναι διοικητικό προσωπικό, είτε ειδικό επιστημονικό προσωπικό, των ωφελημάτων που προβλέπει το σχέδιο νόμου.

Επιμένω στο θέμα των συνταγματικά κατοχυρωμένων Αρχών, διότι, μετά λύπης μου, οφείλω να πω, και εκεί θα διαφοροποιηθώ δυστυχώς, άκουσα ότι πρόκειται περί «δύο λεξούλες» οι συνταγματικά κατοχυρωμένες Αρχές. Έχω την ευθύνη και την τιμή, κύριε Πρόεδρε, να εκπροσωπώ μία από τις πέντε συνταγματικά κατοχυρωμένες Αρχές της χώρας. Δεν πρόκειται για «δύο λεξούλες». Πρόκειται για αναγόρευση πέντε διοικητικών Αρχών σε συνταγματικούς θεσμούς της χώρας, οι οποίες διαφοροποιούνται από τις υπόλοιπες 30 και Αρχές, όπως έχουν αποτυπωθεί στη νομοθεσία μας άλλες περισσότερο και άλλες λιγότερο για διάφορους λόγους. Και οι οποίες, πραγματικά, απολαμβάνουν τουλάχιστον προσωπικής ανεξαρτησίας, δεδομένου ότι εκλέγονται από τη Βουλή και δεν διορίζονται από την Κυβέρνηση.

Συνεπώς, δεν πρόκειται για «δύο λεξούλες», πρόκειται για συνταγματικές Αρχές, συνταγματικούς θεσμούς της πολιτείας μας. Και προς τούτο, θα έλεγα ότι και η επιλογή της υπαγωγής των Συνταγματικών Αρχών σε νόμο, ο οποίος αφορά ρυθμιστικές των αγορών Αρχές, και αναφέρομαι στον ν. 5043, δεν με βρίσκει σύμφωνο.

Εγώ θεωρώ ότι η επιλογή που έκανε το Υπουργείο, το επισπεύδον Υπουργείο, είναι ορθότερη. Απλά, θα ήθελα, όπως ανέφερα προηγουμένως, δύο διευκρινίσεις, ώστε να είναι σαφές σε όλους και σε εμένα καλύτερα και στο προσωπικό του Συνηγόρου του Πολίτη και όλων των υπόλοιπων ανεξάρτητων, Συνταγματικά, κατοχυρωμένων Αρχών ότι η ανεξαρτησία μας δεν τίθεται εν αμφιβόλω.

Η μία, όπως ανέφερα, είναι ότι καταλαμβάνει και το Ειδικό Επιστημονικό Προσωπικό, με τους όρους και τις προϋποθέσεις του ειδικού τρόπου αξιολόγησης του Επιστημονικού Προσωπικού και το δεύτερο ότι, στις αποφάσεις που θα καταλήγει ο εκάστοτε Φορέας, δηλαδή, εν προκειμένω ο Συνήγορος του Πολίτη, ο Πρόεδρος του ΑΣΕΠ, κ.λπ. ή θα αποφασίζονται μέσα στην Επιτροπή την Ειδική που συγκροτεί το σχέδιο νόμου, δεν θα υπεισέρχεται έλεγχος Φορέα, ο οποίος δεν έχει τα ίδια Συνταγματικά εχέγγυα, όπως, εν προκειμένω, είναι η Αρχή Διαφάνειας.

Κλείνω, αναφερόμενος στο κριτήριο της εντοπιότητας επειδή έγινε λόγος από διάφορους ομιλητές. Η τελευταία επισήμανση ήταν από τον αξιότιμο εκπρόσωπο του Κομμουνιστικού Κόμματος.

Θέλω να διευκρινίσω, κύριε Πρόεδρε, ότι, προφανώς, όπως το ανέφερε και ο Πρόεδρος του ΑΣΕΠ, το στοιχείο της εντοπιότητας και δη της νησιωτικότητας ή άλλων περιοχών της χώρας, οι οποίες, δεδομένης της γεωγραφικής μας σύνθεσης, υστερούν, δεν αμφισβητείται από τον Συνήγορο του Πολίτη, δεν αμφισβητούμε το κριτήριο της εντοπιότητας.

Το ζήτημά μας είναι, δεδομένου και το ότι ο Συνήγορος του Πολίτη στη χώρα έχει και τον πρόσθετο ρόλο, αν θέλετε, του Φορέα ίσης μεταχείρισης, άρα και του Φορέα εξασφάλισης ίσης πρόσβασης, ισότιμης πρόσβασης στην εργασία και στον Ιδιωτικό και στον Δημόσιο Τομέα ότι το κριτήριο της εντοπιότητας, δεν θα πρέπει να μοριοδοτείται με τρόπο ο οποίος θα είναι δυσανάλογα μεγάλος, τέτοιος, ώστε να μπορεί να δημιουργήσει πρόβλημα στην υπηρέτηση υπολοίπων θεμελιωδών Συνταγματικών Αρχών, όπως είναι αυτές της αξιοκρατίας και της ισότητας στην πρόσβαση στην εργασία. Το έχω αναπτύξει άλλωστε το συγκεκριμένο ζήτημα και στο υπόμνημά μου, το οποίο έχω θέσει υπόψη των μελών της Επιτροπής σας.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο τώρα έχει η κυρία Σταυρούλα Παπαδημητρίου.

**ΣΤΑΥΡΟΥΛΑ ΠΑΠΑΔΗΜΗΤΡΙΟΥ(Μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων):** Θα ξεκινήσω σχολιάζοντας τον κ. Ποττάκη, την αναφορά για τις Ανεξάρτητες Αρχές. Γιατί, σαν Υπουργείο Εσωτερικών, πρέπει να βρείτε και σαν Κυβέρνηση, βαφτίζουμε περισσότερες Ανεξάρτητες Αρχές ή αυτές που ήδη υπάρχουν, βαθαίνουμε τα δικαιώματά τους και εξισώνουμε τους υπαλλήλους;

Γιατί, αυτό που βλέπουμε είναι ό,τι θέλει να φύγει από την ευθύνη του Κράτους γίνεται Ανεξάρτητη Αρχή, δημιουργώντας ένα ζήτημα και πραγματικά, αυτές οι δύο λέξεις έτσι, όπως το χρησιμοποιεί αυτή η Κυβέρνηση, ναι, είναι, σε μερικές περιπτώσεις, όπως το θεσμοθέτησε, η Επιθεώρηση Εργασίας, από την οποία προέρχομαι. Αυτό μας είπε ο κ. Χατζηδάκης, ο σημερινός Υπουργός Οικονομικών ότι είναι δύο λέξεις να γίνει Ανεξάρτητη Αρχή.

Απαντώντας, θέλω να πω ότι δεν μας άκουσαν βέβαια κάποιοι που θέσανε το ερώτημα. Εμείς, ως Δημόσιοι Υπάλληλοι, είπαμε ότι το βασικό ζήτημα για τις προσλήψεις, το βασικό ζήτημα που οι άνθρωποι δεν πηγαίνουν για δουλειά, είναι οι απολαβές, οι αποδοχές που έχουμε σαν Δημόσιοι Υπάλληλοι. Αυτή τη στιγμή, είναι πολύ χαμηλότερες ακόμα και από του ιδιωτικού τομέα για ανειδίκευτους εργαζόμενους, για ανθρώπους που έχουν τα αντίστοιχα προσόντα, είναι κοροϊδία.

Τα αιτήματά μας, δηλαδή, για τα δώρα που έχουμε, είναι πολύ σημαντικά και όταν βελτιώσουμε και τις αμοιβές των Δημοσίων Υπαλλήλων και όταν βελτιώσουμε και τις υποδομές που υπάρχουν στην περιφέρεια, θα λυθούν όλα τα ζητήματα, αυτά που λέμε ότι γίνονται διαγωνισμοί και δεν πάει ο κόσμος, λογικό είναι να μη θέλει να πάει κόσμος, αλλά έχει να κάνει με την επαναφορά των δώρων.

Τώρα, όσον αφορά το σύστημα αξιολόγησης του προηγούμενου διαστήματος που τώρα επεκτείνεται. Δεν έχουμε κανένα μέτρο, δεν είδαμε τίποτα να φέρει στην υπηρεσία παρά γκρίνια, όμως, πάρα πολύ μεγάλη γκρίνια. Να φανταστείτε υπάρχει υπηρεσία που από τις πέντε Διευθύνσεις, πήραν μπόνους οι τρεις. Από αυτές τις τρεις, πήραν υπάλληλοι του ίδιου βαθμού, ο ένας 1.400 ευρώ, ο άλλος 800 και άλλος 400. Άνθρωποι που μιλούσαν πριν, σταμάτησαν να μιλάνε, αν και δεν είναι ευθύνη. Δηλαδή, αυτός ο διαχωρισμός δεν είδαμε να φέρνει κάτι θετικό, αντίθετα, είδαμε να βαθαίνει το χάσμα, την ευνοιοκρατία, τον πελατειασμό. Βέβαια οι άνθρωποι είναι λογικό, με αυτές τις αποδοχές, να θέλουμε να πάρουμε ένα μπόνους, δεν μπορούμε να πούμε «όχι, δεν το παίρνουμε, γιατί δεν το πήρε ο συνάδελφός μου». Καταλαβαίνετε; Αλλά, εμείς δεν είδαμε. Είδαμε να σέρνουν την ΑΔΕΔΥ στα δικαστήρια για τις προκηρύξεις απεργίας - αποχής, να σέρνουν τις ομοσπονδίες μας, δεν είδαμε κάτι θετικό. Αν έχει το Υπουργείο Εσωτερικών να μας επιδείξει σε κάποιους τομείς αύξηση, θα θέλαμε πάρα πολύ να δούμε μετρήσεις αυτού του συστήματος.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Πετρίδης.

**ΠΕΤΡΟΣ ΠΕΤΡΙΔΗΣ (Μέλος της Εκτελεστικής Επιτροπής της Πανελλήνιας Ομοσπονδίας Εργαζομένων Οργανισμών Τοπικής Αυτοδιοίκησης):** Να αναφέρω ότι όσον αφορά τη στελέχωση σε ορεινές και νησιωτικές περιοχές, δεν εστίασα και στα έξοδα διαμονής και σίτισης, γιατί έχει ψηφιστεί ένα άρθρο, άσχετα αν οι δήμοι λόγω οικονομικής στενότητας, και εδώ καλούμε το Υπουργείο Εσωτερικών να τους συνδράμει, μπορούν, με μια απόφαση Δημοτικού Συμβουλίου, να καλύπτουν τα έξοδα διαμονής και σίτισης των υπαλλήλων και διαφόρων άλλων κατηγοριών δημοσίων υπαλλήλων.

Το άλλο που είπαμε είναι ότι εμείς στους ΟΤΑ θέλουμε ειδική αξιολόγηση και έτσι απέχουμε από την αξιολόγηση του ν. 4940/2022. Όταν γίνει αυτή η ειδική αξιολόγηση για τους ΟΤΑ, τότε θα εκφράσουμε και τις αμφιβολίες και τις ανησυχίες μας για τα μπόνους, ποιος κρίνει, αν είναι μετρήσιμοι οι στόχοι, γιατί οι προϊστάμενοι που δεν είναι «κρυμμένοι» αξιοκρατικά, τοποθετημένοι από τους δημάρχους, ορίζονται ως αξιολογητές και διάφορα. Απλώς, δεν ήθελα να εστιάσω τόσο πολύ, γιατί είμαστε κατά βάση αντίθετοι.

Κυρίως, όμως, να πω για το άρθρο 34. Είναι τιμωρητική η προϋπόθεση συμμετοχής στη διαδικασία στοχοθεσίας και αξιολόγησης σύμφωνα με το Μέρος β’ του ν. 4940/2022 για να μπορεί ένας υπάλληλος να λαμβάνει μέρος στη διαδικασία. Αποτελεί εκβιαστική και τιμωρητική λογική ενώ δεν διώκεται εμμέσως η συνδικαλιστική δράση. Έχουμε ένα νομοθετικό πλαίσιο, έχει ψηφίσει η παρούσα Κυβέρνηση, που έχει «στραγγαλίσει» τις συνδικαλιστικές ελευθερίες. Δεν υπάρχει απεργία ή αποχή των εργαζομένων που να μην έχει προσφύγει το Υπουργείο για να τη βγάλει παράνομη και καταχρηστική. Αυτό μας πάει σε άλλες εποχές και σε άλλες καταστάσεις. Μας έχουν στερήσει το αναφαίρετο δικαίωμα του να απεργούμε και να απέχουμε από πράγματα τα οποία δεν συμφωνούμε και τα οποία κρίνουμε ότι είναι και κάποια, αρκετά από αυτά, αντισυνταγματικά.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία):** Προς τον Πρόεδρο του ΑΣΕΠ, να διευκρινίσω το εξής. Στον γραπτό διαγωνισμό, δεν προβλέπεται ποσόστωση και γι’ αυτό ζητάμε τη μοριοδότηση των ατόμων με αναπηρία. Απλά, στις συγκεκριμένες προκηρύξεις, προβλέπεται διευκόλυνση των ατόμων με αναπηρία. Η μοριοδότηση ζητείται στην επί ποσοστού της αναπηρίας στις προκηρύξεις που δεν αφορούν τους γραπτούς διαγωνισμούς για τη μεταξύ τους σύγκριση, για να ισοσκελίσει αυτή την έλλειψη της δυνατότητας των ατόμων με βαριά αναπηρία να αποκτήσουν εργασιακή εμπειρία, καθότι η εργασιακή εμπειρία μοριοδοτείται με συντελεστή επί 7 το πολύ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Δημήτριος Κουντούρης.

**ΔΗΜΗΤΡΙΟΣ ΚΟΥΝΤΟΥΡΗΣ (Πρόεδρος του Σωματείου Οικογενειών Ενόπλων Δυνάμεων):** Κύριε Πρόεδρε, δεν έχουμε κάτι. Σας ευχαριστώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κύριος Διονύσιος Λιναρδάτος.

**ΔΙΟΝΥΣΙΟΣ ΛΙΝΑΡΔΑΤΟΣ (Πρόεδρος της Ομοσπονδίας Εργαζομένων Ανεξάρτητων Αρχών):** Θα ήθελα να διευκρινίσω σε σχέση αυτά που είπα πριν και βλέπω ότι παρεξηγήθηκαν. Ποτέ δεν αμφισβήτησα σε καμία περίπτωση τη σημασία που έχουν οι συνταγματικά κατοχυρωμένες Ανεξάρτητες Αρχές. Όμως, δεν είναι οι μόνες Ανεξάρτητες Αρχές, υπάρχουν και Ανεξάρτητες Αρχές, όπως ο Συνήγορος του Καταναλωτή και άλλες για τις οποίες θα εφαρμοστεί αυτό το σύστημα που νομοθετείτε.

Με βάση τις διατάξεις όπως εγώ τις βλέπω, οδηγούν τους στόχους τους να περνάνε μέσα από την επιτροπή που ορίζει το Υπουργείο και όχι την ειδική επιτροπή με τις πέντε συνταγματικά κατοχυρωμένες. Πρότεινα η ίδια επιτροπή να αναλάβει να βγάλει τις αντίστοιχες, ας πούμε, δράσεις που έχει για τους στόχους όπου έχουν οι συνταγματικά κατοχυρωμένες Αρχές. Ενδεχομένως, να χρειαστεί μια τροποποίηση της σύνθεσής της και τα υφιστάμενα μέλη να αντικαθίστανται και να υπάρχουν άλλα, αναπληρωματικά μέλη, όταν συζητούνται των άλλων Αρχών, όπως τον Συνήγορο του Καταναλωτή. Δεν είναι ο μόνος τρόπος, καθώς μπορεί να αποφασιστεί τελικά να οριστεί μια άλλη επιτροπή που θα αναλάβει αυτές τις Αρχές και να παίξει τον ρόλο της ειδικής επιτροπής κινήτρων και ανταμοιβής.

Μία πρόταση έκανα και νομίζω ότι και γι’ αυτές τις Αρχές πρέπει να λυθεί το πρόβλημα, όπως ακριβώς γίνεται για τις συνταγματικά κατοχυρωμένες Αρχές. Μετά από αυτή τη διευκρίνιση, δεν έχω να προσθέσω κάτι άλλο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Παναγιώτης Ψαρός.

**ΠΑΝΑΓΙΩΤΗΣ ΨΑΡΟΣ (Πρόεδρος της Ένωσης Ελεγκτών Εναέριας Κυκλοφορίας Ελλάδος):** Θέλω να απαντήσω στις ερωτήσεις που έχουν τεθεί κατά σειρά, όπως στην ερώτηση της κυρίας Κωνσταντοπούλου σχετικά με τα θέματα ασφαλείας και το τι έχει λυθεί μέχρι σήμερα. Είναι αλήθεια ότι, ειδικά τον τελευταίο ενάμιση χρόνο, έχουμε κάνει μια ολόκληρη εκστρατεία για να βγάλουμε το πόρισμα προς τα έξω, γιατί, δυστυχώς, είναι πάρα πολλά τα χρόνια που το πρόβλημα αντί να λύνεται, εντείνεται, τόσο όσον αφορά το προσωπικό, όσο και τον εξοπλισμό.

Στο θέμα της Ασφάλειας, το εργαλείο που έχουμε, ως Έλεγχο Εναέριας Κυκλοφορίας, για να αντιμετωπίσουμε τις δυσχέρειες που έχουμε από τους ελλείψεις που αντιμετωπίζουμε είναι ένα να μειώνουμε τον ρυθμό εξυπηρέτησης αεροσκαφών. Δηλαδή, μειώνουμε τον αριθμό των αεροσκαφών που εξυπηρετούνται ανά ώρα, για να μπορέσουμε να κρατήσουμε το επίπεδο ασφαλείας, το οποίο, για εμάς, είναι αδιαπραγμάτευτο. Αυτό, βέβαια, σημαίνει ότι υπάρχουν καθυστερήσεις στα αεροπλάνα, οι οποίες δεν είναι ευχάριστες και, όπως είπα και πριν στην πρωτολογία μου, αλλά είναι κοστοβόρες.

Αλλά, για εμάς δεν τίθεται θέμα προτεραιοτήτων, καθώς η ασφάλεια είναι ύψιστη προτεραιότητα. Απλά, πρέπει να δούμε τι άλλο μπορούμε να κάνουμε για να φτιάξουμε ένα σύστημα αποδοτικό που θα ενισχύσει τις αερομεταφορές οι οποίες, πέρα από το κομμάτι της συνδεσιμότητας των νησιών που έχουμε με την ηπειρωτική χώρα, είναι και το θέμα του τουρισμού, ο οποίος εξαρτάται κυρίως από τις από τις αερομεταφορές.

Στο κομμάτι του προσωπικού, αυτό που γίνεται σήμερα βάζει τον θεμέλιο λίθο για να μπορέσει το πρόβλημα να λυθεί, όχι άμεσα είναι η αλήθεια, αλλά, αν πούμε ότι γίνει ο διαγωνισμός, όπως είπε ο κ. Παπαϊωάννου, ξεχωριστός διαγωνισμός για την ΥΠΑ, το ευκταίο είναι να γίνει μέσα στους επόμενους μήνες και σίγουρα να προκηρυχθεί πριν λήξει το έτος. Εφόσον προσληφθούν αυτοί οι ελεγκτές, θα ήθελα και την επιβεβαίωση και από τη μεριά του Υπουργείου και από τη μεριά του ΑΣΕΠ, μιλάμε για τους 34 που εγκρίθηκαν πρόσφατα συν τους 69 που δεν κατάφεραν να προσληφθούν από τον προηγούμενο διαγωνισμό. Μιλάμε για 97 άτομα στο σύνολο, οι οποίοι είναι υπεραναγκαίοι και, μάλιστα, όχι να σταματήσουμε εκεί, αλλά να θεσμοθετηθεί, με αυτό που βλέπουμε ότι μπορεί να γίνει με αυτή τη νομοθετική ρύθμιση, ένας μόνιμος μηχανισμός για να καλύπτουμε έγκαιρα τις αποχωρήσεις.

Άρα, λοιπόν, στο θέμα του προσωπικού, εάν προσληφθούν αυτοί οι 97, μπορώ να σας πω, ότι μπορεί να επέλθει μια ομαλή κατάσταση στα επόμενα δύο με τρία χρόνια. Άρα, τουλάχιστον, πιάνουμε πάτο και λέμε ότι αρχίζουμε και ανεβαίνουμε. Θα υπάρχουν καθυστερήσεις και τα επόμενα χρόνια, γιατί δεν μπορούμε να διαπραγματευτούμε την ασφάλεια, αλλά, τουλάχιστον, θα έχουμε θέσει τις βάσεις για να μπορέσουμε να πάμε καλύτερα.

Στο κομμάτι των συστημάτων, στο δεύτερο σκέλος της ερώτησης της κυρίας Κωνσταντοπούλου, εκεί τα πράγματα είναι λίγο πιο πολύπλοκα. Έχει εντοπιστεί το πρόβλημα και επειδή αναφέρθηκε ότι χρύσωσα το χάπι στην κυρία Χαραλαμπογιάννη, αν βλέπω ότι γίνεται κάτι σωστό και μάλιστα κάτι σωστό μετά από δεκαετίες, είναι χαρά μας να το επισημάνουμε και να το στηρίξουμε. Επίσης, είμαι ευγνώμων σε όλα τα κόμματα που έθιξαν το θέμα που αναδείξαμε εμείς και γι’ αυτό μπόρεσε και πήρε μια κινητικότητα και μπορούμε τώρα και λέμε ότι πήρε μία διαδικασία, ώστε να βρίσκονται λύσεις.

Στο θέμα των συστημάτων, μπορώ να πω ότι έχει εντοπιστεί το πρόβλημα και από τη μεριά του Υπουργείου, αλλά το θέμα είναι αρκετά πολύπλοκο γιατί έχει να κάνει με διαδικασίες προμηθειών που έχουν κολλήσει στα δικαστήρια εδώ και πολλά χρόνια. Είναι ένας λάθος σχεδιασμός. Δεν είμαστε στο μηδέν, είμαστε στο μείον. Είναι ένας γόρδιος δεσμός που πρέπει να κοπεί για να πούμε ότι βάζουμε τις βάσεις. Μπορώ να πω ότι στο κομμάτι των συστημάτων επικοινωνιών, έχει ήδη βρεθεί μια κινητικότητα στα επόμενα δύο χρόνια και μπορεί να έχουμε νέα συστήματα.

Στο κομμάτι του συστήματος ραντάρ, που είναι το μεγαλύτερο πρόβλημα, ακόμα δεν έχει ληφθεί οριστική απόφαση, που σημαίνει ότι από τη στιγμή που θα βρεθεί η ενδεδειγμένη λύση, θα χρειαστούν δύο με τρία χρόνια για να εγκατασταθεί. Αυτό σημαίνει, ότι πάλι δεν είμαστε κοντά, αλλά, τουλάχιστον, θα θέλαμε να δούμε ότι υπάρχει φως στο τούνελ. Οπότε, τα θέματα είναι εκεί και τα επόμενα χρόνια θα έχουμε καθυστερήσεις, γιατί θέλουμε να έχουμε ασφάλεια.

Κάνουμε ό,τι μπορούμε. Το προσωπικό είναι η μοναδική διέξοδος. Η πρόσληψη προσωπικού και η εκπαίδευση του είναι η μοναδική διέξοδος. Υπήρχαν κάποιες σκέψεις από τη διοίκηση της ΥΠΑ, τον προηγούμενο καιρό, να αυξηθεί το ωράριο. Σε ένα ήδη κουρασμένο προσωπικό, που δίνει ό,τι μπορεί τα τελευταία χρόνια για να κρατήσει το σύστημα όρθιο, το να του αυξήσεις και το ωράριο, θα το αποτελειώσεις, Η κούραση είναι αναγνωρισμένος κίνδυνος στην ασφάλεια των πτήσεων και υπάρχει ολόκληρη διαδικασία του πώς αντιμετωπίζεται η κούραση και πώς μπαίνει ένα φρένο στο όριο που μπορεί να δουλέψει κάποιος στην αεροπορία και στο πιλοτήριο ένας πιλότος, οπότε βλέπω ότι διακρίνεται μία αχτίδα αισιοδοξίας σε αυτό το πράγμα, ειδικά στο θέμα του προσωπικού.

Όμως, μένει να ολοκληρωθεί αυτή η διαδικασία και να ξεκινήσει με την προκήρυξη και την πρόσληψη των νέων συναδέλφων όσο πιο άμεσα γίνεται, γιατί, πλέον, καθυστερήσεις μερικών μηνών μπορεί να οδηγήσουν και στην απώλεια ενός ή δύο χρόνων από την εκπαίδευση, γιατί κάποιος για να είναι διαθέσιμος, θέλει ένα συγκεκριμένο χρόνο, από δύο έως πέντε χρόνια.

Τώρα, όσον αφορά το κομμάτι που έθεσε ο βουλευτής από την «ΕΛΛΗΝΙΚΗ ΛΥΣΗ», ναι, ένα λάθος μπορεί να αποβεί μοιραίο, αλλά έχουμε μάθει στην αεροπορία και υπάρχουν διαδικασίες που αποτρέπουν ένα λάθος από το να γίνει μοιραίο. Ακόμα και αν αυτό συμβεί, τηρούμε, ως έλεγχος εναέριας κυκλοφορίας, τα υψηλότερα στάνταρ που υπάρχουν παγκοσμίως και αυτό είναι ο παράγοντας που δίνει την ασφάλεια στις πτήσεις, παρότι το σύστημα έχει αφεθεί και θα πρέπει να αντιμετωπιστούν οι ελλείψεις που έχουμε.

Τώρα όσο αφορά στο κομμάτι της ηχορύπανσης στο «Ελευθέριος Βενιζέλος», δεν είμαι ο πλέον ειδικός, έχω άποψη μέσα από τη δουλειά μου, αλλά δεν είμαι ο ειδικός να την εκφράσω. Η δουλειά μας είναι να εφαρμόζουμε τις διαδικασίες που αποφασίζονται από το Αεροδρόμιο και από τις αρμόδιες Αρχές, για να αποφευχθεί η ηχορύπανση. Υπάρχει ένα συγκεκριμένο πρόγραμμα, που εφαρμόζεται συγκεκριμένα στο «Ελευθέριος Βενιζέλος», το οποίο μας επιβαρύνει αρκετά το επιχειρησιακό έργο, αλλά αυτό, εν τέλει, αποτελεί μια πολιτική απόφαση. Γιατί, ξέρετε, παγκοσμίως, το θέμα της ηχορύπανσης έρχεται σε αντιδιαστολή με την επιχειρησιακή εκμετάλλευση του Αεροδρομίου, οπότε είναι μια πολιτική απόφαση τι θα «κόψουμε» από την απόδοση του Αεροδρομίου για να δώσουμε στους ανθρώπους που ζουν γύρω από το Αεροδρόμιο μια καλή ποιότητα ζωής.

Εμείς αυτό που κάνουμε είναι ότι τις διαδικασίες ηχορύπανσης τις τηρούμε. Δεν έχει επίπτωση η έλλειψη προσωπικού στο κομμάτι των διαδικασιών και πώς τις εφαρμόζουμε, έχει ενδεχομένως επίπτωση στη λειτουργία του Αεροδρομίου, αλλά αυτό δεν είναι δική μας απόφαση, εμείς απλώς, εκτελούμε ό,τι έχει αποφασιστεί και αν αποφασιστεί στην πορεία κάτι διαφορετικό, επίσης, θα το εκτελέσουμε. Το μόνο που αδιαπραγμάτευτα θα εφαρμόσουμε είναι τα θέματα ασφάλειας των πτήσεων, τα αεροπλάνα είναι μηχανές, με συγκεκριμένη απόδοση, οπότε μπορούν - αυτό έχει δείξει η παγκόσμια εμπειρία - να μετριαστούν σε μεγάλο βαθμό οι επιπτώσεις της ηχορύπανσης, αλλά δεν μπορεί να εκμηδενιστεί από τη στιγμή που υπάρχει ένα αεροδρόμιο στην περιοχή, εκτός και αν ληφθεί απόφαση το Αεροδρόμιο να μετακομίσει. Οπότε, μπορώ να πω ότι στο κομμάτι της ηχορύπανσης όλοι οι συνάδελφοι είναι ευαισθητοποιημένοι, εκτελούμε επακριβώς τις διαδικασίες που έχουν τεθεί. Εάν βρεθεί μία λύση να μειωθεί κι άλλο η ηχορύπανση, ευχαρίστως, να συνεισφέρουμε σε αυτήν, αλλά είναι πέραν των αρμοδιοτήτων μας. Εμείς απλά εκτελούμε.

Μία μικρή αναφορά, αν και δεν μου τέθηκε, στο θέμα της εντοπιότητας, το οποίο μας πλήττει αρκετά και έχει δείξει σε εμάς η εμπειρία ότι όταν προσλαμβάνεις κόσμο ειδικά σε νησιωτικές περιοχές που δεν είναι από ‘κει, εν τέλει, αργά η γρήγορα και μάλλον γρήγορα, επιδιώκει να μετατεθεί και αν δεν γίνονται σύντομα προσλήψεις, όπως έχουμε την ατυχία εμείς, στην Υπηρεσία Πολιτικής Αεροπορίας, μοιραία, κάποια στιγμή, κάποιος καταφέρνει και μετατίθεται και αυτό έχει μια μεγάλη επίπτωση στη λειτουργία του ελέγχου εναέριας κυκλοφορίας που μένει πίσω. Θα σας πω ένα χαρακτηριστικό παράδειγμα.

Η Σκιάθος είχε τρεις μόνιμους υπηρετούντες πριν από αρκετά χρόνια, δεν έγιναν προσλήψεις για αρκετά χρόνια, οι άνθρωποι ζήτησαν να μετατεθούν, γιατί πέρασαν πολλά χρόνια στη Μονάδα και εν τέλει το αίτημα έγινε δεκτό και για τους τρεις, οπότε η Σκιάθος, για αρκετό καιρό, μέχρι που έγιναν κάποιες μετατάξεις και μια πρόσληψη, νομίζω, το τελευταίο διάστημα, η Σκιάθος είχε μηδέν μόνιμο προσωπικό και λειτουργούσε μόνιμα με αποσπάσεις. Οπότε, κατανοώ τα θέματα ισότητας και αξιοκρατίας, αλλά, εν τέλει, είμαστε μια νησιωτική χώρα και πρέπει να δούμε πώς θα κρατήσουμε τον κόσμο εκεί πέρα, να δουλέψει, ειδικά σε κρίσιμες δομές ή τουλάχιστον να βρούμε ένα τρόπο να αναπληρώνονται κατά τακτά χρονικά διαστήματα, ούτως ώστε να μην μένουν μονάδες υποστελεχωμένες μόνο και μόνο γιατί κανένας δεν θέλει να πάει να δουλέψει.

Χαρακτηριστικό παράδειγμα είναι η Μύκονος, η οποία μπορεί να μην είναι παραμεθόριος, αλλά έχει τεράστιο κόστος ζωής. Ένας συνάδελφος που πάει να δουλέψει εκεί πέρα έχει τριπλάσιο-τετραπλάσιο κόστος ζωής απ’ ό,τι σε μια οποιαδήποτε άλλη περιοχή της χώρας και αυτό συνυπολογίζεται και πάλι, υπάρχουν συνεχείς αιτήσεις για μετάθεση.

Και θα ήθελα να κλείσω με την αναφορά του κυρίου Παπαϊωάννου. Κατ’ αρχάς, εμμένω στον ορισμό «φιάσκο», γιατί όταν θέλεις να προσλάβεις 92 άτομα και καταλήγεις να προσλάβεις 29, και τώρα να παλεύουμε με την τροπολογία, με το άρθρο που εισάγεται εδώ πέρα, που λύνει το πρόβλημα και στην ουσία αναγνωρίζει το πρόβλημα που είχε ο προηγούμενος νόμος, ο χαρακτηρισμός δεν αφορούσε πρόσωπα. Ξέρετε, στην Αεροπορία, όταν διερευνούμε τι πήγε λάθος, δεν ψάχνουμε να αποδώσουμε ευθύνες, ψάχνουμε να δούμε τι θα γίνει για να μην ξαναγίνει το λάθος. Ακόμα και αν εντοπίσουμε ότι κάποιος έκανε λάθος, φτιάχνουμε διαδικασίες που ακόμα και να θέλει κάποιος, να μην μπορεί να το ξανακάνει.

Η αλήθεια είναι ότι ήμουν και εγώ σε εκείνη τη σύσκεψη στο Υπουργείο Υποδομών και Μεταφορών, με την υπηρεσιακή Κυβέρνηση, όπου ενώ όλοι περιμέναμε ένα διαγωνισμό να μας φέρει 92 άτομα, ανακαλύψαμε, τουλάχιστον εμείς, ότι η τρέχουσα νομοθεσία απαγόρευε οποιαδήποτε άλλη μεθόδευση πέραν του να πάρουμε άτομα από τον διαγωνισμό, τον μεγάλο διαγωνισμό του ΑΣΕΠ, τον γραπτό, ο οποίος είχε ήδη διεξαχθεί. Πολλοί άνθρωποι που ήθελαν να γίνουν ελεγκτές δεν μετείχαν σε εκείνο το διαγωνισμό, γιατί είχε μείνει η εντύπωση, και όχι τελείως άδικα, ότι δεν θα προσληφθούν ελεγκτές από εκείνο το διαγωνισμό. Το αποτέλεσμα ήταν, μας μπήκε ένα μαχαίρι στον λαιμό ότι είτε παίρνουμε από ό,τι μπορούμε να βρούμε από αυτό το διαγωνισμό είτε χάνουμε ενάμιση χρόνο που για εμάς ήταν τρία καλοκαιρία, γιατί έτσι μετράμε εμείς την απόδοση. Πλέον, δηλαδή, μερικοί μήνες απόκλισης, μπορείς να χάσεις μια ολόκληρη χρονιά και μας πέφτει το θέμα ότι είτε παίρνουμε από αυτούς τους επιτυχόντες, που δεν πληρούσαν πολλοί, αρκετοί, το κριτήριο της ηλικίας, το οποίο είναι πάρα πολύ σημαντικό και έχει αποδειχτεί, το όριο των 30 ετών, για εμάς, είναι αδιαπραγμάτευτο. Δηλαδή, να προσληφθεί κάποιος, να είναι 30 ετών, την ημέρα της πρόσληψης.

Είναι ένα επάγγελμα που απαιτεί υψηλή εξειδίκευση, επενδύεις πάνω στον ελεγκτή, χρειάζεται χρόνο για να αποδώσει και, όπως σας είπα και στην πρωτολογία μου, κορυφώνεται η απόδοσή του στα 40 έτη και από τα 50 και μετά αρχίζει και φθίνει ραγδαία. Επειδή δεν έχουμε προσωπικό, αναγκαζόμαστε και είμαστε η εξαίρεση στην Ευρώπη, αφήνουμε το προσωπικό πέρα από τα 60 και 63 και 65 έτη πολλές φορές στο μικρόφωνο, ενώ στην Ευρώπη, μετά τα 55, οι ελεγκτές αποσύρονται. Το θέμα ήταν ότι ο διαγωνισμός του ΑΣΕΠ ήταν ή παίρνουμε ό,τι βρίσκουμε τώρα με τα κριτήρια που έχουμε ή περιμένουμε ενάμιση χρόνο. Τελικά, συναινέσαμε στο να προχωρήσουμε και τώρα είμαστε εδώ, για να ολοκληρώσουμε τη διαδικασία και να πάρουμε αυτούς που δεν πήραμε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Παπαδημητρίου.

**ΚΩΝΣΤΑΝΤΙΝΟΣ ΠΑΠΑΔΗΜΗΤΡΙΟΥ (Πρόεδρος του Διοικητικού Επιμελητηρίου Ελλάδος):** Πολύ συνοπτικά, απαντώντας στο ερώτημα που είχε τεθεί από τον βουλευτή, θα πω το εξής. Εμείς είπαμε ότι το σύστημα κινήτρων και ανταμοιβής είναι δίκοπο μαχαίρι. Σε όλη τη βιβλιογραφία αναφέρεται ως πετυχημένο σύστημα, είναι σύστημα που ανταμείβει και μπορεί να κινητοποιήσει από τη στιγμή που θα το εφαρμόσεις σωστά.

Το θέμα είναι ότι αποτυγχάνει πλήρως αν ανταμείψει λάθος πρόσωπα. Κρίσιμο, λοιπόν, όμως, είναι συνεπώς, το πώς επιλέγεις τους δικαιούχους, δηλαδή πώς επιλέγεις τα πρόσωπα που θα πάρουν τις ανταμοιβές. Και εδώ έχει πολύ σημαντικό ρόλο αν έχεις αντικειμενικά δεδομένα, δηλαδή, αν στις δομές σου υπάρχει αξιολόγηση θέσης, όπως περιέγραψα, τότε σε πολύ μεγάλο βαθμό, η απάντηση έχει ήδη δοθεί. Ο αρχιλογιστής θα πάρει το ποσό πολλαπλασιασμένο επί πέντε, ενώ ο βοηθός λογιστή θα πάρει το ποσό πολλαπλασιασμό επί τρία κ.λπ.. Γιατί, υπάρχει μια αλυσίδα ρόλων, που έχει αξιολογηθεί και σου δίνει λίγο-πολύ ποιος έχει συμβάλλει περισσότερο και ποιος όχι. Όταν δεν υπάρχει κάτι τέτοιο και στη δικιά μας πραγματικότητα δεν υπάρχει κάτι τέτοιο, τι κάνεις τότε;

Η προφανής λύση είναι να βάλεις την ιεραρχία μπροστά και να αποφασίσει η ιεραρχία. Σήμερα, όμως, πάλι, η ιεραρχία σε πολύ μεγάλο βαθμό, άγνωστο ακριβώς, αλλά θα το μάθουμε και αυτό, δεν έχει προκύψει μέσα από τις τακτικές διαδικασίες του υπαλληλικού Κώδικα, έχει προκύψει με διάφορους άλλους, με μεταβατικού τρόπους, με αναθέσεις, με αναπληρώσεις και τα λοιπά. Υπάρχει συνεπώς ορατό πρόβλημα για το ποιος θα αποφασίσει ποιοι θα είναι οι δικαιούχοι και τι ακριβώς ποσά θα λάβουν. Οι κίνδυνοι που προκύπτουν με τις επιλογές που γίνονται μέσα στο νομοσχέδιο, για τους λόγους που είπαμε, είναι ολοφάνεροι.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Καρυώτη.

**ΗΒΑ ΚΑΡΥΩΤΗ (Μέλος του Προσωρινού Διοικητικού Συμβουλίου του Συλλόγου Επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022):** Εκτιμούμε ότι στη συζήτηση που προηγήθηκε, αναδείχτηκε, και από τη δική μας τοποθέτηση και της Μάλλιου, των φορέων και των συλλόγων των εργαζομένων, ότι βρισκόμαστε αντιμέτωποι με μία πολύ ισχυρή αντίφαση. Από τη μία, υπάρχει τεράστια έλλειψη προσωπικού στο δημόσιο, που αγγίζει όλους μας και το δημόσιο στην αποτελεσματικότητά του. Χαρακτηριστικό παράδειγμα νομίζουμε ότι είναι οι καθυστερήσεις που σημειώνονται σε κάθε στάδιο του διαγωνισμού του ΑΣΕΠ, ειδικά του δικού μας διαγωνισμού, που θεωρούμε ότι ίσως και να πυροδότησε σ’ έναν βαθμό το να κατατεθεί ένα τέτοιο νομοσχέδιο.

Υπάρχει, λοιπόν, η αντίφαση αυτών των τεράστιων κενών από τη μία και από την άλλη, μια πολύ μεγάλη δεξαμενή επιτυχόντων που, εδώ και ενάμιση χρόνο, γνωρίζουν ότι πέρασαν τη βάση, όμως, ελάχιστοι, ένα πάρα πολύ μικρό ποσοστό έχουν αναλάβει ήδη υπηρεσία.

Προβλέπεται ότι η καθυστέρηση αυτή θα συνεχιστεί ακόμα και αν κάποιος πάρει τις προτάσεις του νομοσχεδίου, τις βάλεις σε ένα χαρτί και πει ότι όλα θα πάνε «By the book». Εκτιμούμε ότι θα πάρει πάνω από έναν χρόνο να ολοκληρωθεί αυτή η διαδικασία, από το σημείο που βρισκόμαστε σήμερα.

Επιπλέον, εμείς εδώ είμαστε σε μια θέση που ζητάμε να μπούμε στο Δημόσιο.

Από την άλλη, όμως, είμαστε και ασθενείς στα νοσοκομεία, είμαστε γονείς με παιδιά που πηγαίνουν σε σχολεία, που λείπουν καθηγητές, είμαστε πολίτες που προσπαθούμε να κλείσουμε ένα ραντεβού με τη Διοίκηση και μπορεί να περάσει και ένας μήνας για να μπορέσεις να εξυπηρετηθείς. Αντιλαμβανόμαστε και συμφωνούμε με όλα αυτά που τέθηκαν.

Νομίζω ότι από την «Ελληνική Λύση» έγινε μία ερώτηση στην κυρία Μάλλιου. Οπότε, είναι σωστό να απαντήσει εκείνη σε αυτό που ερωτήθηκε. Δεν μπορούμε να απαντήσουμε για όλα αυτά εδώ που σας εκθέσαμε, γιατί δεν είναι στην αρμοδιότητά μας. Εμείς είπαμε προθεσμίες, προβλήματα, αγωνίες κ.λπ..

Εκτιμούμε ότι όλη η ιστορία δεν είναι θέμα προσώπων, αλλά θέμα πολιτικών. Όταν οι πολιτικές λένε ότι «ένας φεύγει και ένας έρχεται» σε ένα τόσο υποστελεχωμένο Δημόσιο, όταν λέμε ότι δε μπορούμε να πληρώσουμε ανθρώπους, 30, 40, 50 χρόνων, όχι με βάση τις ανάγκες τους, να αντιμετωπίσουν τα στοιχειώδη, θεωρούμε ότι από εκεί ξεκινάει το πρόβλημα.

Κλείνοντας, πρέπει να πούμε και εμείς ότι όσον αφορά το θέμα της εντοπιότητας, 50 χιλιόμετρα από τη Θεσσαλονίκη δεν δικαιολογούν 40 μόρια επιπλέον. Από την άλλη, όμως, το τεράστιο κόστος ζωής στη Μύκονο, στη Σύρο και αλλού, απαιτεί το Δημόσιο να προβλέψει, ώστε να καλύπτονται τα έξοδα διαβίωσης των ανθρώπων εκεί, γιατί εκτός από δημόσιους υπαλλήλους φαντάζομαι ότι θέλουμε αξιοπρεπείς ανθρώπους σε μια αξιοπρεπή εργασία.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Σοφία Μάλλιου.

**ΣΟΦΙΑ ΜΑΛΛΙΟΥ (Μέλος της Επιτροπής αγώνα επιτυχόντων Πρώτου Πανελλήνιου Γραπτού Διαγωνισμού ΑΣΕΠ 2Γ/2022):** Καταρχάς, να ευχαριστήσω την «Ελληνική Λύση», που δίνει βήμα στους επιτυχόντες, με όποια συλλογικότητα και αν βρίσκονται εδώ σήμερα ενώπιόν σας.

Θα ήθελα να απαντήσω στα ερωτήματα του κ. Βουλευτή, ο οποίος μας ρώτησε αν έχουμε πρόσβαση σε πληροφορία. Θέλω να επιστήσω την προσοχή στο ότι έχουμε ζητήσει, επανειλημμένως, συναντήσεις με τους υπουργούς και με τον Πρόεδρο του Α.Σ.Ε.Π.. Μετά από δύο έτη, ας πούμε, 18 μήνες, έχουμε καταφέρει να συναντηθούμε μόνο δύο φορές με τον Γενικό Γραμματέα, ούτε καν με τον Υπουργό, και άλλες δύο φορές, μία στην Αθήνα και μία στη Θεσσαλονίκη, με τον κ. Παπαϊωάννου. Οπότε, η ενημέρωση έρχεται ελλειμματική σε εμάς και, ως επί το πλείστον, δια μέσω των φροντιστηρίων, που ακόμα είναι αδιευκρίνιστος ο ρόλος που εξυπηρετούν. Άλλες φορές μας ανησυχούν, άλλες φορές μας καθησυχάζουν, ανάλογα με κάποια πληροφόρηση ή κάποια στόχευση που έχουν.

Αυτό που θέλω να πω είναι ότι από την ελλειμματική μας ενημέρωση, η αντιστοίχιση των θέσεων που γνωρίζουμε, ως εκ του αποτελέσματος, βλέπουμε ότι δεν υφίσταται, δηλαδή, δεν γίνεται κάποια σύζευξη των θέσεων που προκηρύσσονται με τα πτυχία και τις ειδικότητες των επιτυχόντων. Αυτό προκύπτει αρκεί να δούμε μόνο τους Τ.Ε., που έμειναν θέσεις ακάλυπτες στην πληροφορική, γιατί δόθηκαν θέσεις. Θέλω να πω ότι στην πραγματικότητα δεν είναι ότι αρνούνται οι επιτυχόντες τις θέσεις, απλά, δίνονται θέσεις σε πτυχία που δεν έχουν να δώσουν υποψηφίους.

Επίσης, παρατηρήθηκε το γεγονός για τον ίδιο, ακριβώς, λόγο από τα προσωρινά των Π.Ε., ότι έμειναν γύρω στις 800 θέσεις αδιάθετες. Δεν υπάρχουν άτομα να στελεχώσουν.

Θα πρέπει, λοιπόν, κατά τη γνώμη μας, αν είναι εφικτό, να παίρνουμε τον προγραμματισμό των θέσεων και να επιλέγουμε ανάλογα, τα γνωρίζετε τα δεδομένα μας ποια είναι και να μπορέσετε να διαθέσετε σωστά τις θέσεις, ώστε να αυξήσουμε την απορρόφηση, ειδικά στη διεκπεραίωση.

Δεν είμαστε αρνητικοί με τη διεκδίκηση δικαιωμάτων, του δικαιώματος στην εργασία από οποιαδήποτε επαγγελματική ομάδα. Υπάρχει, όμως, ένα συγκεκριμένο νομικό πλαίσιο και, ως επιτυχόντες και ως πολίτες, ζητάμε να τηρηθεί. Δε μπορούν να αλλάζουν οι όροι του διαγωνισμού μεσούσης της διαγωνιστικής διαδικασίας, είτε αυτό αφορά την εντοπιότητα είτε οτιδήποτε άλλο.

Αυτό που, πραγματικά, μας έδωσε φτερά ήταν η πρόβλεψη της πλατφόρμας και η 15 ημερών αποδοχή, για να μπορέσουν να απορροφηθούν κατά το μέγιστο και οι επόμενοι υποψήφιοι που είναι σε αναμονή και θα ολοκληρωθεί η διαδικασία στην τριετία. Αυτό προβλέπουμε και ελπίζουμε να το αλλάξετε.

**ΑΝΔΡΕΑΣ ΚΑΠΠΑΤΟΣ (Αντιπρόεδρος της Επιτροπής):** Η κυρία Ηλιοπούλου έχει τον λόγο.

**ΑΓΓΕΛΙΚΗ ΗΛΙΟΠΟΥΛΟΥ (Αντιπρόεδρος του Συλλόγου Εργαζομένων ΑΣΕΠ):** Μία διευκρίνιση μόνο σε όσα είπε ο Πρόεδρος, σε απάντησε στην ερώτηση της Βουλευτού, για το προσωπικό με ειδικότητα πληροφορικής που υπηρετεί στο ΑΣΕΠ. Όπως είπε ο Πρόεδρος του ΑΣΕΠ, το υπηρετούν προσωπικό, πολύ σωστά το είπε, είναι εξήντα, όλων των κατηγοριών βεβαίως, Π.Ε., Τ.Ε. και Δ.Ε..

Αξίζει να σημειώσουμε ότι επειδή ο φορέας δίνει μεγάλη σημασία στο προσωπικό με ειδικότητα πληροφορικής, στον ετήσιο προγραμματισμό προσλήψεων για το 2025, προβλέπεται άλλες 11 θέσεις ειδικότητας πληροφορικής. Αυτό, στην ουσία, αντιστοιχεί σε μια αύξηση, αν δεν κάνω λάθος, 18% με 20%, που εμείς θεωρούμε ότι δείχνει το πόσο σημασία δίνει ο φορέας και εμείς, ως Σύλλογος Εργαζομένων, στο προσωπικό της πληροφορικής και στη συμβολή του στο έργο του ΑΣΕΠ.

**ΑΝΔΡΕΑΣ ΚΑΠΠΑΤΟΣ (Αντιπρόεδρος της Επιτροπής):** Η κυρία Χρονοπούλου έχει τον λόγο.

**ΝΙΚΗ ΧΡΟΝΟΠΟΥΛΟΥ (Πρόεδρος του Κεντρικού Συμβουλίου της Ομοσπονδίας Διοικητικού προσωπικού Τριτοβάθμιας Εκπαίδευσης):** Σχετικά με το τι έρχονται καθημερινά αντιμέτωποι οι εργαζόμενοι στο δημόσιο. Κατ’ αρχάς, με τις σοβαρές ελλείψεις προσωπικού, που οδηγούν και σε εντατικοποίηση, σε εξουθένωση πολλές φορές και σε συγκεκριμένες υπηρεσίες, ανάθεση πολλαπλών και συχνά άσχετων μεταξύ τους καθηκόντων, σε διαρκείς μετακινήσεις από πόστο σε πόστο, προκειμένου να καλυφθούν τα διάφορα πάρα πολλά κενά και σε απλήρωτες υπερωρίες. Ένα κομμάτι είναι αυτό.

Είναι ένα σοβαρό κομμάτι της αντικατάστασης, επέκτασης των ελαστικών σχέσεων εργασίας, που πολλές φορές παίρνουν και πολύ άσχημες μορφές. Οι συνάδελφοι μας αυτοί δουλεύουν με χτυπημένα δικαιώματα, σε συνεχές καθεστώς ανασφάλειας, ερχόμαστε αντιμέτωποι με την παράδοση υπηρεσιών σε εργολάβους, που σημαίνει διπλάσιο, πέρα από τους όρους εργασίας των εργολαβικά εργαζομένων, κόστος και πολλαπλάσιο για τον κρατικό προϋπολογισμό.

Παράλληλα, δουλεύουμε σε ανεπαρκείς υποδομές, που συχνά δεν είναι ασφαλείς, δουλεύουμε με πεπαλαιωμένο εξοπλισμό, χωρίς πολλές φορές να έχουμε τα αναλώσιμα και να ανταποκριθούμε σε όλες αυτές τις συνθήκες με μισθούς που δεν καλύπτουν τις ανάγκες μας, δεν φτάνουν να τα βγάλουμε πέρα.

Η αξιολόγηση, γιατί η αξιολόγηση δεν είναι φετινό φρούτο, έχει απαντήσει σε όλα αυτά τα ζητήματα για τους δημόσιους υπαλλήλους; Όχι, δεν έχει λύσει κανένα από αυτά τα σοβαρά προβλήματα. Βέβαια, δεν περίμενε κανείς να τα λύσει, γιατί δεν ήταν αυτός ο σκοπός και δεν είναι ο σκοπός ούτε της αξιολόγησης ούτε της στοχοθεσίας ούτε του μπόνους να απαντήσει σε αυτά τα σοβαρά προβλήματα που αντιμετωπίζουν οι εργαζόμενοι στον δημόσιο τομέα.

Ίσα ίσα, όπως αντικατοπτρίζεται και σε μια σειρά στόχων του Υπουργείου, των διαφόρων Υπουργείων, είπα το παράδειγμα του Υπουργείου Υγείας, που είναι χαρακτηριστικό, αλλά είναι και πάρα πολλά τέτοια, αποτελεί κεντρική επιλογή και όχι μόνο αυτής της Κυβέρνησης, πολιτική επιλογή, η ιδιωτικοποίηση υπηρεσιών κρίσιμων για τον λαό, υγείας, παιδείας και άλλων και τη μετακύλιση του κόστους και της ευθύνης στον λαό, που προσπαθεί να ικανοποιήσει τις ανάγκες του σε αυτά τα πεδία, βάζοντας βαθιά το χέρι στην τσέπη.

Εμείς θεωρούμε ότι η αξιολόγηση, η στοχοθεσία και το μπόνους επιδιώκουν να μετατρέψουν τους δημόσιους υπαλλήλους σε δύναμη κρούσης για την υλοποίηση αυτής ακριβώς της πολιτικής. Οπότε, φυσικά, και είμαστε αντίθετοι και φυσικά δε μπορεί ούτε αυτό το νομοσχέδιο να δώσει λύση σε αυτά τα ζητήματα που αντιμετωπίζουν στην καθημερινότητά τους οι εργαζόμενοι στο δημόσιο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής**): Τον λόγο έχει η κυρία Χαραλαμπογιάννη.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών)**: Θα τοποθετηθώ αποσπασματικά σε ορισμένα θέματα που τέθηκαν. Στην Ολομέλεια, θα έχουμε περισσότερο χρόνο, αλλά και στις Επιτροπές αύριο και την Πέμπτη.

Πιστεύω ότι όλοι σε αυτή την αίθουσα θα πρέπει να θεωρούμε τον γραπτό διαγωνισμό ως μια κατάκτηση και από εκεί ξεκινάνε όλα, γιατί σύμφωνα με τον ν.4765/2021, θεσμοθετήθηκε κάτι πάρα πολύ στιβαρό και ουσιαστικό, δηλαδή, αυτό που περιέγραψε πριν ο εκπρόσωπος από τον σύλλογο των επιτυχόντων, ότι δεν ερχόμαστε με ένα πάκο χαρτιά και επιδιώκουμε να διοριστούμε στο δημόσιο. Αυτό είναι πάρα πολύ κρίσιμο. Εμείς τον γραπτό διαγωνισμό τον υποστηρίξαμε πάρα πολύ, τον θεσμοθετήσαμε και, βεβαίως, εκεί, ανακύπτουν κάποιες παιδικές ασθένειες που πρέπει να λύσουμε.

Εκτός από την κατάκτηση του γραπτού διαγωνισμού, πρέπει να γίνει ξεκάθαρο και ότι έχουμε μια διαφορά στον αριθμό προσλήψεων έως το 2019 που μπορούσε να εξυπηρετήσει και έπρεπε να εξυπηρετήσει το ΑΣΕΠ σε σχέση με το νούμερο που έχει να εξυπηρετήσει τώρα. Επειδή υπήρξε μια αναφορά περί στοιχείων, να πω ότι από το 2020 έως και τον προγραμματισμό του 2025, οι θέσεις που έχει εγκρίνει το υπουργικό συμβούλιο είναι 111.000. Αυτές οι 111.000 - δεν έχουμε 40 και 50 κάθε χρόνο, γιατί έχουμε το ανώτατο δημοσιονομικό όριο, που θεωρούμε ότι πρέπει να τηρείται, δηλαδή, μία πρόσληψη για κάθε μία αποχώρηση - δεν αφορούν στο σύνολό τους όλες τις προσλήψεις του ΑΣΕΠ. Ας υποθέσουμε ότι είναι περίπου οι μισές. Πάμε σε ότι αφορά το 2024 και το 2025 που είναι και το ζητούμενο.

Καταλαβαίνω από τους εκπροσώπους των δύο επιτροπών για τους επιτυχόντες, υπολογίζουμε ότι, για το 2024, οι θέσεις σαν σύνολο είναι 4.773, ενώ, του 2025, είναι περίπου 7.334, δηλαδή, είναι αυτοί οι οποίοι υπάγονται στην αρμοδιότητα του ΑΣΕΠ. Αυτό μας κάνει 11.800. Οι ΠΕ και οι ΤΕ και το ειδικό επιστημονικό προσωπικό, λοιπόν, θα αθροίσουν περίπου στους 7.360. Άρα, η δεξαμενή που αφορά τους λοιπούς επιτυχόντες που δεν έχουν διοριστεί - στην ΤΕ κατηγορία, τα οριστικά αποτελέσματα βγήκαν μέσα στο καλοκαίρι, γιατί τέθηκε και ένα ζήτημα χρονοδιαγράμματος και έχει μια σημασία να ενημερώσουμε και την Επιτροπή και τους ενδιαφερόμενους - τα οριστικά, για την κατηγορία των πανεπιστημιακής εκπαίδευσης, θεωρούμε ότι θα βγουν τον Νοέμβριο. Πάντα, στο ΑΣΕΠ είναι λίγο συσταλτικοί στις ημερομηνίες που δίνουν, για να δώσουν μεγαλύτερη χαρά επιταχύνοντας το έργο. Άρα, αυτά είναι τα νούμερα.

Αντιλαμβάνεστε, λοιπόν, ότι το ΑΣΕΠ, πριν από δυο, τρία, τέσσερα χρόνια, δεν είχε να αντιμετωπίσει αυτά τα νούμερα. Είχε να αντιμετωπίσει πολλαπλές προκηρύξεις με πολλαπλές συμμετοχές, δηλαδή, ένας υποψήφιος μπορούσε να κάνει αίτηση σε 10 προκηρύξεις εφόσον είχε τα τυπικά προσόντα, ενώ, αυτή τη στιγμή, με το γραπτό διαγωνισμό έχουμε και υψηλή ποιότητα συμμετεχόντων, έχουμε και οικονομίες κλίμακας σε επίπεδο χρονικό. Άρα, θέλω να γίνει ξεκάθαρο ότι έχουμε αυξημένο αριθμό προσλήψεων για τα ζητήματα της στελέχωσης που τέθηκαν και έχουμε παράλληλα την κατάκτηση του γραπτού διαγωνισμού. Απαντώ στο ζήτημα του ότι πρέπει να προκηρύσσουμε θέσεις σύμφωνα με τη δεξαμενή. Η απάντηση είναι ότι για πρώτη φορά - και το λέω μετά λόγου γνώσεως, γιατί θήτευσα ως γενική γραμματέας του ανθρώπινου δυναμικού δημόσιου τομέα τα χρόνια πριν γίνω Υφυπουργός - έχει γίνει μια τέτοια συνολική προσπάθεια από το Υπουργείο Εσωτερικών, προκειμένου το σύνολο των φορέων του δημοσίου, εκεί που έχουν πραγματική ανάγκη να δώσουμε τις ειδικότητες που έχουν ανάγκη.

Δηλαδή, οι προηγούμενες κυβερνήσεις η επιλογή τους ήταν να πάμε στοχευμένα σε μια κατηγορία προσωπικού, προκειμένου να ικανοποιηθούν κάποια κομματικά ζητήματα. Εδώ τι πάμε και κάνουμε; Σπάμε αυτό και, επί της ουσίας, δίνουμε στο σύνολο των φορέων του δημοσίου ένα σοβαρό αριθμό και μάλιστα των ειδικοτήτων που έχουν ανάγκη και το καθορίζουν εκείνοι. Εκείνοι προτεραιοποιούν τι έχει σημασία γι’ αυτούς. Επομένως, δεν μπορούμε να παραβλέψουμε τις 38.000 προσλήψεις στην παιδεία. Δεν μπορούμε να παραβλέψουμε τις 16.000 στην υγεία. Ξαναλέω, αυτές οι 111.000 έχουν μοιραστεί στο σύνολο των φορέων του δημοσίου. Άρα, ενισχύουμε, όσο μπορούμε, στα δημοσιονομικά όρια, το προσωπικό.

Δύο τρία πράγματα σχετικά με το πρώτο μέρος. Ενίσχυση του ΑΣΕΠ, τέθηκε. Δεν ξέρω ποια Κυβέρνηση έχει δώσει 91 θέσεις, όσες έχει δώσει η τωρινή Κυβέρνηση. Ενενήντα μία θέσεις. Οι τελευταίες 31 εγκρίθηκαν πριν από δύο εβδομάδες στο Υπουργικό Συμβούλιο του Σεπτεμβρίου. Είναι η πραγματική απόδειξη ότι δίνουμε βάση στο ΑΣΕΠ. Να απαντήσω, όμως, και το άλλο. Δεν σημαίνουν οι κενές οργανικές θέσεις ότι χρειάζονται πάντα. Τι χρειάζεται το ΑΣΕΠ πάρα πολύ και το έχουμε αναγνωρίσει και το έχουμε εντάξει στο Ταμείο Ανάκαμψης; Ένα νέο πληροφοριακό σύστημα, που να υποστηρίζει τα πάντα. Αυτή τη στιγμή, υπάρχει πληροφοριακό σύστημα και θα σας συνδέσω λιγάκι με το θέμα της πλατφόρμας που ρωτήσατε. Υπάρχει πληροφοριακό σύστημα, το οποίο, αυτή τη στιγμή, προσπαθούμε να το εξελίξουμε όσο το δυνατόν περισσότερο με τις διαλειτουργικότητες που έχει εξηγήσει και ο Υπουργός και νομίζω ότι γίνανε όλα κατανοητά. Δηλαδή, η διασύνδεση με τον e-efka, η διασύνδεση με το gov.gr, με μία σειρά υποχρεωτικών δικαιολογητικών που το ΑΣΕΠ οφείλει να μοριοδοτεί και να ελέγχει. Άρα, έχει μια σημασία η ενίσχυση σε ανθρώπινο δυναμικό και, παράλληλα, η ενίσχυση στην υλικοτεχνική υποδομή του ΑΣΕΠ. Επενδύουμε και εκεί με ένα έργο αρκετών εκατομμυρίων, προκειμένου να υποστηριχθεί η καινούρια φάση του ΑΣΕΠ και για να μπορεί να εξυπηρετήσει, εκτός από το κομμάτι των προσλήψεων βεβαίως, και όλες τις λοιπές αρμοδιότητες, όπως είναι η επιλογή προϊσταμένων, που τέθηκε αρκετές φορές και για μας είναι πάρα πολύ κρίσιμο να ενεργοποιηθεί όσο το δυνατόν γρηγορότερα, όπως επίσης και οι επιλογές των διοικήσεων.

Σε ό,τι αφορά την εντοπιότητα, επειδή δεν ξέρω, υπάρχει μία παρανόηση, πρέπει να γίνει αντιληπτό ότι τα 40 μόρια ή τα 20 μόρια, ανάλογα με τα προτεινόμενα στον νόμο, αφορούν την απόδειξη της μόνιμης κατοικίας. Δηλαδή, πρέπει να αποδείξουμε, μέσω της ΑΑΔΕ, ότι μένουμε μόνιμα σε έναν τόπο. Δεν είναι η συγκεκριμένη μοριοδότηση και η πριμοδότηση η επιστροφή στην περιφέρεια. Είναι η ενίσχυση της περιφέρειας με τον κόσμο που μένει εκεί, προκειμένου να μπορέσει να μείνει εκεί. Και, βεβαίως, αυτό το εύλογο αντιστάθμισμα της υποχρέωσης της δεκαπενταετούς παραμονής στην ευρύτερη περιφερειακή ενότητα, φαντάζομαι, λαμβάνοντας υπόψη την υψηλή μοριοδότηση του κριτηρίου, ότι δεν φαίνεται παράλογη η υποχρέωση παραμονής.

Σε ό,τι αφορά την αλλαγή των όρων της προκήρυξης. Να πω αυτό που είπε και ο Πρόεδρος, δεν μιλάμε για αλλαγή των όρων της προκήρυξης. Η προκήρυξη, η πρόσκληση εκδήλωσης ενδιαφέροντος αφορούσε την πρόσκληση για συγκεκριμένες ειδικότητες στον γραπτό διαγωνισμό και αυτό, από εκεί και πέρα, σπάει σε διαφορετικές προκηρύξεις, οι όποιες προκηρύξεις μπορούν να μετατρέπουν τους όρους αυτής. Άρα, εδώ τι έχουμε; Και εδώ θα ήθελα, παρακαλώ, να επιβεβαιώσει ο Σύλλογος ότι σε συζήτηση που είχαμε στην αρχική υποβολή του νομοσχεδίου για την απουσία τυπικών προσόντων και εργασιακής εμπειρίας, ακριβώς επειδή ακούσαμε τον προβληματισμό, όπως ακούσαμε και τον προβληματισμό του περιορισμού των 120 θέσεων και τα ενσωματώσαμε στη ρύθμιση, είναι ακριβώς για τους λόγους επιτάχυνσης. Παρόλα αυτά, ακούσαμε τον προβληματισμό και νομίζω ότι αντικατοπτρίστηκε αυτό που συμφωνήσαμε.

Σε ό,τι αφορά τα ΑμεΑ, να πω ότι αναλυτικότερη συζήτηση θα κάνουμε μαζί τους, λαμβάνοντας υπόψη την πρόταση για τα ποσοστά. Θεωρώ ήδη μια τεράστια κατάκτηση που ένα πάγιο αίτημα της ΕΣΑμεΑ ικανοποιείται με την πρόταξη των ανθρώπων που έχουν επ’ αόριστον πιστοποίηση αναπηρίας. Το θεωρώ πάρα πολύ σπουδαίο.

Σε ό,τι αφορά τις ειδικότητες, να πω ότι αυτό που έθεσε η ΠΟΠ - ΟΤΑ ισχύει ήδη και οφείλουμε, ως Υπουργείο, δηλαδή το ότι για συγκεκριμένες ειδικότητες ΥΕ δεν μπορούν να έχουν πρόσβαση τα άτομα με αναπηρία, να κάνουμε μία και έχουμε ξεκινήσει ήδη την επεξεργασία «κουμπώματος» του Διεθνούς Πρωτοκόλλου της Αναπηρίας με θέσεις εργασίας, προκειμένου να ξέρουμε ποιος άνθρωπος μπορεί να ανταποκριθεί σε κάθε θέση, ούτως ώστε να είναι καθαρό, δίκαιο για εκείνους να συμμετέχουν στη διαδικασία, αλλά παράλληλα να μην κινδυνεύουν. Άρα, αυτό για εμάς είναι πολύ σημαντικό.

Σε ό,τι αφορά την πλατφόρμα των ΙΔΟΧ, που ανέφερε η Εισηγήτρια της Πλεύσης Ελευθερίας, να πω το εξής. Πολύ σωστά εντοπίζετε ότι αυτό ήταν στον ν. 4765/2021. Εδώ, τι ερχόμαστε και κάνουμε; Αυτό συνδυάζεται, δεν είναι προφανές, αλλά έχει μια σημασία να σας το εξηγήσω, με τη διάταξη του νόμου για την ενεργοποίηση του συστήματος διαχείρισης ανθρώπινου δυναμικού, δηλαδή, του ολοκληρωμένου πληροφοριακού συστήματος που, πλέον, το σύνολο των φορέων του δημοσίου, πρωτογενώς και μία φορά, θα συμπληρώνει όλα τα ζητήματα υπηρεσιακών μεταβολών και θα διεξάγονται διάφορες διαδικασίες, όπως η επιλογή, ας πούμε, των, ιδιωτικού δικαίου ορισμένου χρόνου, διαδικασιών.

Άρα, θέλω να πω ότι αυτό είναι ενσωματωμένο μέσα στο HRMS. Σας λέω, λοιπόν, ότι υπολογίζουμε ότι στις αρχές του Απριλίου, θα έχουμε την ενεργοποίηση της πλατφόρμας με εξελικτική διαδικασία, μέχρι το τέλος του 2025, να συμπληρωθούν όλα τα υποσυστήματα τα προβλεπόμενα. Άρα, αυτό είναι το χρονοδιάγραμμα.

Σε ό,τι αφορά την ΥΠΑ. Εγκρίθηκαν 34 καινούργιες θέσεις στον προγραμματισμό του 2025 και πολύ σωστά είπε και ο εκπρόσωπος της Ένωσης ότι θα προστεθούν σε αυτές όσες θέσεις δεν έχουν πληρωθεί. Τι θέλουμε εδώ; Θέλουμε σταθερή ροή προσωπικού με κατάλληλο τρόπο επιλογής. Για εμάς, είναι πάρα πολύ σπουδαία τα ζητήματα ασφάλειας και γι’ αυτό τον λόγο κάτσαμε και επεξεργαστήκαμε δύο μήνες αυτή τη ρύθμιση, προκειμένου να έρθει το καλύτερο δυνατό αποτέλεσμα που θα μπορούσε να έρθει.

Τελευταίο και κλείνω, ζήτημα μπόνους. Να απαντήσω πολύ γρήγορα σε αυτά τα δύο θέματα που έθεσε ο Συνήγορος. Σε ό,τι αφορά την ΕΑΔ, εκ των καταστατικών διατάξεων της ΕΑΔ, απαγορεύεται να κάνει έλεγχο σε αποφάσεις των Ανεξάρτητων Αρχών, άρα αυτό είναι λυμένο. Εάν κρίνουμε ότι πρέπει να το πούμε και ρητά, δεν έχουμε κανένα πρόβλημα να κάνουμε μια νομοτεχνική βελτίωση εκεί. Πάντως, για εμάς, είναι ξεκάθαρο. Και, επίσης, να διευκρινίσω και κάτι που είπε ο Πρόεδρος. Δεν θα κάνει έλεγχο η ΕΑΔ κατόπιν παραγγελίας, θα κάνει δειγματοληπτικό έλεγχο όπου κρίνει εκείνη ότι πρέπει να κάνει έλεγχο. Αυτό φαίνεται, νομίζω, καθαρά από τη διατύπωση της διάταξης.

Σε ό,τι αφορά το δεύτερο, δηλαδή, για το εάν εφαρμόζεται στο ειδικό επιστημονικό προσωπικό, αυτό πρέπει να το συζητήσουμε, γιατί ο νόμος είναι ξεκάθαρος ότι εφαρμόζεται το μπόνους σε όποιον εφαρμόζει τον ν. 4940. Εάν και εφόσον εφαρμόζουμε τη στοχοθεσία του ν. 4940 και έχουμε ένα ειδικό σύστημα αξιολόγησης, παράλληλα, τότε θεωρώ ότι μπορεί να υπαχθεί και το ειδικό επιστημονικό προσωπικό. Αλλά, να μιλήσουμε, παρακαλώ θερμά, μέσα στις επόμενες μέρες αν χρειάζεται κάποια βελτίωση, κάποιο ξεκαθάρισμα και περιμένω και τη δικιά σας διατύπωση, από το ΑΣΕΠ, για να ενσωματωθεί.

Για το ζήτημα της στοχοθεσίας και της αξιολόγησης. Να πω ότι στο σύνολο των συστημάτων που έχουν εφαρμοστεί στο δημόσιο κατά καιρούς, προβλεπόταν πάντα η στοχοθεσία και ποτέ δεν εφαρμόστηκε. Η πρώτη φορά που εφαρμόζεται με συστηματικό τρόπο, μπορεί με κάποια καθυστέρηση, με συστηματικότατο τρόπο και ουσιαστική σπουδή από το Υπουργείο Εσωτερικών είναι τώρα με τον ν.4940. Εξηγώ. Το 2023, δεν είναι νέο «φρούτο», είναι 2023, δεν είναι πρώτη χρονιά φέτος, εφαρμόστηκε ο νόμος και είχαμε εκεί 155 χιλιάδες στόχους για πρώτη φορά, τους οποίους δεν τους αφήσαμε έτσι. Βοηθήσαμε τις διοικήσεις να μπορέσουν να φτιάξουν την καλύτερη δυνατή στοχοθεσία με τους όρους του νόμου. Να είναι μετρήσιμοι, να είναι συγκεκριμένοι στόχοι κτλ., με τεχνητή νοημοσύνη όλα αυτά.

Σε κάθε περίπτωση, πρέπει να ξέρετε ότι βελτιώθηκε πάνω από το 70% της στοχοθεσίας που είχε τεθεί και φέτος είμαστε στους 188.000 στόχους. Ναι, είμαστε στη φάση της αναθεώρησης μετά από το ετήσιο σχέδιο δράσης, αλλά τα νούμερα είναι αυτά.

Άρα, όπως καταλαβαίνετε, το «δεν εφαρμόζεται η στοχοθεσία» είναι ένα ζήτημα όταν υπάρχουν συγκεκριμένα αποδεικτικά στοιχεία.

Δεύτερο θέμα. Η αξιολόγηση. Η αξιολόγηση των υπαλλήλων συμβαίνει αυτή τη στιγμή, έχουν συμπληρωθεί 120.000 έντυπα, ατομικά πλάνα ανάπτυξης και, για πρώτη φορά, ακούμε στα σεμινάρια του ΕΚΔΔΑ «Για πρώτη φορά, με φώναξαν να κάνω μια κατάρτιση. Με βοήθησαν να καταλάβω λίγο καλύτερα το αντικείμενο της εργασίας μου». Άρα, αυτή η αφοριστική προσέγγιση για το ζήτημα της αξιολόγησης, νομίζω ότι πρέπει να ιδωθεί με έναν πιο θετικό τρόπο. Επίσης, σε ό,τι αφορά το ζήτημα των δεικτών μέτρησης, εκτός από τους δείκτες μέτρησης που έχουμε τώρα και το λεξικό στόχων για διάφορους φορείς, ήρθε το Υπουργείο Εσωτερικών και καθόρισε λεξικό στόχων. Το ίδιο συμβαίνει και με τους ΟΤΑ, οι οποίοι θα είναι δικαιούχοι του καινούργιου μπόνους.

Επίσης, παράλληλα, τρέχουμε και έργο που, πολύ σωστά είπε ο κ. Παπαδημητρίου, τρέχουμε και έργο, αυτή τη στιγμή, με το Ταμείο Ανάκαμψης, με δύο πυλώνες, και την βαθμονόμηση της αξίας της θέσης που είναι το job evaluation. Και, παράλληλα, έχουμε και συγκεκριμένα KPI’s για να κουμπώνουν προς τα κάτω. Άρα, θέλω να πω ότι συνεχίζουμε και δουλεύουμε. Αυτό είναι μία επεξεργασία, η οποία γίνεται με πολύ συστηματικό τρόπο στο Υπουργείο Εσωτερικών και είμαι σίγουρη ότι θα έχουμε τα καλύτερα δυνατά αποτελέσματα.

Σε ό,τι αφορά τις επιλογές προϊσταμένων, αν θέλετε στοιχεία από το Υπουργείο Εσωτερικών, γιατί εμείς την εξελίξουμε συνεχώς στην απογραφή και έχουμε καταγραφή, πολύ ευχαρίστως να βοηθήσουμε.

Συγγνώμη αν κούρασα, αλλά ήθελα να διατρέξω τα περισσότερα από αυτά που ειπώθηκαν.

**ΠΑΝΑΓΗΣ ΚΑΠΑΤΟΣ (Πρόεδρος της Επιτροπής):** Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Οικονόμου Ιωάννης (Γιάννης), Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Χρηστίδου Ραλλία, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κτενά Αφροδίτη, Χήτας Κωνσταντίνος, Κουρουπάκη Ασπασία, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος και Βαλτογιάννης Διονύσιος.

Τέλος και περί ώρα 20.00’ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΠΑΝΑΓΗΣ ΚΑΠΠΑΤΟΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**